SunOnline: Sihhee Kulli nurahkaluge haalathu dhamahahtaifi\nއޭޕްރީލް 10، 2021: ލޯކަލް ކައުންސިލް އިންތިހާބުގައި ވޯޓުލުމަށް ނިކުމެ ތިބި ބަޔަކު -- ސަން ފޮޓޯ/ ފަޔާޒު މޫސާ\nކޮވިޑް-19 އާ ގުޅިގެން އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތު އަނެއްކާ ވެސް އިތުރު މުއްދަތަކަށް ދަމަހައްޓައިފި އެވެ.\nމިދިޔަ އަހަރުގެ މާޗް މަހުގެ 12ގައި އިއުލާންކުރި ސިއްހީ ކުއްލި ނުރައްކަލުގެ ހާލަތު އެންމެ ފަހުން އިތުރު ކުރި މުއްދަތު ނިމުމަކަށް އަންނަނީ މިއަދުގެ ނިޔަލަށެވެ.\nސިއްހީ ކުއްލި ނުރައްކަލުގެ ހާލަތު ދެމެހެއްޓުމުގެ ގޮތުން ހެލްތް މިނިސްޓަރު ސޮއި ކުރައްވައި މިއަދު ގެޒެޓްކުރި އިއުލާނުގައި ބުނީ ކޮވިޑް-19ގެ ނުރައްކާ އަދިވެސް މުޅި ރާއްޖެއަށް އޮތުމާ އެކު ރައްކާތެރި ކަމުގެ ފިޔަވަޅުތައް އަޅަން ޖެހޭތީ މިހާރު އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތު އަންނަ ޖޫން ތިން ވަނަ ދުވަހަށް އިތުރު ކުރަން ނިންމާފައިވާ ކަމަށެވެ.\nސިއްހީ ކުއްލި ނުރައްކަލުގެ ހާލަތު ހެލްތް މިނިސްޓަރު އިއުލާން ކުރައްވަނީ އާންމު ސިއްހަތު ރައްކާތެރި ކުރުމާ ބެހޭ ގާނޫނުގެ 33 ވަނަ މާއްދާގެ ދަށުން ޑިރެކްޓާ ޖެނެރަލް އޮފް ޕަބްލިކް ހެލްތުގެ ލަފާގެ މަތިން އެވެ.\nސިއްހީ ކުއްލި ނުރައްކަލުގެ ހާލަތު އިތުރު މުއްދަތަކަށް ދެމެހެއްޓި އިރު މާލެއިން ބޭރުން ރާއްޖޭގެ އެކި ރަށްރަށުގައި ކޮވިޑް އަންނަނީ ބާރު މިނުގައި ފެތުރެމުންނެވެ. އަދި ކޮވިޑް ކޭސްތަކުގެ އަދަދު ވަނީ 500އިން މައްޗަށް އަރައިފަ އެވެ.\nކޭސްތައް ގިނަވުމާ ގުޅިގެން އެޗްޕީއޭއިން ރޭ ވަނީ ހާއްސަ ފިޔަވަޅުތަކެއް އަޅައިފަ އެވެ. އެގޮތުން އޮފީސްތަކާއި ސްކޫލުތައް ބަންދުކޮށް އޮންލައިންކޮށް ހިދުމަތް ދިނުމާއި ދަންވަރު 12:00 އިން ފަތިހު 4:00 އާ ހަމައަށް ދުއްވާ އެއްޗިހި ދުއްވުން ވަނީ މަނާކޮށްފަ އެވެ. އަދި ވެކްސިންގެ ދެވަނަ ޑޯޒް ފުރިހަމަ ކުރާ ފަރާތްތަކަށް ދަތުރުކުރުމަށް ދީފައިވާ ލުއިތައް ވެސް ވަނީ ވަގުތީ ގޮތުން ހުއްޓުވައިފަ އެވެ. މީގެ އިތުރުން ހަފްލާތަކާއި ކުޅިވަރު މުބާރާތްތަކާއި އެއްވުންތައް ބޭއްވުން މަނާކޮށް ޕާކުތަކާއި ކުޅިވަރު ކުޅޭ ދަނޑުތައް އަދި ޓްރެކްތައް ވަނީ ބަންދުކޮށްފަ އެވެ.


އެމްޑީޕީ އިންތިޚާބު 2011 ގެ ކެންޑިޑޭޓް ލިސްޓް އެޕާޓީން އާންމުކޮށްފި – Maldivian Democratic Party\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ އިންތިޚާބު 2011 އަށް ކުރިމަތިލާފައިވާ ކެންޑިޑޭޓުންގެ ނަންތައް އެޕާޓީން މިރޭ އާންމު ކޮށްފިއެވެ.\nއެމްޑީޕީން މިރޭ އާންމުކުރި ކެންޑިޑޭޓް ލިސްޓްގައިވާ ގޮތުން އެޕާޓީގެ އެންމެ ޝަރަފްވެރި އެއް މަގާމް ކަމަށްވާ ޕާޓީގެ ރައީސް ކަމަށް3ބޭފުޅަކު ކުރިމަތިލައްވާފައިވާ އިރު، ނައިބު ރައީސްގެ މަގާމަށް4ބޭފުޅަކު ވާދަކުރައްވައެވެ. އަދި މިފަހަރު މުޅިން އަލަށް އިންތިޚާބުކުރާ ޗެއަރޕާސަންގެ ނައިބު އިދާރީ ކަމުގެ މަގާމަށް4ބޭފުޅަކު އަދި ޗެއަރޕާސަން ނައިބު މާލީ ކަމުގެ މަގާމަށް2ބޭފުޅަކު ކުރިމަތިލައްވާފައި ވެެއެވެ.\nއެމްޑީޕީގެ ރައީސް ކަމަށް ކުރިިމަތިލައްވާފައިވާ ފަރާތްތަކުގެ ތެރޭގައި މިހާރު ވެސް އެޕާޓީގެ ނައިބު ރައީސް އަދި ވަގުތީ ރައީސްކަން ކުރައްވަމުން ގެންދަވާ އަދި ރައީސުލްޖުމްހޫރިއްޔާގެ ސްޕެޝަލް އެންވޯއި އިބްރާހީމް ހުސައިން ޒަކީ އާއި، ކުރީގެ ފިޝަރީޒް މިނިސްޓަރ ޑރ.ޑީޑީގެ އިތުރުން އަލީ ޝުކޫރު ހިމެނިވަޑައިގަންނަވައެވެ. ނައިބު ރައީސް ކަމަށް ކުރިމަތިލެއްވީ މިނިސްޓަރ އޮފް އެންވަޔަރަމެންޓް މުހައްމަދު އަސްލަމްގެ އިތުރުން ފިނޭންސް މިނިސްޓްރީގެ ސްޓޭޓް މިނިސްޓަރ އަސްލަމް ޝާކިރުއާއި، ފޭދޫ ދާއިރާގެ މެންބަރު އަލްހާން ފަހުމީ އަދި ގ.ކަކާގެ އާގޭ ހުސައިން އާދަމް އެވެ.\nއެމްޑީޕީން އެޕާޓީގެ ވެބްސައިޓްގައި މިރޭ އާންމު ކުރި ކެންޑިޑޭޓުންގެ ލިސްޓަކީ ވެރިފައިކުރެވެމުންދާ ލިސްޓެއް ކަމަށާއި ލިސްޓުގައިވާ މައުލޫމާތަށް އުނިއިތުރު އައުމަކީ އެކަށީގެންވާކަމެއް ކަމަށް އެޕާޓީން ބުނެއެެވެ.\nއެމްޑީޕީ އިންތިޚާބު 2011 ގެ ކެންޑިޑޭޓް ލިސްޓްގެ ފުރަތަމަ ޑްރާފްޓް ވިދާޅުވުމަށް މި ލިންކަށް ފިއްތަވާލައްވާ


ބޯޓިން އެވާޑަށް ކުރިމަތިލުމުގެ ފުރުސަތު ހުޅުވާލައިފި\nމަރިޔަމް ލީނާ6ނޮވެމްބަރު 2019 23:55\n2018 ވަނަ އަހަރުގެ ބޯޓިން އެވާޑްސްގެ ތެރެއިން\nމި އަހަރުގެ ބޯޓިން އެވާޑަށް ކުރިމަތި ލުމުގެ ފުރުސަތު ހުޅުވާލައިފިއެވެ.\nމި އެވާޑަކީ ނޭޝަނަލް ބޯޓިން އެސޯސިއޭޝަން އޮފް މޯލްޑިވްސްގެ (އެންބީއޭއެމް) އިން ދޭ އެވާޑެކެވެ. އެންބީއޭއެމް އިން މައުލޫމާތު ދެއްވިގޮތުގައި5ނޮވެމްބަރުން ފެށިގެން މި އެވާޑަށް ކުރިމަތިލުމުގެ ފުރުސަތު ވަނީ ހުޅުވާލެވިފައެވެ. އަދި މިކަމަށް ޝައުގުވެރިވާ ފަރާތްތަކުން www.boatingawards.mv އިން އޮންލައިކޮށް ކުރިމަތިލުމުގެ ފުރުސަތު އޮންނާނެއެވެ. މީގެ އިތުރުން ފޯމު ފުރުއްވުމަށްފަހު [email protected] އަށް ފޮނުއްުވުމުންވެސް ކުރިމަތިލެވޭނެއެވެ.\nމި އެވާޑަށް ކުރިމަތިލުމުގެ ސުންގަޑިއަކީ 15 ނޮވެމްބަރު 2019 ވަނަ ދުވަހުގެ 12:00 އެވެ. މި އެވާޑު ދޭނީ މިކަމަށް ކަނޑައަޅާފައިވާ ފަނޑިޔާރުންގެ ޕެނަލަކުން ދޭ 70 އިންސައްތަ މާކްސް އާއި، އޮންލައިން އަދި އެސްއެމްއެސް ވޯޓުން ލިބޭ 30 މާކްސްއަށް ބަލައިގެންނެވެ. މި އަހަރުގެ އެވާޑު 29 ކެޓެގަރީއަކުން ދިނުމަށް ހަމަޖެހިފައިވެއެވެ. މި އެވާޑު ދިނުމުގެ ގާލާ ނައިޓް އޮންނާނީ 19 ޑިސެމްބަރު ގަައި ދަރުބާރުގޭގައެވެ.\nމޯލްޑިވްސް ބޯޓިން އެވާޑަށް ކުރިމަތިލެވޭނީ ބޯޓިން އެސޯސިއޭޝަނުގެ މެމްބަރުންނަށެވެ. މި އެވާޑަކީ ބޯޓިން ސިނާއަތުގައި ހަރަކާތްތެރިވާ ފަރާތްތަކުގެ އަގުވަޒަން ކުރުމުގެ ގޮތުން ނޭޝަނަލް ބޯޓިން އެސޯސިއޭޝަނުން 2014 އަހަރުން ފެށިގެން ކޮންމެ އަހަރަކު އެއްފަހަރު ދެމުން އަންނަ އެވާޑެކެވެ.


Aa seaplane terminal dheyn ulhenee dhaulathah gellunvaagothah,...\nއައު ސީޕްލޭން ޓަރމިނަލް ދޭން އުޅެނީ ދައުލަތަށް ގެއްލުމުގައި، ޖިނާއީ ތަހްގީގު ފަށައިފިން: އޭސީސީ\nއަހަރަކު ދައުލަތަށް 55 މިލިއަން ޑޮލަރު (848 މިލިއަން ރުފިޔާގެ) ގެއްލުމެއް ލިބޭނެ\nއަމިއްލަ ދެ ކުންފުނިކަމަށްވާ ޓީއެމްއޭ އާއި މަންތާ އޭވިއޭޝަން ޕްރައިވެޓް ލިމިޓެޑްއާއި އާއިލީ އަދި ވިޔަފާރީގެ ގުޅުން އޮންނަކަން ފާހަގަކުރެވިފައިވޭ\nގިނަ ކަންތައްތަކެއް އިސްލާހުކުރުމަށް އެކޮމިޝަނުން އެމްއޭސީއެލްއަށް ވަނީ އަންގާފަ\nކ. މާލެ | 14 ފެބްރުއަރީ 2020 | ހުކުރު 00:01 | 3,936\nއެމްއޭސީއެލްގެ އައު ސީޕްލޭން ޓަރމިނަލް - އެމްއޭސީއެލް\nމޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމްއޭސީއެލް)އިން ވެލާނާ އިންޓަނޭޝަނަލް އެއާޕޯޓުގައި ތަރައްޤީކުރަމުން އަންނަ އައު ސީޕްލޭން ޓާމިނަލް ޓްރާންސް މޯލްޑިވިއަން އެއާވޭސް (ޓީއެމްއޭ)އަށް ދިނުމުގައި ދައުލަތަށް ބޮޑު ގެއްލުމެއް ލިބޭނެ ކަމަށާއި، އެކަމާއި ގުޅޭ ޖިނާއީ ތަހުގީގު ފަށާފައިވާކަމަށް އެންޓި ކަރަޕްޝަން ކަމިޝަން (އޭސީސީ)އިން ބުނެފިއެވެ.\nއޭސީސީން ބުނެފައިވާގޮތުގައި، 28 ނޮވެމްބަރ 2017 ގައި ކުންފުނީގެ ބޯޑު މީޓިންއިން ޓީއެމްއޭއަށް ޓާމިނަލް ދިނުމަށް ނިންމިއިރު އޭސީއެލްގެ ޑިރެކްޓަރުންގެ ބޯޑުގައި ކުރިން ތިބި ފަރާތްތަކާއި، އެމްއޭސީއެލްގެ ޑިރެކްޓަރުންގެ ބޯޑުގައި މިހާރު ތިބި ފަރާތްތަކާއި، ވެލާނާ އިންޓަނޭޝަނަލް އެެއާޕޯޓުގައި މިހާރު ސީޕްލޭން އޮޕަރޭޓް ކުރާ ތިން ފަރާތުގެ ތެރެއިން އަމިއްލަ ދެ ކުންފުނިކަމަށްވާ ޓީއެމްއޭ އާއި މަންތާ އޭވިއޭޝަން ޕްރައިވެޓް ލިމިޓެޑްއާއި އާއިލީ އަދި ވިޔަފާރީގެ ގުޅުން އޮންނަކަން ފާހަގަކުރެވިފައިވާއިރު، އެމްއޭސީއެލްގެ ބޯޑުގެ ކުރީގެ އަދި މިހާރުގެ ފަރާތްތަކުގެ މަސްލަހަތު އެކުންފުނިތަކުގައި އޮންނަކަން އެނގޭކަމަށެވެ.\nއޭސީސީން ބުނެފައިވާގޮތުގައި، އެމްއޭސީއެލްއިން ވެލާނާ އިންޓަރނޭޝަނަލް އެއަރޕޯޓްގެ އިންޓަރނޭޝަނަލް ޓަރމިނަލްއިން 2017 އަދި 2018 ގައި ރިޒޯޓްތަކަށް ޖާގަކުއްޔަށް ދޫކުރުމަ ވެފައިވާ އެއްބަސްވުންތަކުގައިވާ އަގުތަކަށްބަލާއިރު، ރިޒޯޓްތަކަށް ޖާގަ ކުއްޔަށް ދޫކޮށްފައިވާ އެންމެބޮޑު އަގަކީ 314.57 ޑޮލަރު (ތިންސަތޭކަ ސާދަ ޑޮލަރާއި ފަންސާސްހަތް ސެންޓް) އެވެ. އަދި އެންމެ ކުޑަ އަގުގައި އެމްއޭސީއެލްއިން ރިސޯޓްތަކަށް ކުއްޔަށް ދޫކޮށްފައިވަނީ އަކަމީޓަރަކަށް މަހަކަށް 174.92 ޑޮލަރު (އެއްސަތޭކަ ހަތްދިހަ ހަތަރު ޑޮލަރާއި ނުވަދިހަ ދެސެންޓް)ގެ ރޭޓުންކަން ފާހަގަކުރެވެއެވެ. އެހެންކަމުން، އެމްއޭސީއެލް އިން ސީޕްލޭން އޮޕަރޭޓަރުންނަށް ލައުންޖް ހަދަން މިހާރު ކުއްޔަށްދޭން މަޝްވަރާކުރެވިފައިވާ، އަކަމީޓަރަކަށް 10.35 ޑޮލަރު (ދިހަ ޑޮލަރާއި ތިރީސް ފަސް ސެންޓް)ގެ ރޭޓަކީ، އެމްއޭސީއެލްއިން ވެލާނާ އިންޓަރނޭޝަނަލް އެއަރޕޯޓުގައި ހުރި އެހެން އިމާރާތްތަކުން ޖާގަ ކުއްޔަށް ދޫކޮށްފައިވާ އަގުތަކަށް ބަލާއިރު ވަރަށްކުޑަ އަގެއްކަން ފާހަގަކުރެވެއެވެ.\nއޭސީސީން ބުނެފައިވާގޮތުގައި، އެންމެ ބޮޑު އަގު (އަކަމީޓަރަކަށް މަހަކަށް 314.57 ޑޮރަލުގެ ރޭޓު) އާ އަޅާކިޔާއިރު، އެމްއޭސީއެލް އިން އަކަމީޓަރަކަށް މަހަކަށް 10.35 ޑޮލަރު (ދިހަ ޑޮލަރު ތިރީސްފަސް ސެންޓު) ގެ ރޭޓުން ކުއްޔަށް ދީފިކަމުގައިވާނަމަ، އަހަރަކު 55,062,603.12 (ފަންސާސްފަސް މިލިއަން ފަސްދޮޅަސްދެ ހާސް ހަސަތޭކަ ތިން ޑޮލަރު ބާރަ ސެންޓް) ގެ ގެއްލުން އެމްއޭސީއެލް އަށް ލިބޭނެކަމަށް ބެލެވޭ ކަމަށެވެ. އަދި އެންމެ ކުޑަ އަގު (އަކަމީޓަރަކަށް މަހަކަށް 174.92 ޑޮލަރުގެ) ގެ ރޭޓާ އަޅާކިޔާފިނަމަ، އަހަރަކު 29,786,511.72 (ނަވާވީސް މިލިއަން ހަތްސަތޭކަ އަށްޑިހަ ހަހާސް ފަސްސަތޭކަ އެގާރަ ޑޮލަރު ހަތްދިހަ ދެ ސެންޓް) ގެ ގެއްލުން އެމްއޭސީއެލް އަށް ލިބޭނެކަމަށް ބެލެވޭ ކަމަށެވެ.\nއޭސީސީން ބުނެފައިވާގޮތުގައި، އެންމެ ބޮޑު އަގުގެ ރޭޓް (314.57 ޑަޮލަރު) އާ އަޅާކިޔާއިރު، 15 އަހަރުގެ ތެރޭގައި ގާތްގަނޑަކަށް 825,939,047 (އަށްސަތޭކަ ފަންސަވީސް މިލިއަން ނުވަސަތޭކަ ތިރީސް ނުވަހާސް ސާޅިސް ހަތް ޑޮލަރު) ގެ ގެއްލުން އެމްއޭސީއެލް އަށް ލިބޭނެކަމަށް ބެލެވެއެވެ. އަދި އެންމެ ކުޑަ އަގުގެ ރޭޓާ އަޅާކިޔާއިރު، 15 އަހަރުގެ ތެރޭގައި ގާތްގަނޑަކަށް 446,797,676 (ހަތަރުސަތޭކަ ސާޅީސްހަ މިލިއަން ހަތްސަތޭކަ ނުވަދިހަ ހަތްހާސް ހަސަތޭކަ ހަތްދިހަ ހަ ޑޮލަރު) ގެ ގެއްލުން އެމް.އޭ.ސީ.އެލް އަށް ލިބޭނެކަމަށް ބެލެވޭ ކަމަށެވެ.\nއޭސީސީން ބުނީ، މި މައްސަލައާ ގުޅިގެން މިކޮމިޝަންގެ ތަޙްޤީޤަށް މިހާތަނަށް ފާހަގަކުރެވުނު ކަންތައްތަކުގެ މައްޗަށް ރިޢާޔަތްކޮށް ގިނަ ކަންތައްތަކެއް އިސްލާހުކުރުމަށް އެކޮމިޝަނުން އެމްއޭސީއެލްއަށް ވަނީ އަންގާފައެވެ. ހަމައެއާއެކު، މި މައްސަލައިގައި ވަކި ސީ ޕްލޭން އޮޕަރޭޓަރަކަށް، ނުވަތަ ސީ ޕްލޭން އޮޕަރޭޓަރުންތަކަކަށް ނާޖާއިޒް ފައިދާ ހޯދައިދިނުމަށް މަސައްކަތްކޮށްފައިވާކަމާއި، ދައުލަތަށް ފައިދާއެއް ވާންއޮތް ކަމެއްގައި އެނޫންގޮތަކަށް އަމަލުކޮށްފައިވާކަމަށް ތުހުމަތުކުރެވޭތީ، މި މައްސަލައިގެ ޖިނާޢީ ތަޙުޤީޤު ވަކި މައްސަލައެއްގެ ގޮތުގައި އޭސީސީން ތަޙްޤީޤުކުރަމުންދާ ކަމަށްވެސް އެކޮމިޝަނުން ބުނެފައި ވެއެވެ.


Miee himeyne vaguthu kolheh, hindhemilaakah adhi nuvey! | Mihaaru\nކޮވިޑް-19 އަށް ތައްޔާރުވުމުގެ ޑްރިލްއެއް: ރާއްޖެއިން އެ ބަލި ފެނުނު ފަސް މީހަކު ފަރުވާއަށް ފަހު ރަނގަޅު ވިޔަސް، އޭގެ ނުރައްކާތެރިކަން ކުޑަ ނުވާ ކަމަށް ކަމާބެހޭ އިދާރާތަކުން ބުނޭ -- ފޮޓޯ/މިހާރު\nމިއީ ހިމޭން ވަގުތުކޮޅެއް، ހިންދެމިލާކަށް އަދި ނުވޭ؟!\n25 މާޗް 2020 - 09:29 31 comments\n"އަޅުގަނޑުމެންނަށް މިހާރު މި ތިބެވެނީ ވެދާނެ ތޫފާނެއްގެ ތެރޭގައި އޮތް ހިމޭން ވަގުތުކޮޅެއްގެ ތެރޭގައި ކަމަށް ވެސް،" ކޮރޯނާވައިރަސްއާ ގުޅިގެން ދާދި ފަހުން ބޭއްވި ނޫސްވެރިންގެ ބައްދަލުވުމެއްގައި، ސަރުކާރުން ކަނޑައަޅާފައިވާ ތަރުޖަމާން މަބްރޫކް އަބްދުލްއަޒީޒް ވިދާޅުވި އެ ބަސްކޮޅުގައި ގިނަ ބަޔަކަށް އަޅައިގަތެވެ. ސޯޝަލް މީޑިއާގައި އެކަމަށް ތައުރީފް އޮހިގެން ދިޔައީ ހާލަތު ވަރަށް ރަނގަޅު ބަޔާންކޮށްދިން ޖުމްލައެއްގެ ގޮތުގަ އެވެ.\nކޮރޯނާވައިރަސް ހުރި އަދި އެ ވައިރަހުން ޖައްސާ ކޮވިޑް-19ގެ 13 މީހަކު ރާއްޖެއިން ފެނުމަށް ފަހު އޭގެ ތެރެއިން ފަސް މީހަކު މިހާތަނަށް ރަނގަޅުވުމަކީ ސިއްހީ ޚިދުމަތްތެރިންނާއި ސަރުކާރާއި އާންމުންނަށް ވެސް ލިބުނު ބޮޑު ހިތްހަމަޖެހުމެކެވެ. އަދި 13 މީހުން އިތުރުން ވައިރަސް ހުރި އެހެން މީހަކު ނުފެނި ހަފުތާއަކަށް ވުރެ ގިނަ ދުވަސް ވުމަކީ ހާލަތު ގޯސް ނުވެ، އެއްވަރެއްގެ ހިފެހެއްޓުން ކަމުގެ ހިތްޖެހުން ވެސް އެބަ އޮތެވެ. އެކަމަކު މިއީ އަދި ހުރިހާ ކަމެއް އާންމު ހާލަތަށް ބަދަލުވީ ކަމަށް ބަލަން ޖެހޭ ސަބަބުތަކެއް ނޫނެވެ.\nދުނިޔޭގެ ތަފާސްހިސާބުތައް އަދިވެސް ދައްކަނީ އޭގެ ނުރައްކާ ބޮޑުވަމުންދާ ތަނެވެ. އެ ބަލި ޖެހުނު މީހުންގެ އަދަދު ލައްކައަކަށް އަރަން ދެ މަހަށް ވުރެ ގިނަ ދުވަސް ނެގި އިރު އެ އަދަދު ދެ ލައްކައަށް އަރަން ނެގީ އެންމެ 11 ދުވަހެވެ. އަދި އެންމެ ހަތަރު ދުވަހުގެ ތެރޭގައި ތިން ލައްކައަށް އަރައި، މިހާރު ހަތަރު ލައްކައާ ގާތްވީ އެވެ. އެހެންކަމުން ނުރައްކާ ކުޑަވެ، އާންމު ހާލަތަށް ދިރިއުޅުން ބަދަލުކުރަންވީ ކަމަށް ބަލަން ޖެހޭ އެއްވެސް ސަބަބެއް އަދި ނެތެވެ. ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ އިންޒާރަކީ ވެސް ކަންބޮޑުވާން ޖެހޭ ދަރަޖައަށް އެ ވައިރަސް އަދިވެސް ފެތުރެމުން ދާ ކަމެވެ.\nރާއްޖެއިން އަޅަމުންދާ ރައްކާތެރިކަމުގެ ފިޔަވަޅުތަކަށް އެއްވެސް ލުޔެއް ނުދެނީ އެ ހުރިހާ ސަބަބުތަކާ ހެދި އެވެ. ރާއްޖެއިން އަޅާ ފިޔަވަޅުތައް އިތުރުކުރަނީ، އެންމެންގެ ރައްކާތެރިކަމަށެވެ. އަނެއްކޮޅުން އެންމެ ނުރައްކާތެރި ހާލަތަށް ދާ ވަގުތެއްގައި ވެސް ބޭނުންވާނެ ސިއްހީ ޚިދުމަތްތެރިން ހޯދުމާއި ފަރުވާ ދޭން ތަންތަން ވެސް އަންނަނީ ތައްޔާރު ކުރަމުންނެވެ. އާންމު ދިރިއުޅުމާއި ދައުލަތުގެ އާމްދަނީ އާއި އެތައް ބައެއްގެ ވަޒީފާއަށް ގެއްލުންވާނެ ފަދަ އެތައް އުނދަގޫ ނިންމުންތަކަކުން ސަރުކާރުން ދެނީ އެންމެ މެސެޖެކެވެ: ރައްޔިތުންނާއި މުޅި ގައުމުގެ ރައްކާތެރިކަން، ހުރިހާ ކަމަކަށް ވުރެ ބޮޑެވެ.\nއެކަމަކު އަދިވެސް ބައެއް މީހުންގެ އާދަތަކުން ތަފާތެއް ނުފެނެ އެވެ. ސަރުކާރު އޮފީސްތަކާއި ސްކޫލްތައް ބަންދުކޮށް، އެންމެން ގޭގައި މަޑުކުރަން ކަމާ ބެހޭ އިދާރާތަކުން އިލްތިމާސް ކުރަން ފެށުމުން ފުރަތަމަ ދެތިން ދުވަހަކު މަގުތަކުން މީހުން މަދުވި އެވެ. ކެފޭ އަދި ރެސްޓޯރެންޓްތަކުގައި ތިބެގެން ޚިދުމަތް ނުހޯދޭ ގޮތް ހެދިޔަސް، ޓޭކް އަވޭ ކޮފީ ހިިފައިގެން ނުވަތަ ފިހާރަތަކުން ތަކެތި ގަނެގެން ވިޔަސް، މަގުތަކާއި ޕާކްތަކާއި ހުސް ބިންތަކުގައި ކަމެއް ނެތި އަދިވެސް މީހުން ތިބެ އެވެ.\nމާލެ އެކަންޏެއް ނޫނެވެ. ރިސޯޓްތަކުން ރަށްރަށަށް މީހުން އެރުން މަނާ ކުރިޔަސް، ރަށްރަށަށް އޮތް ނުރައްކާ ކުޑައެއް ނޫނެވެ. ރިސޯޓްތަކުން ފިޔަވައި، އެހެން ރަށްރަށަށް އެހެން ރަށްރަށުން އާންމުން ދަތުރު ކުރުމުގައި އެއްވެސް ހުރަހެއް ނެތުމުން ގިނަ ރަށްރަށުގައި އާންމު ދިރިއުޅުމުގެ ހާލަތުން އެއްވެސް ބަދަލެއް ނުފެނެ އެވެ. ބޭނުން އިރަކު މަގުތަކަށް ނުކުމެ އުޅޭއިރު ބައެއް ރަށްރަށުގައި ކެފޭ އަދި ރެސްޓޯރެންޓްތަކުން އަދިވެސް ކާބޯތަކެތީގެ ޚިދުމަތް ދެ އެވެ. ގިނަ ރަށްރަށުގައި އެކަށީގެންވާ މިންވަރަށް ފުލުހުން ނުތިބޭތީ، ކަމާ ބެހޭ އިދާރާތަކުގެ އެންގުންތަކަށް އަމަލު ނުކޮށް، ގިނަ ބަޔަކު އޭގެ ފައިދާ ނަގަނީ އެވެ.\nއެކަން ހުއްޓުވަން ފުލުހުން މަގުތަކަށް ނުނިކުތަސް، ގަބޫލުކުރަން ޖެހޭ ހަގީގަތަކީ ކޮންމެ މީހެއްގެ ފަހަތުގައި ނުވަތަ ކޮންމެ މަގެއްގައި ފުލުހަކު ބެހެއްޓުމަކީ އެއްވެސް ގޮތަކުން ކުރެވޭނެ ކަމެއް ނޫން ކަމެވެ. އެހެން ގައުމުތަކުގައި ސްޓޭޓް އޮފް އިމަޖެންސީ އިއުލާންކޮށް، ކާފިއު ހިންގި ފަދަ ގޮތަށް ރާއްޖޭގައި މިހާތަނަށް ފިޔަވަޅުތައް ނޭޅިޔަސް، ތިމާ އާއި އެހެން މީހުންގެ ރައްކާތެރިކަމަށްޓަކައި ވެސް އަމިއްލައަށް މިފަދަ އާދަތައް "ގުރުބާން ކުރުން" ނޫން ގޮތެއް ނެތް ކަން ގަބޫލުކުރަން ޖެހޭ ވަގުތަކީ މި އެވެ.\nމާލޭގައި އާންމުން ބޭރުގައި: ވައިރަސް ފެތުރުނަނުދޭން އެންމެން ގުޅިގެން މަސައްކަތްކުރަން ޖެހޭ -- ފޮޓޯ/މިހާރު\nކޮރޯނާވައިރަސްގެ ސަބަބުން "ހުއްޓުމަކަށް" އައި ގައުމުތަކުން ވެސް އެންމެ ފުރަތަމަ ކުރަން ޖެހުނީ ގާތްގަނޑަކަށް ރާއްޖެ ފަދަ ތަޖުރިބާއެކެވެ. އެންމެ ބޮޑަށް އެ ވައިރަސް ފެތުރުނު ޗައިނާ އާއި އިޓަލީގެ އިތުރުން އީރާންގައި ވެސް އެންމެ ފުރަތަމަކޮޅު އެ ވައިރަސް ފެނުނީ މަދު ބައެއްގެ ގައިންނެވެ. އިޓަލީގައި ފުރަތަމަ ވައިރަސް ފެނުނީ ޗައިނާގެ ދެ ފަތުރުވެރިއެއްގެ ގައިންނެވެ. އެކަން މާ ސީރިއަސް ކަމެއްގެ ގޮތުގައި ނުދެކި ތިއްބާ އެންމެ 10 ވަރަކަށް ދުވަހުގެ ތެރޭގައި މުޅި ގައުމަށް ވައިރަސް ފެތުރިގެން ދިޔައީ އެއްވެސް ބަޔަކު ހީނުކުރާ ފަދަ މިންވަރަށެވެ. ސިއްހީ ދާއިރާއިން ކުރިއަރާފައިވާ އެ ގައުމުގައި ހޮސްޕިޓަލްތައް ފުރިބާރުވީ ކޮރޯނާވައިރަސް ޖެހިގެން ކޮންމެ ދުވަހަކު މަރުވާ އެތައް ސަތޭކަ މީހުންނާއި އެ ވައިރަސް ފެންނަ އެތައް ހާސް ބައެއްގެ ސަބަބުންނެވެ.\nކުއްލިއަކަށް ބާރު ސްޕީޑްގައިި ފެތުރެން ފެށި ވައިރަސްއާ ގުޅިގެން ރައްކާތެރިކަމުގެ ފިޔަވަޅުތައް ގައުމުތަކުން އަޅަމުން ގެންދަނީ އެހެން ގައުމުތަކުގެ ތަޖްރިބާ އާއި ވައިރަސްއާ ގުޅޭ ގޮތުން ލިބެމުންދާ އާ މައުލޫމާތުތަކަށް ބަލައިގެންނެވެ. އެންމެ ފަހުގެ މައުލޫމާތުތަކަށް ބަލާއިރު އެމެރިކާ މިހާރު ދަތުރު ކުރަމުން ދަނީ އިޓަލީއަށް ވުރެ ވެސް ނުރައްކާތެރި ހާލަތަކާ ދިމާލަށެވެ. އެމެރިކާގައި އެ ވައިރަސް ފެންނަ މީހުންގެ އަދަދު ކޮންމެ ދެ ދުވަހަކުން ދަނީ ދެ ގުނަ އިތުރުވަމުންނެވެ.\nގިނަ ބަޔަކަށް އަދިވެސް ހީކުރެވިފައި އޮތީ ވައިރަސްއަށް ޝައްކުކުރެވޭ އަލާމާތެއް ނުފެންނަހާ ހިނދަކު އެ މީހަކަށް ނުވަތަ އޭނާގެ ފަރާތުން އެހެން މީހަކަށް ނުރައްކަލެއް ނެތް ކަމެވެ. އެކަމަކު އަލަށް ތަޖްރިބާ ކުރަން ޖެހުނު ވައިރަސް ފެތުރިގެންދިޔަ ގޮތުން އެއީ އެއްވެސް އަލާމާތެއް ނުފެނި ވެސް އެތައް ބައެއްގެ ތެރޭގައި ދަތުރުކުރާ އެއްޗެކެވެ. އެންމެ މީހެއްގެ ފަރާތުން އިތުރު އެތައް ބަޔަކަށް އޭގެ ނުރައްކާ ބޮޑެވެ. އަދި މާލެ ފަދަ ކާރޫބާރު ބޮޑު ތަނެއްގައި އެފަދަ ހާލަތެއް ކުރިމަތިވެއްޖެ ނަމަ، ދެން ވާނެ ގޮތް ތަސައްވުރު ކުރަން ވެސް އުނދަގުލެވެ.\nއެހެން ބައެއް ގައުމުތަކުން އަޅަމުން ދަނީ ވަރަށް ހަރުކަށި ފިޔަވަޅުތަކެވެ. ބައެއް ގައުމުތަކުގައި މަގުތަކަށް ނުކުންނަ މީހުން ޖޫރިމަނާކުރެ އެވެ. ރަޝިއާ ސަރުކާރުން ރައްޔިތުންނަށް އެންގީ ގެއިން ބޭރަށް ނުކުންނަ މީހުންނަށް އޮތީ ފަސް އަހަރުގެ ޖަލު ހުކުމެއް ކަމަށެވެ. މުޅި އިންޑިއާ ބަންދުކޮށްފި އެވެ. އެ އަމުރާ ހިލާފުވެއްޖެ ނަމަ ޖޫރިމަނާކޮށް ނުވަތަ ހަ މަހަށް ޖަލަށްލެވޭނެ ކަން ސަރުކާރުން އިއުލާންކުރި އެވެ. ސްރީލަންކާގައި ދަނީ މަގުތަކަށް ނުކުންނަ މީހުން ވަގުތުން ހައްޔަރު ކުރަމުންނެވެ.\nސިއްހީ ދާއިރާގެ ތަޖުރިބާކާރުން ވިދާޅުވާ ގޮތުން މިއީ ހިތްހަމަޖެހިލައިގެން އެއްވެސް ބަޔަކަށް ތިބެވޭނެ ފުރުސަތެއް ނޫނެވެ.\n"މިއީ އެއް ދުވަހުން ދެ ދުވަހުން ނުވަތަ އެއް ހަފުތާއަކުން ކޮންޓްރޯލް ކޮށްގެން ގެންދެވޭ ކަމެއް ނޫން. ފެނިވަޑައިގަންނަވާނެ އެހެން ގައުމުތަކުގައި ވެސް މަސައްކަތްތައް ކުރިއަށް ދާ ގޮތާއި ބަލި ފެތުރޭ ޕެޓާންތަކާއި އެއްޗެހި. އެހެންވީމަ އެންމެ ކޭހެއް ނުވަތަ ދެ ކޭހެއް ފެނިފައި ދެ މަސް ފަހުން އެބަހުރި އެތައް ސަތޭކަ ކޭސްއެއް ފެނިފައި،" އެޗުޕީއޭގެ ޑރ. ފާތިމަތު ނަޒްލާ ރަޝީދު ވިދާޅުވެފައިވެ އެވެ.\nމި ނުރައްކާތެރި ބަލިމަޑުކަމުން އަރައިގަތުމުގެ މައިގަނޑު ބާރު އޮތީ އާންމު ރައްޔިތުންގެ އަތްމަތީގަ އެވެ. ސަރުކާރުން ދޭ އިރުޝާދުތަކަށް އަމަލްކުރުން ނޫން ގޮތެއް ނެތެވެ.\nއިތުރު ލިޔުންތައް ސިއްހަތު ސިއްހީ ޚިދުމަތް ސިއްހީ ކުއްލި ނުރައްކަލުގެ ހާލަތު\nއައިޖީއެމްއެޗްގެ ބައެއް ހިދުމަތްތައް މެދުކަނޑާލައިފި


Internet Medhuverikoh dheenee mauloomath hoadhun | #Dhiislam\nއިންޓަރނެޓް މެދުވެރިކޮށް ދީނީ މަޢުލޫމާތު ހޯދުން…\n4 years ago |3comments| September 21, 2013\nއާދެ، އިސްލާމްދީން ވަނީ މީގެ ސާދަ ޤަރުނު ކުރިން ފުރިހަމަވެ ނިމިފައެވެ. އެހެނީ، މާތް ނަބިއްޔާ صلى الله عليه وسلم ވަނީ އެކަލޭގެފާނާއި ހަވާލުކުރެވުނު ރިސާލަތު ފުރިހަމައަށް މީސްތަކުންނަށް ފޯރުކޮށްދީފައެވެ. ދެން، މަގު ފުރެދިގެން ދާ މީހަކު ނަމަ، ދާނީވެސް ބަޔާންވެގެންވާ ހާލުގައެވެ. އަދި، ޙައްޤު މަގުން ދާ މީހަކު ނަމަ، ދާނީވެސް ބަޔާންވެގެންވާ ހާލުގައެވެ.\nމި ޒަމާނަކީ ޓެކްނޮލޮޖީގެ ޒަމާނެވެ. ބޭނުން ކޮންމެ މަޢުލޫމާތެއް ފަސޭހަކަމާއެކު ލިބެން ހުންނަ ޒަމާނެކެވެ. ގޭގަ ހުރެގެންނެވެ. އެހެންކަމުން، މިފަދަ ޒަމާނެއްގައި، ދީނީ ގޮތުން ވެސް، ކަމަކާ ބެހޭގޮތުން، ރަނގަޅު ގޮތާއި ނުބައި ގޮތަކީ ކޮބައިތޯ ހޯދާ ބަލައިލުމަކީ އުދަނގޫ ކަމެއް ނޫނެވެ.\nނަމަވެސް، ދީނުގައި އޮތް މައްސަލައެއް ބަލަން “ގޫގަލްސް” އިން ސާރޗްކުރުމަކީ ބުއްދިވެރި ގޮތެއް ނޫނެވެ. އެ ގޮތަށް ބައެއް މައްސަލަތަކާއި ބެހޭގޮތުން ހޯދާ މީހުންނަށް ގިނަ ފަހަރު މަގު އޮޅޭތަން އާދެއެވެ. ދީނުގަ އޮތް ގޮތާއި މުޅިން އިދިކޮޅު ގޮތަކަށް، ޙަރާމްކަންތައް ޙަލާލު ކަމެއްގެ ގޮަތަށް، މަޢުލޫމާތު ނަގައިގެން އަންނަ ތަން ވެސް ފެނެއެވެ. މިއީ ވަރަށް ބިރުވެރި ކަމެކެވެ.\nހަމަ އެހެންމެ، އިންޓަރނެޓްގައި ހުންނަ ގޮތް ނޭނގޭ ސައިޓްތަކަށް ވަދެ މަޢުލޫމާތު ނެގުމަކީވެސް ރަނގަޅު ކަމެއް ނޫނެވެ. އެހެނީ، ބައެއް ސައިޓްތަކަކީ އިސްލާމުންގެ ނަމުގައި ނަޞާރާއިންނާއި ޔަހޫދީން ހިންގާ ސައިޓްތަކެކެވެ. މިއީ ފިސާރި އެނގިހުރެ ދަންނަވާ ވާހަކައެކެވެ.\nދަންނަވަން މިއުޅެނީ، އިސްލާމްދީނުގައި ކަމަކާ ބެހޭގޮތުން އޮތީ ކިހިނެއްތޯ ހޯދަން ބޭނުން މީހަކަށް، ރަނގަޅު ސައިޓްތަކުގެ ޒަރީޔާއިން ލިބެން އެބަހުއްޓެވެ. ޖެހޭނީ، އެކަމުގެ ތެރޭގައި އުޅޭ ބައެއްގެ އަތުން ސައިޓްތަކުގެ މަޢުލޫމާތު ހޯދާލާށެވެ. ޙައްޤު ހޯދަން މަސައްކަތްކުރާ މީހަކަށް ރަނގަޅު އިތުބާރު ހިފޭ ސައިޓްތަކަކީ ކޮބައިތޯ ބެލުން އެއީ އެހާ ބުރަކަމަކަށް ނުވާނެވެސް މެއެވެ.\nއެހެންކަމުން، އިންޓަރނެޓްގެ މިފަދަ ޒަމާނެއްގައި ޙައްޤަކީ ވަންހަނާވެފައި އޮންނާނެ އެއްޗެއް ނޫނެވެ. ބޮޑެތި ޢާލިމުންގެ ފޮތްތަކާއި އޯޑިއޯ ވީޑިއޯ ދަރުސްތައް އިންޓަރނެޓް މެދު ވެރިކޮށް ލިބެން އެބަހުއްޓެވެ.\nއެހެންކަމުން، އަޅުގަނޑަށް ފާހަގަކުރެވިފައި ހުރި ބައެއް ދީނީ ސައިޓްތަކުގެ ކުރު މަޢުލޫމާތު ކޮޅެއް ހިމަނާލާނަމެވެ. އެގޮތުން؛\nއާދަމްޝަމީމް.ކޮމަކީ ފަޟީލަތުއްޝައިޚް އާދަމް ޝަމީމްގެ އޮފިޝަލް ވެބްސައިޓެވެ. މިސައިޓްގައި އައްޝެއިޚް އާދަމް ޝަމީމްގެ ތަފާތު ދީނީ ލިޔުންތައް ކިޔާލެވެން ހުންނާނެއެވެ. މިސައިޓްގެ އެންމެ ޚާއްޞަ އެއްކަމަކީ، ޝެއިޚަށް ސުވާލު ހުށައެޅުމުގެ ފުރުޞަތު ހުޅުވާލެވިފައިވާކަމެވެ. ހުށައެޅޭ ސުވާލަތަކަށް ޖަވާބުދެއްވަނީ ޚުދު ޝެއިޚް ޝަމީމެވެ.\nއެހެންކަމުން، މިސައިޓަކީ، މިސައިޓްގެ ލާބަޔާއި މަންފާ ދިވެހި އުއްމަތަށް ވަރަށް ފުރިހަމަ ގޮތުގައި ކުރަމުންދާ ސައިޓެކެވެ. ޝެއިޚާއި ޝެއިޚްގެ ޓީމަށް މާތްﷲ ބަރަކާތްލައްވާށިއެވެ. އާމީން.\nނޫރުލް އިސްލާމް.ނެޓަކީ ފަޟީލަތުއްޝައިޚް ޝަހީމް އަލީ ސަޢީދުގެ މުޝްރިފުކަމުގެ ދަށުން، މުޙަންމަދު އަނީލްގެ އެޑިޓަރުކަމުގައި ހިނގަމުންދާ ސައިޓެކެވެ. ތަފާތު ގިނަ ގުނަ ދީނީ މަޢުލޫމާތުތަކެއް ލިބެން ހުންނަ ސައިޓެކެވެ. ޚާއްޞަކޮށް ވަރަށް ފުރިހަމަ ކުޑަ ކުދިންގެ ޕޭޖެއްވެސް ހިމެނެއެވެ. އެކި އެކި މުނާސަބަތު ތަކާއި ގުޅިގެން ޚާއްޞަ ފޭޖްތަކެއް ހެދިފާވެއެވެ.\nކޮންމެ އަހަރަކުވެސް ދިވެހި ރާއްޖެއިން ޙައްޖަށް އަންނަ މީހުންގެ ޚަބަރު އެންމެ ފުރިހަމަ ގޮތުގައި ކަވަރު ކުރަމުންދާ ސައިޓަކީ ނޫރުލްއިސްލާމް.ނެޓެވެ.\nދަރުސްލައިވް.ކޮމަކީ ދިވެހިރާއްޖޭގެ ދީނީ ދަރުސްތައް އަޕްލޯޑުކުރެވޭ ސައިޓެކެވެ. އެގޮތުން، ތަފާތު ޢިލްމުވެރިންގެ ދީނީ ދަރުސްތަކުގެ ވީޑިޔޯ ދަރުސްތައް މިސައިޓުން ބަލައިލެވެން ހުރެއެވެ. އަދި ޑައުންލޯޑުވެސް ކުރެވޭނެއެވެ. ޓީވީން ފޮނުވާ “އިސްލާމީ ދިރިއުޅުން” ފަދަ ޙާއްޞަ ދީނީ ޕޮރުގުރާމްތައްވެސް އަޕްލޯޑްކުރެވެމުން ދެއެވެ. މިއާއިއެކު، އިސްލާމީ މަރުކަޒުގައި ދެވޭ ބައެއް މުޙިންމު ހުކުރު ޚުތުބާތައްވެސް އަޕްލޯޑްކުރެވިފައި ވެއެވެ.\nއެހެންކަމުން، ދިވެހި ވީޑިއޯ ދަރުސް އިންޓަރނެޓް މެދުވެރިކޮށް ބަލާލުމަށް މީ އެންމެ ފުރިހަމަ ސައިޓެވެ.\nމިއީ ސަޢުދީ ޢަރަބިޔާގެ މަޝްހޫރު ޢިލްމުވެރިއެއްކަމުގައިވާ ޞާލިޙް އަލްމުނައްޖިދުގެ މުޝްރިފުކަމުގެ ދަށުން ހިނގަމުންދާ ސައިޓެކެވެ. މިއީ ސުވާލާއި ޖަވާބުގެ ސައިޓެކެވެ. މުޅި ދުނިޔޭގެ އެތަން މިތަނުން މުސްލިމުން ބޭނުން ކުރަމުންދާ ސައިޓެކެވެ. އެހެންކަމުން، ސައިޓަށް ދުވާލެއްގެ މައްޗަށް އެތައް ހާސް ސުވާލެއް ހުށަހެޅެމުންދެއެވެ.\nއަދި ހަމަ އެހެންމެ، ދުނިޔޭގެ ގިނަ މުސްލިމުންނަށް ބޭނުންކުރެވޭ ގޮތަށް ތަފާތު ލެންގުއޭޖް އޮޕްޝަންސް ނެގެން ހުރެއެވެ. އަޅުގަނޑުމެން ދިވެހިންނަކީ އިނގިރޭސި ބަސް ވަރަށް ފުރިހަމައަށް ބޭނުން ކުރަމުންދާ ބަޔަކަށްވާތީ، އަޅުގަނޑުމެންނަށް އިނގިރޭސި ބަހުގެ އޮޕްޝަން ބޭނުންކޮށްގެން މަޢުލޫމާތު ލިބެން ހުންނާނެއެވެ. މިސައިޓްގެ ފުރިހަމަ ކަމުގެ ވާހަކަ ވަރަށް ދިގުކޮށް ދެއްކިދާނެއެވެ. ނަމަވެސް، ސައިޓަކީ ގިނަ ބަޔަކަށް އެނގޭނެ ސައިޓަކަށްވުމުން، ވާހަކަ ކުރުކޮށްލީއެވެ.\nރާއްޖޭގައި ހިނގަމުންދާ ދީނާއި ގުޅޭ ޚަބަރުތައް ބަލާލުމަށް ރާއްޖެއިސްލާމް ވަރެއް ނެތެވެ. އަވަސް އަވަހަށް ދީނީ ފަހުގެ ޚަބަރުތައް އަޕްލޯޑްވަމުންދާ ސައިޓެކެވެ. ދުނިޔޭގެ އެހެން ޤައުމުތަކުގައި ހިނގާ ދީނާއި ބެހޭ ޚަބަރުތައްވެސް ބައެއް ފަހަރު އަރަމުންދެއެވެ. އެހެންކަމުން، ރާއްޖޭގެ ދީނީ ޙާލަތު އެނގިގަތުމަށްޓަކައި ރާއްޖެއިސްލާމް.ކޮމަށް ބަރޯސާވެވިދާނެއެވެ.\nހަމައެހެންމެ، ދީނީ މަޒުމޫނުތަކާއި، ދީނީ މަޢުލޫމާތު ލިއްބައިދޭ ލިޔުންތައް އެހާމެ ބާރު ސްޕީޑްގައި މިސައިޓަށް އަރަމުންދެއެވެ. ފުންނާބު އުސް ޝެއިޚުންނާއި ދީނީ ތަޢުލީމު އުނގެނެމުންދާ ދަރިވަރުންގެ މަޒުމޫނުތަކުން މުއްސަނދިވެފައިވާ ސައިޓެކެވެ.\nމިދެންނެވީ، އަޅުގަނޑަށް ފާހަގަކުރެވިފައި ހުރި ބައެއް ސައިޓްތަކުގެ ވާހަކައެވެ. މިފަދަ އިތުބާރު ހިފޭ އެހެނިހެން ސައިޓުތައްވެސް އެބަހުއްޓެވެ. ނަމަވެސް، މި ލިޔުން ދިގުވެދާނެތީ، ކުރުކޮށްލީއެވެ.\nނިންމާލަމުން ބުނެލާ ހިތް އޮތީ، ދީނީ މަޢުލޫމާތު ތިބާ ހޯދަނީ ކޮންތާނކުންތޯ ބަލާށެވެ. އެހެނީ، އެއީ ތިބާގެ ދީނެވެ. ލިބޭ މަޢުލޫމާތު ގޯސްވެއްޖެނަމަ ތިބާގެ ދީން ގޯސްވީއެވެ. އިތުބާރު ހިފޭ އެދުރުން އަތުން ދީން ހޯދާ ގޮތަށް، ދީނީ މަޢުލޫމާތު ނަގަން ޖެހޭނީ އިތުބާރު ހިފޭ ސައިޓުތަކުންނެވެ.\nއެމެރިކާގެ ޔަހޫދީން ދުނިޔެ އިސްތިއުމާރު ކުރަން ގެންގުޅޭ ޖަމާއަތަކީ ޔޫއެން މިކިޔާ ޖަމުއްޔާ، އިންގިރޭސި ނަސާރާއިން ދުނިޔެ އަޅުވެތިކުރަން ގެންގުޅޭ ޖަމާއަތަކީ މިކިޔާ ކޮމަންވެލްތު ޖަމުއްޔާ! ޔޫންއާއި ކޮމަންވެލްތަކީ އެއްމާބަޑު ނަހަލާލު ދެދަރިން! ދުވަހަކުވެސް މުސްލިމުނަ ހެވެއްނެއެދޭނެ، އަބަދުވެސް ކޮންމެސް އުސޫލެއް މުވާހަދާއެއް ހަދައިގެން މުސްލިމުން ދީނާއި ދުރުކުރެވޭތޯ އުޅޭނީ، ނުވަތަ އެމީހުންގެ ދީނުގައި ފިތުނަވެރި ކުރެވޭތޯ؟\nއެމެރިކާގެ ޔަހޫދީން ދުނިޔެ އިސްތިއުމާރު ކުރަން ގެންގުޅޭ ޖަމާއަތަކީ ޔޫއެން މިކިޔާ ޖަމުއްޔާ، އިންގިރޭސި ނަސާރާއިން ދުނިޔެ އަޅުވެތިކުރަން ގެންގުޅޭ ޖަމާއަތަކީ މިކިޔާ ކޮމަންވެލްތު ޖަމުއްޔާ! ޔޫންއާއި ކޮމަންވެލްތަކީ އިބިލީހުގެ އެއްމާބަޑު ކޮރު ދެދަރިން! ދުވަހަކުވެސް މުސްލިމުނަ ހެވެއްނެއެދޭނެ، އަބަދުވެސް ކޮންމެސް އުސޫލެއް މުވާހަދާއެއް ހަދައިގެން މުސްލިމުން ދީނާއި ދުރުކުރެވޭތޯ އުޅޭނީ، ނުވަތަ އެމީހުންގެ ދީނުގައި ފިތުނަވެރި ކުރެވޭތޯ؟\nވަރަށް މުހިއްމު އާޓިކަލްއެއް.


ހެންވޭރު ދެކުނު ދާއިރާގެ އެމްޑީޕީގެ އާ ގޮފިތަކުގެ އިންތިޚާބު ބާއްވައިފި – Maldivian Democratic Party\n18 ޖުލައި 2011\nހެންވޭރު ދެކުނު ދާއިރާގެ އެމްޑީޕީގެ އާ ގޮފިތަކުގެ އިންތިޚާބު ބާއްވައިފި\nމާލެ ސިޓީގެ ހެންވޭރު ދެކުނު ދާއިރާގެ އެމްޑީޕީގެ އާ ގޮފިތަކުގެ އިންތިޚާބު ރޭ ބާއްވައިފިއެވެ.\nހެންވޭރު ދެކުނު ދާއިރާގެ އެމްޑީޕީ އޮފީހުގައި ރޭ ބޭއްވި މި އިންތިޚާބުގައި އެ ދާއިރާގެ އެމްޑީޕީގެ މުޅިން އާ3ގޮފިކަމަށްވާ “ކުރިމަގު ގޮފި”، ދަރުބާރު ގޮފި” އަދި “ޖަގަހަ” ގޮފީގެ ރައީސް އާއި ނާއިބު ރައީސް ކަމަށް މެންބަރުން އިންތިޚާބުކުރެވިފައިވެއެވެ.\nރޭގެ އިންތިޚާބުގައި މިހުރިހާ ގޮތްޕެއްގެ ވެސް ހިންގާ ކޮމިޓީއަށް ހޮވިފައިވަނީ އަންހެން ބޭފުޅުންނެވެ. އެގޮތުން ކުރިމަގު ގޮފީގެ ރައީސާ އަކަށް މަރިޔަމް ނަޒީހާ އިންތިޚާބު ވެފައިވާ އިރު، އެ ގޮފީގެ ނައިބު ރައީސާ އަކަށް އިންތިޚާބުވެފައިވަނީ އާމިނަތު ވަހީދާއެވެ. ދަރުބާރު ގޮފީގެ ރައީސާ އަކަށް އިންތިޚާބުވެފައިވަނީ މަރިޔަމް ޒުހުދާ އެވެ. އެ ގޮފީގެ ނައިބު ރައީސާ އަކަށް އިންތިޚާބު ވެފައިވަނީ ޒުލްފާ އިބްރާހީމް އެވެ. ހެންވޭރު ދެކުނު ދާއިރާގެ އެމްޑީޕީގެ އަނެއް ގޮފި ކަމަށްވާ ޖަގަހަ ގޮފީގެ ރައީސާ އަކަށް ޢާއިޝަތު ނާދިޔާ އިންތިޚާބުވެފައިވާ އިރު، އެ ގޮފީގެ ނާއިބު ރައީސާއަކަށް ހޮވިފައިވަނީ ފާތުމަތު ސަޢީދާއެވެ.\nމި އިންތިޚާބާ ބެހޭ މަޢުލޫމާތު އެމްޑީޕީ ވެބްސައިޓަށް ދެއްވަމުން ހެންވޭރު ދެކުނު ދާއިރާގެ އެމްޑީޕީ ރައީސް ހުސައިން ޝަހީމް ވިދާޅުވީ ހެންވޭރު ދެކުނު ދާއިރާގެ އެމްޑީޕީ ގޮފިތަކުގެ ހިންގާ ކޮމިޓީއަށް އަންހެން ބޭފުޅުން ހޮވިފައިވަނީ އެދާއިރާގައި އަންހެނުންގެ ދައުރު ފުޅާވުމުގެ ސަބަބުން ކަމަށެވެ.


ރައްޔިތުންގެ މަޖިލީހުގެ މެމްބަރެއްގެ ގޮތުގައި މަސައްކަތްޕުޅު ކުރެއްވުން ފިޔަވައި ސިޔާސީ ގޮތުން އިތުރަށް ކުރިއަށް ވަޑައިގަތުމުގެ މާ ބޮޑު އުންމީދެއް ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) ގެ ނެތެވެ. ރައްޔިތުންގެ މަޖިލީހަށް އިންތިޚާބު ވެވަޑައިގަތުމުގެ ކުރިން ވެސް މައިގަނޑު ގޮތެއްގައި ޅ. އަތޮޅު ގޮނޑި [މީގެ...\nރިޔާސީ އިންތިޚާބުގައި އިދިކޮޅު ކޯލިޝަނަށް ލިބުނު ކާމިޔާބަށް ފަހު ވަރަށް ގިނަ ކަންކަން ދަނީ ބަދަލުވަމުންނެވެ. ކުރިން ވާހަކަ ދެއްކި ރާގާއި ބަސްމަގު ވެސް ބަދަލުވެއްޖެ އެވެ. ޚާއްސަކޮށް ރައްޔިތުންގެ މަޖިލީހުގެ މެމްބަރުންނެވެ.\nއަނެއްކާވެސް ގޮތްދޫނުކުރައްވާ މަސީހާ ދެކޮޅަށް!\nރައްޔިތުންގެ މަޖިލިހުގެ ރައީސް އަބްދުﷲ މަސީހު ކަހަލަ ގޮތްދޫނުކުރައްވާ، ފިލައިގެން އުޅުއްވާ، މީޑިއާއާ ބީރައްޓެހި، ރައްޔިތުންގެ މަޖިލިހުގެ މިނިވަންކަން ގެއްލުވާލި މެމްބަރަކު އެ ގޮނޑީގައި އިންނަވަނިކޮށް ދިވެހި ތާރީޚު ދެކިފައެއް ނުވެ އެވެ. މިއީ ރާއްޖޭގެ ތިން ބާރުގެ ތެރެއިން، ގާނޫނުއަސާސީއަށް ބަލާއިރު، އެންމެ ބޮޑު...\nގައުމުގެ އެންމެ މަތީ ވެރިޔާ ކަނޑައަޅަން ލިބޭ ފުރުސަތުގައި ވޯޓްލުމުގެ ހައްގުން ރާއްޖޭގެ އެންމެ ބޮޑު އިންޑަސްޓްރީގެ މުވައްޒަފުން މަހުރޫމް ވެދާނެކަމުގެ ބިރު މިހާރު މިވަނީ ހީވެފަ އެވެ. ޓޫރިސްޓް ރިސޯޓުތަކުގައި އެތައް ހާސް ދިވެހިން ވަޒީފާ އަދާކުރާއިރު މީގެ ކުރީގެ ރިޔާސީ އިންތިހާބުތަކުގައި، އިލެކްޝަންސް ކޮމިޝަނުން ހަމަޖައްސާފައި...


BREAKING NEWS: Najuma Gein Fenunu Kalhu Foshin Maumoon Aai Dhekolha Heki Libijje - Vaguthu\nނަޖުމާ ގެއިން ފެނުނު ކަޅު ފޮށިން މައުމޫން އާއި ދެކޮޅަށް ހެކި ލިބިއްޖެ\n1 އަހަރު ކުރިން ( ފެބުރުއަރީ 13, 2018 )\nގާނޫނާ ޚިލާފަށް ސަރުކާރު ވައްޓާލުމަށް ރައްޔިތުންގެ މަޖިލީހުގެ ބައެއް މެމްބަރުންނަށް ރިޝްވަތު ދިން ކަމުގެ ތުހުމަތުގައި ހައްޔަރުކުރި ނަޖުމާ އިބްރާހިމްގެ ގެއިން ފެނުނު ކަޅު ފޮށިން ކުރީގެ ރައީސް މައުމޫން އަބްދުލްގައްޔޫމް އާއި ދެކޮޅަށް ހެކި ލިބިފައިވާ ކަމަށް ފުލުހުން ވިދާޅުވެއްޖެއެވެ.\nފުލުހުން މިއަދު ހަވީރު ކުރިއަށްގެންދިޔަ ނޫސްވެރިންގެ ބައްދަލުވުމެއްގައި ވާހަކަދައްކަވަމުން ފުލުހުންގެ ތަރުޖަމާނު ސުޕުރިންޓެންޑް އޮފް ޕޮލިސް އަހުމަދު ޝިފާން ވިދާޅުވީ، ނަޖުމާ އިބްރާހިމްގެ ގެއިން ފެނުނު ކަޅުފޮށިން މި މައްސަލައާ ގުޅޭ ވަރަށް ބައިވެރި އެކި ކަހަލަ ހެއްކާއި ގަރީނާ ލިބިފައިވާކަމަށެވެ.\nމީގެ ތެރެއިން ފެނުނު ޑޮކިޔުމެންޓެއްގައި ވަރަށް ސާފްކޮށް ފާރިސް މައުމޫން، ރައީސް މައުމޫން މެދުވެރިކޮށް ސްޕްރީމް ކޯޓުގެ ދެފަނޑިޔާރުން ކަމަށްވާ އަބްދުﷲ ސައިދު އަށާއި، އަބްދުﷲ ހަމީދުއާ ބައްދަލުކޮށް، އެ ކޯޓުން ނިންމާ ނިންމުންތަކާއި، ފަނޑިޔާރުންނަށް ނުފޫޒު ފޯރުވުމަށް މަސައްކަތް ކުރިކަން ފާހަގަކުރެވިފައިވާކަމަށެވެ.\nކުރީގެ ރައީސް މައުމޫނުގެ މައްޗަށް ކުރެވެވޭ ތުހުމަތުތަކަށް ބަލާއިރު، މަޖިލީހުގެ މެންބަރުންނަށް ރިޝްވަތުދީ ގާނޫނާއި ވެރިކަން ވައްޓާލުމަށް މަސައްކަތް ކުރުމާއި، ފަނޑިޔާރުންގެ މަސައްކަތަށް ނުފޫޒު ފޯރުވައި ވަކިގޮތަކަށް ހުކުމްތައް ނެރުމަށް ފަނޑިޔާރުންނަށް ރިޝްވަތުގެ ފައިސާ ދިނުން، ސަލާމަތީ ބާރުތަކުގެ ތެރޭގައި ބައިބައިވުން އުފައްދާ ހާއްސަކޮށް ސަރުކާރި ދެކޮޅަށް ސަލާމަތީ ބާރުތަކުން ނިކުތުމަށް ހިތްވަރުދީ އެކަންކަން ރޭވުން ހިމެނެއެވެ.\nޤާނޫނީ ގޮތުން އުފެއްދިފައިވާ ދިވެހި ސަރުކާރު ޤާނޫނޫގެ ބޭރުން ވައްޓާލަން އުޅުމުގެ ތުހުމަތުގައި 13 ފަރާތެއް ވަނީ ހައްޔަރުކޮށްފައެވެ. އަދި އެ މީހުންނާއި ގުޅޭ ގިނަ ހެއްކި ލިބެމުން އަންނަކަމަށް ފުލުހުން ވިދާޅުވިއެވެ.\nމަހާތީރުގެ ދައުވަތަކަށް މައުމޫން މެލޭޝިޔާއަށް\nއެމްއާރުއެމް އިން މަޖުލީހަށް މެމްބަރުން ހޮވަނީ ވިޔަފާރި ކުރާކަށް ނޫން - މައުމޫން\nފެބުރުއަރީ 13, 2018 16:16\nލޮލް. ހަމަ ހިނިއަންނަނީ. ފުލުހުންދައްކާ ވާހަކައަކަށް މިހާރަކު އިތުބާރެއް ނުކުރެވެޔޭ\nފުލުހުންގެ އަމަލުތަކުގައި ހަމަހަމަ ކަމެއް ނުހުރެމެޔޭ. ފުލުހުންގެ ޔުނިފޯމުކުލަ ޕިންކަށްބަދަލުކުރަން ފެނެޔޭ!\nފެބުރުއަރީ 13, 2018 16:20\nޙުސްދޮގު ފަތުރަނީ ފުލުސް\nފެބުރުއަރީ 13, 2018 16:29\nނާ ހަމަތެދެއް؟؟؟؟ ސުބުހާނަﷲ،،، ހާދަމީހުނެއް ތިކަން ގަބޫލު ކުރާނެދޯ؟؟؟ އެޕެންޑްރައިވް، އެ ފިސްތޯލަ!! އެ ކަޅުފޮށި!!! މިހިރީ ހައްތާވެސް ހިޓް ފިލަމުތަށް!!! ބައްލަވާލައްވަާ\nޙަސަން އއ. ތޮއްޑޫ\nފެބުރުއަރީ 13, 2018 16:57\nސާބަހޭ ދިވެހި ފުލުހުން ތިޔަ ކުރައްވާ ޤައުމީ މަސައްކަތަށް. ތިޔައީ ޤައުމީ ބަޠަލުން. އަޅުގަނޑުމެން ތިޔަ ބޭފުޅުންނަށް ސެލިއުޓު ކުރަން.\nފެބުރުއަރީ 13, 2018 16:58\nފެބުރުއަރީ 13, 2018 17:07\nވެރިކަން ހޯދަން ކުރާހާ ކަންތަށް..\nފެބުރުއަރީ 13, 2018 17:29\nމޮޔަގޮވަނީތޯ ޔަާމީން އަދުރޭ އަދި ނިހާން ގެ މުދާގަޑެއްތޯ މީ އަޅެ މި މީހުން ﷲ ދެކެވެސް ބިރުނުގަނޭބާ\nފެބުރުއަރީ 13, 2018 17:33\nސާބަހޭ ފުލުހުން. ހެކި ހޯދަމުން މަޝްހޫރު "ކަޅުފޮށީ"ގައި އޮތީ ކަޅު ބުރުގާއަކާ، އުވިފައި އޮތް5ރުފިޔާގެ ނޫޓަކާއި5ޑޮލަރ ކަމަށް ކުރިން ލިޔުން ދީފައި މިހާރު އެފޮށި އިތުރު ކިތާބީ ހެކިތައް ވިހަން ފެށީދޯ؟ ދެދުވަހު އެކައްޗެއް ނުކިޔާތި.\nފެބުރުއަރީ 13, 2018 18:06\nއަހްމަދު އަރީފް ވަރަށް ރަނގަޅަށް ފުލުހުންގެ އިސް އޮފިސަރުންގެ މެދުގައި ބައިބައިވުން އުފެއްދި!!! މިހެން ބުނަން ޖެހުނީ އޭނާއާއި ގުޅިގެން އޭސީޕީއަކު ވަރަށް އެމސައްކަތްކުރި ކުރި!! މުޅި އެތި އޮތީ އަނބުރާލާފަ!!! ކޯޓް އަމުރު ނިކުންނަންވާއިރަށް ހުރިހާ ދިމާއަކަށް އޭނާގެ ބަސްގަބޫލުކުރާކަހަލަ މީހުން ތިބީ ލާފަ!!! މިހެން ބުނަންޖެހުނީ ވރަށް ގިނަ ކަންތައްތަކަށްވިސްނާފަ!!! މިއީ ކުރެވޭ ތުހުތުމަތުތަކެއް!!!\nފެބުރުއަރީ 13, 2018 19:16\nހަހަހާ.... ނާޒިމްގެ ޕެންޑްރައިވް އެކޭ ތި ކަޅުފޮއްޓެކޭ ތަފާތެއް ނެތް. ރައްޔިތުން ލޮލުގަ އަނދުން އަޅުވަން ކުޅޭ ޑްރާމާ ހުސް. އަހަރުމެނަށް ވަރަށް ސާފު. މި ކޮމެންޓުވެސް ވަގުތަށް ހަޖަމެއް ނުވާނެ.\nފެބުރުއަރީ 13, 2018 19:24\n.މައުމޫނު އަތުގައި ގައުމުގެ ކަޅުފޮށިކަމަށް ބުނާ ފޮށި ހުޅުވީ މައުމޫނުގެ ހާޒިރުގަތަ؟؟؟؟؟؟\nފެބުރުއަރީ 13, 2018 19:30\n.ގާޒީން އަތުގަ ހުރި ލިޔުންތަކުންނާއި ކޯޓުތަކުގެ ވަތްގަނޑުތާކުގައިވެސް ތިހެކިތައް ހުރެދާނެ ހޯދާ ބަލާ\nފެބުރުއަރީ 13, 2018 19:43\nބުލެކް ބޮކްސް، މައުމޫން 30 އަހަރައް ޖަލައް،\nފެބުރުއަރީ 13, 2018 20:57\nމިމީހުން ނަރަކަވަންނަން މިހާ ޝައުޤުވެރިވަނީ ކީއްވެގެން؟\nފެބުރުއަރީ 13, 2018 20:58\nފުލުހުންދައްކާ ވާހަކައަކަށް މިހާރަކު އިތުބާރެއް ނުކުރެވެ!\nފެބުރުއަރީ 13, 2018 20:59\nނަޝީދު އިސްތިއުފާދިންދުވަހު މުލިއާގެއިން ނެރުނު ރާފުޅި އަޅާފަހުރި ކަޅުފޮށީގެ ހަގީގަތްވެސް ދިވެހި ރައްޔިތުންނަށް އިލްހާމް ވެެއްޖެ.\nފެބުރުއަރީ 13, 2018 21:18\nމައުމޫނު މިހިސާބަށް ވެއްޓިދާނެކަމަށް ހިޔެއްނުކުރަން! ނަޝީދުއަށް ނުކުރެވުނު ކަންތައްތައް ޔާމީނު ކޮށްދިނީ\nފެބުރުއަރީ 13, 2018 21:21\nގާނޫނީ އިމުގެ ތެރެވިން ވެރިކަން ވައްޓާލުމުގެ ސަގާފަތެއް ރާއްޖޭގާ އުފެދިފަ އެބައޮތް. މިސަގާފަތް އުފެއްދި މޭސްތިރި އެސަގާފަތް ދިރުވަން މަސައްކަތް ކުރާނެ ދޯ.\nފެބުރުއަރީ 13, 2018 21:26\nދެން ކޯޗެއްބާ އޭގެން ފެންނާނީ.\nފެބުރުއަރީ 13, 2018 21:27\n.މި އަންނަ ވޯޓަށްފަހު މި ހެރަ އެންމެން ލާނެ ޖަލުތައް ތައްޔާރު ކުރަންފެނޭ.\nފެބުރުއަރީ 13, 2018 23:25\nފުލުހުން ވެސް މިހާރު ކޮސް ގޮވަން ފެށީދޯ. ބުއްދި ގަބޫލު ކުރާގޮތަށް ވާހަކަ ދައްކަން ވެސް މިހާރު ނޭންގެ. ތިޔައީ އިތުބާރު ގެއްލިފަެި ތިބިބައެއް\nފެބުރުއަރީ 13, 2018 23:57\nކަޅުފޮށީ ތެރޭން ފެނުނީ ކުރު ވާހަކަ ފޮތެއްތަ؟ ވާހަކައެއް ކިޔާދޭން އުޅޭހެން ހީވަނީ\nފެބުރުއަރީ 14, 2018 06:58\nމައުމޫނު ތީ މިޤަޢުމުގެ ހަލާކު\nފެބުރުއަރީ 14, 2018 07:14\nފެބުރުއަރީ 14, 2018 07:20\nރައީސް މައުމޫނަކީ ބޮއިން 707 ގެ ފްލައިޓެއް ދޯ


ނަޞްރުގެ ދުވަހުގެ މުނާސަބަތުގައި "ވިކްޓްރީ ރަން" ބާއްވައިފި | Jazeera\tނަޞްރުގެ ދުވަހުގެ މުނާސަބަތުގައި "ވިކްޓްރީ ރަން" ބާއްވައިފި - Jazeera\nނަޞްރުގެ ދުވަހުގެ މުނާސަބަތުގައި "ވިކްޓްރީ ރަން" ބާއްވައިފި\nފާތިމަތު ފަޔާޟާ November 2, 2019 51 views0\nރާއްޖޭގެ ފަޚުރުވެރި 31 ވަނަ ނަޞްރުގެ ދުވަހުގެ މުނާސަބަތުގައި، އެމްއެންޑީއެފްގެ އޭރިއާތަކުގައި "ވިކްޓްރީ ރަން" ބާއްވައިފިއެވެ.\nހޮނިހިރު ދުވަހުގެ ހެނދުނު މާލޭގައި ކުރިއަށްގެންދިޔަ "ވިކްޓްރީ ރަން" ފަށާފައި ވަނީ ހެނދުނު 6:00 ކަޅުތުއްކަލާކޮށިންނެވެ. ގިނައަދަދެއްގެ ސިފައިން ބައިވެރިވި މި ދުވުން ކުރިއަށް ގެންގޮސްފައިވަނީ ކަޅުތުއްކަލާކޮށިން ނިކުމެގެން ހުޅަނގަށް ގޮސް، ބޮޑުތަކުރުފާނު މަގުން މާލެވަށައި ދުވެ ކަޅުތުއްކަލާކޮށްޓަށެވެ.\nމި ދުވުމުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް އާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުއްރަޙީމް އަބްދުއްލަތީފްގެ އިތުރުން ޖެނެރަލް އޮފިސަރުނާއި އޮފިސަރުންގެ އިތުރުން އެހެނިހެން ރޭންކުތަކުގެ ގިނަ އަދަދެއްގެ ސިފައިން ބައިވެރިވެފައިވެއެވެ. މި ދުވުމަށްފަހު ޗީފް އޮފް ޑިފެންސް ފޯސް ވަނީ ސިފައިންނާ މުޚާތަބު ކުރައްވާ ވާހަކަފުޅު ދައްކަވާފައެވެ.\nނަޞްރުގެ ދުވަހުގެ މުނާސަބަތުގައި އެމްއެންޑީއެފުން ބޭއްވި "ވިކްޓްރީ ރަން" ވަނީ އެމްއެންޑީއެފް ނޮދަން އޭރިއާ އާއި އެމްއެންޑީއެފް ސެންޓްރަލް އޭރިއާގެ އިތުރުން އެމްއެންޑީއެފް ސަދަން އޭރިއާގައި ވެސް ވަނީ ބާއްވާފައެވެ.\nވިކްޓްރީ ރަން އަކީ އަސްކަރިއްޔާތަކުގައި ކާމިޔާބީ ފާހަގަކުރުމަށާއި އަސްކަރީ ސަފުތަކުގެ ބަދަހިކަން ދައްކައިދިނުމާއި، ޤައުމީ ރޫހާއި ޖޯޝް ލަޝްކަރުގައި އަށަގެންނެވުމަށް ބާއްވަމުންގެންދާ ހަރަކާތެކެވެ. އަދި ވަކިން ޚާއްސަކޮށް މި ހަރަކާތް ރަމްޒުކޮށްދެނީ ދީނާއި ގައުމުގެ ހައްގުގައި ޝަހީދުވި މަތިވެރި އަބްޠާލުންގެ ޒިކުރާއެވެ.


Fathuruverikamuge dhaairaain dhivehin thamreen kurumah instituteh gaimkuranee Fathuruverikamuge dhaairaain dhivehin thamreen kurumah instituteh gaimkuranee\nޓޫރިޒަމް ދާއިރާއިން ދިވެހިން ތަމްރީނު ކުރުމަށްޓަކައި އިންސްޓިޓިއުޓެއް ޤާއިމްކުރަނީ\nގެސްޓްހައުސް މަހާސިންތާގެ ތެރެއިން\nފަތުރުވެރިކަމުގެ ސިނާއަތަށް ދިވެހިން ތަމްރީނުކުރުމަށްޓަކައި ހާއްސަ އިންސްޓިޓިއުޓެއް އަންނަ އަހަރު އުފައްދަވާނެކަމަށް ޓުއަރިޒަމް މިނިސްޓަރ ވިދާޅުވެއްޖެއެވެ.\nޓޫރިޒަމް މިނިސްޓަރ މިހެން ވިދާޅުވީ، ގެސްޓްހައުސް މަހާސިންތާގެ ސެޝަންތައް ނިންމާލުމަށްފަހު ވާހަކަދައްކަވަމުންނެވެ.\nމިނިސްޓަރ އަލީ ވަހީދު ވިދާޅުވީ ފަތުރުވެރިކަމުގެ ދާއިރާގައި ފަންނީ ދިވެހިން މަދުކަމަށް އެ މިނިސްޓްރީއަށް ޝަކުވާ ލިބެމުންދާކަމަށެވެ. މިކަމަށް ހައްލެއް ގެނައުމަށް ފަތުރުވެރިކަމުގެ ތަމްރީންދޭ އިންސްޓިޓިއުޓެއް އުފައްދަވާނެކަމަށް މިނިސްޓަރު ވިދާޅުވިއެވެ\nމިނިސްޓްރީއަށް އެބައާދޭ، ތަމްރީން ލިބިފައިތިބި ދިވެހިން ވަޒީފާތަކަށް ނުލިބޭ މައްސަލަ.. ސަރުކަރުގެ އަމާޒެއް މިފެށޭ އަހަރުގެ ތެރޭގައި ޓްރެއިނިން އިންސްޓިޓިއުޓެއް ޤާއިމްކުރުން...އެއީ އަޅުގަނޑުމެން އެބަޖެހޭ މީހުން ތަމްރީންކުރަން. މަސައްކަތު މާހައުލަށް ދިވެހިން ނެރުމަށްޓަކާ އެލިބެންވާ ތަމްރީންތަށް ދޭންޖެހޭ...އަޅުގަނޑުމެންގެ މިސަރުކާރުގެ އަމާޒަކީ ދިވެހިންނަށް ފުރުސަތުތައް ފަހިކޮށްދިނުން.\nޓޫރިޒަމް މިނިސްޓަރު އަލީ ވަހީދު\nޓޫރިޒަމް މަހާސިންތާ ނިންމުމުގެ ރަސްމިއްޔާތުގައި ވާހަކަދައްކަވަމުން ޓޫރިޒަމް މިނިސްޓަރު ވިދާޅުވީ، ފަތުރުވެރިކަމުގެ ސިނާއަތަށް ދިމާވެފައިވާ ދަތިތައް ހައްލުކުރުމަށް މިހާރުން މިހާރަށްވެސް މަސައްކަތްތައް ފަށާފައިވާކަމަށެވެ.\nމިގޮތުން ޓޫރިޒަމް ސިނާއަތުގައި ހުރި ޝަކުވާތައް ބެލުމަށް އަންނަ އަންގާރަދުވަހުން ފެށިގެން ޓޫރިޒަމް މިނިސްޓްރީއަށް ޝަކުވާ ހުށަހެޅޭނޭ ނިޒާމެއް ޤާއިމްކުރައްވާނޭކަމަށް މިނިސްޓަރު ވިދާޅުވިއެވެ. މިގޮތުން 77223131 އަދި 9423131 މި ދެ ނަމްބަރު މެދުވެރިކޮށް ޝަކުވާ ހުށަހެޅޭނޭކަމަށް މިނިސްޓަރު ވިދާޅުވިއެވެ.\nގެސްޓްހައުސް މަހާސިންތާގައި ޓޫރިޒަމް މިނިސްޓްރީން ވަނީ، ދިވެހި ރާއްޖޭގައި އާސާރީ ތަރިކަތަށް ހިމާޔަތް ކުރެވިފައިނުވާކަމަށް ފާހަގަކުރަމުން އަންނަ އަހަރު ކަލްޗަރަލް ޓުއަރިޒަމް ރާއްޖޭގައި އިތުރަށް ފުޅާކުރާނެކަން ހާމަކޮށްފައެވެ.\nމިގޮތުން މިކަން ހައްލުކުރުމަށްޓަކައި ދިވެހި ރާއްޖޭގެ އާސާރީ ތަރިކަ ހިމާޔަތްކުރުމަށް، އެކަމަށް ބެނުންވާ ބަޖެޓު ކަޑައަޅާ، އަންނަ ޖެނުއަރީމަހުން ފެށިގެން މިކަމާގުޅުންހުރި އެހެންކަންތައްތައްވެސް ކުރަން ފަށާނޭކަމަށްވެސް ޓޫރިޒަމް މިނިސްޓްރީން ވަނީ ހާމަކޮށްފައެވެ.


މަގޭ ރިޕޯޓް: ކަރުގައި ވާ އައްސާފައި އޮތް ހިމާރެއްވިޔަސް،...\nސަދޫމް ކޯޓުގެ ޝަރީއަތްތައް\nކޮންމެ ކަމެއްގައިވެސް އެއްޗަކީ ހެޔޮ ނިޔަތްކަމަށް ގާޒީ ވިދާޅުވާކަަމަށްވޭ\nއެއީ ގާޒީންނަށް ފެންނަ ގޮތަކަށް ޙުކުމް ކޮށް އުޅޭ ޒަމާނެއް\nސަދޫމް ކޯޓުގެ ޝަރީއަތްތައް ކުރިއަށްދާ ގޮތުގެ ވާހަކަތަކަކީ މަޝްހޫރު ވާހަކައެއް\n27 ޖެނުއަރީ 2021 | ބުދަ 12:14\nސަދޫމް ކޯޓުގެ ގާޒީއަކާއި، ވައްކަމުގެ ތުހުމަތު ކުރެވޭ މީހަކު ވާހަކަ ދައްކާ މަންޒަރު ދައްކުވައިދޭ އެޕިސޯޑުގެ މަންޒަރެއް\nކޮންމެ އަހަރަކުވެސް ރަމަޟާންމަހު ޓީވީން ދައްކާ "މުޙައްމަދު ރަސޫލުﷲ" ޕްރޮގްރާމްގެ އެޕިސޯޑެކެވެ. ފެންނަނީ ހިތުހުރި ގޮތަކަށް ޝަރީއަތްތައް ކުރިއަށް ގެންގޮސް، އިންސާފުގެ އިންތަކާއި މިންތައް ބޮއްސުންލާފައިވާ ސަދޫމް ކޯޓުގެ ޝަރީއަތެއް ކުރިއަށްދާ މަންޒަރެވެ. ގާޒީގެ އަރިހަށް އިންސާފު ހޯދުމަށް އެދި އައިސް ތިބި މީހުން އިންތިޒާރުގައި ތިބީ ގާޒީ ފަރިއްކުޅުވާ ނިމެންދެންނެވެ. އިންސާފަކީ ގާޒީއަށް ވަގުތުވުމުން، ނޫނީ ގާޒީ ހިތްޕުޅާވުމުން ލިބެން އޮންނަ އެއްޗެއްކަމަށް ހީވާ ކަހަލައެވެ.\nފަރިއްކުޅުވާ ނިންމުމަށްފަހު ދެން ފެންނަނީ ކާއެތިކޮޅުގެ އަގު އަތުލައިގެން ނުވާނެ ކަމަށް ބުނާ މަންޒަރެވެ. އެހިސާބުން ކައިރީގައި ހުންނަ މީހާވެސް "ކައިފައި އަގު ނުދެންދޯއޭ" ބުނެލުން ފިޔަވައި އިތުރަށް ކުރެވޭ ކަމެއް ނޯވެއެވެ. ވާނީވެސް އެހެންތާއެވެ. އެމީހާވެސް އިންސާފު ހޯދުމަށް މާދަމާވެސް ދާން އޮތީ އެ ގާޒީގެ އަރިހަށް ވިއްޔާއެވެ.\nއެހިސާބުންވެސް ނިމުނީއެއް ނޫނެވެ. ދެން ގާޒީ ވިދާޅުވަނީ ކޯޓަށް އައިސްތިބި މީހުންގެ ތެރެއިން ރަނގަޅު މީހެއް ހޯދުމަށްފަހު، ގާޒީ މިއަދު ނާސްތާކުރަން އެދޭ ވާހަކަ ބުނެލުމަށެވެ. އެވަގުތު ކައިރީގައި ހުރި މީހާ އަހަނީ ގާޒީއަކީ ހަމަ އެހާ މުހިއްމު މީހެއްކަމަށް ޤަބޫލު ކުރަނީތޯއެވެ. ގާޒީ ނާސްތާ ކުރަން ހަމަ އެދިވަޑައިގަންނަވާއިރަށް، ކޯޓަށް ހާޒިރުވެ ތިބި ޚަސްމުން އެކަން ކުރަން ޖެހެނީ ކޮން އުސޫލަކުންތޯއޭ އަހާ ކަހަލައެވެ. އެހިސާބުން ގާޒީ ވިދާޅުވަނީ މާ އިބުރަތްތެރި ވާހަކައެކެވެ.\nރަށެއް ވީރާނާވެ ދިއުމުގެ އެއް އަލާމާތަކީ އިންސާފުގެ ކަންކަމާމެދު މީހުން ޝައްކު ކުރުން، ޒަމީރު ދެކެ ބިރު ނުގަންނަ، އަދި ގާޒީންދެކެ ބިރު ނުގަންނަ ނަމަ، ދެން ބިރުގަންނާނީ ކޮން އެއްޗެއް ދެކެ؟\nސަދޫމް ކޯޓުގެ ގާޒީ ވިދާޅުވާ ބަސްކޮޅު\nގާޒީ އެހެން ވިދާޅުވިތަނާ ދެން އިވެނީ މާ ބާރަކަށް ގާޒީއަށް ގޮވަމުން މީހަކު އައިސް ޝަރީއަތުގެ މަޖިލީހަށް ވަންނަ ތަނެވެ. ޙަބްރޫން އަވަށުން ސަދޫމަށް އައިސް އުޅޭ މި މީހާ ކުރާ ޝަކުވާއަކީ ގާޒީ އަރިހުގައި ހުރި އައުވާނަކު އޭނާގެ ހިމާރެއް ވަގަށް ނެގި ކަމުގެ ޝަކުވާއެވެ. ބޭނުންވީ އެކަމުގެ ދައުވާ ކުރާށެވެ. އެމީހާ ބުނާ ގޮތުގައި ގަނޑުވަރު ދޮރުކޮޅުމަތީގައި އޭނާގެ ހިމާރު ބޭއްވީ ވަލެއްގައި އައްސާފައެވެ. އަދި ގަނޑުވަރުގެ ތެރެއަށް ވަދެ ލޫތުގެފާނާ ބެހޭ ގޮތުން ސުވާލު ކުރުމަށްފަހު އެނބުރި އައިސް ބެލިއިރު، ގާޒީ ގާތުގައި ހުރި ގާޒީގެ އައުވާނު އެ ހިމާރު މޮހެގެން ގެންދަނީއެވެ. އެހެން އިބާރާތަކުން ބުނާނަމަ، ވައްކަން ކުރަނީއެވެ. އެންމެ ފަހުން ހިމާރު ވިއްކާލުމަށްފަހު، އެ ލާރިއަށް ރާ ބޮއިކަމަށްވެސް އަމިއްލައަށް އޭނާ އިއުތިރާފް ވެއެވެ.\nގަނޑުވަރުން ނުކުމެގެން އައިއިރު މިހިރަ މީހާ އަހަރެންގެ ހިމާރު މޮހެލަން އުޅެނިކޮށް ދުށިން، އަދި ހިމާރު ހިފައިގެން ފިލަން އުޅުނު، އަހަރެން އެހީއަށް އެދި ގޮވަމުން ފަހަތުން ދުވިން، ނަމަވެސް އެހީވާނެ މީހަކު ނުވި، އެހިސާބުން މީނާ ފިލައިފި، އަދި އަހަންނަށް ހިމާރު ގެއްލިއްޖެ، އެދުވަހު ހަތަރުދަމު އުޅުނީ ހިމާރު ހޯދަން، ދެން ކުއްލިއަކަށް މިއަދު މި ފެނުނީ މިކަލޭގެ ތަނެއްގައި ރާބޯން އިންދަ، އަހަރެން ހިމާރު ކޮބައިތޯ ސުވާލު ކުރީމަ ބުނީ އަހަރެން ހިމާރު ވިއްކާލާފައި ލިބުނު ލާރި ބޭނުން ކުރަނީއޭ\nގާޒީއަރިހަށް ދައުވާ ހުށައަޅަން އައި މީހާ\nދެން ވައްކަމުގެ ތުހުމަތު ކުރެވޭ މީހާ ގާތުގައި ގާޒީ އަހަނީ އޭނާ ވައްކަން ކުރިތޯއެވެ. އެހިސާބުން ދައުވާގެ ފީ ކަމަށް ބުނެ، ވައްކަން ކުރި މީހާ ގާޒީގެ އުނގަށް އަޅާލަނީ ފައިސާ ބޮނޑިއެކެވެ. ދެން ގާޒީވެސް އުފަލުން ހެވިފައި، އޭނާގެ ވާހަކަ އަޑުއަހަން ފަށައެވެ.\nވައްކަން ކުރި މީހާ ބުނާ ގޮތުގައި އޭނާ ހިމާރު ވަގަށް ނެގީ އެ ހިމާރު އައްސާފައި އޮތުމުގެ ސަބަބުން ހިމާރަށް އަޅާލުމުގެ ގޮތުންނެވެ. ހިމާރު ބަނޑުހައިވެގެން ގޮސް، އަޑުވެސް ނުނިކުންނަކަން ފާހަގަކޮށް އޭނާ ބުނީ، އެގޮތަށް އޮތް ހިމާރަކަށް އަޅާނުލައި ދޫކޮށްލެވޭނެތޯއެވެ. އަދި ހިމާރު ގެންދިޔައީވެސް "ހެޔޮ ނިޔަތުގައި" ކަމަށް މައުސޫމުކަމާއެކު އޭނާ ބުނެއެވެ. އެހެން ގޮތަކަށް ބުނާނަމަ، އޭނާ ވައްކަން ކުރީ ހެޔޮ ނިޔަތުގައެވެ. އަދި އެހެން މީހަކަށް އެ ހިމާރު ވިއްކާލުމުގެ މުއާމަލާތްވެސް ހިންގީ ހަމަ ހެޔޮ ނިޔަތުގައި ކަމަށް ބުނެއެވެ. އެހެން ގޮތަކަށް ބުނާނަމަ، ވައްކަން ކޮށްގެން ހޯދާ މުދަލުން ފައިދާ ހޯދީވެސް ހަމަ ހެޔޮ ނިޔަތުގައެވެ. ދެން ފެންނަނީ ގާޒީގެ "އިންސާފުވެރި" ނިޔާ ކަނޑައަޅުއްވައި ޙުކުމް ކުރައްވާ މަންޒަރެވެ.\n"ހެޔޮ ނިޔަތުގައި ކަމެއް ކުރާ މީހަކު ކުށްވެރިއެއް ނުވާނެ" ކަމަށް ވިދާޅުވެ، ގާޒީ ޙުކުމް ކުރައްވާއިރު، ކައިރީގައި ވައްކަން ކުރި މީހާވެސް ހެވިފައި ހުރެއެވެ. ވާނީވެސް އެހެންތާއެވެ. އޭނާ ވައްކަން ކުރީ ހެޔޮ ނިޔަތުގައެވެ. ވައްކަން ކުރި މުދަލުން ފައިސާ ހޯދީވެސް ހެޔޮ ނިޔަތުގައެވެ. އެއީ ހިމާރެއްކަމަށްވިޔަސް، އެކައުންޓަށް ވަންނަ ފައިސާއެއް ކަމަށް ވިޔަސް، ސަދޫމް ކޯޓުގައި އެއްޗަކީ ހެޔޮ ނިޔަތެވެ. އެއީވެސް ގާޒީއަށް ފެންނަ ޙާލަތްތަކުގައި އެކަންޏެވެ.\n28 ޖެނުއަރީ 2021 | ބުރާސްފަތި 19:16\nކަލޭމެން ދައުލަތުގެ މުދާ ބޭނުންކޮށްގެން ކޮރަޕްޝަން ހިންގާފަ ކީކޭ ކިޔަނީ\n27 ޖެނުއަރީ 2021 | ބުދަ 13:12\nޔ މ ނ ވަކަންކުރީ ހެޔޮނިޔަތުގާ މައްސަލަބެލެވިޤާޒީގެ ނިޔަތަކީވެސް ހަމަ ހެޔޮނިޔަތް ސދމ ކޯޓު.


މިއަދު ހަވީރު ޓީސީ އާއި ދަ ގްރާންޑޭ ބައްދަލުކުރި މެޗުގެ ތެރެއިން. - ފޮޓޯ: ވަގުތު\nޕްރެޒިޑެންޓްސް ކަޕް ފުޓްބޯޅަ މުބާރާތުގައި މިއަދު ހަވީރު ދަ ގްރާންޑޭ ސްޕޯޓްސް ކްލަބާ ދެކޮޅަށް ކުޅުނު މެޗުން 3-1 އިން ޓީސީ ސްޕޯޓްސް ކްލަބް މޮޅުވެއްޖެ އެވެ.\nމިއަދުގެ މޮޅާ އެކު ޓީސީ ވަނީ ހަ މެޗުން ހަ ޕޮއިންޓް ހަމަކޮށްފަ އެވެ. ހަ މެޗުގެ ތެރެއިން އެޓީމަށް ދެން މޮޅެއް ލިބުނީ ކްލަބް އީގަލްސް އަތުންނެވެ. މިވަގުތު ޓީސީ ހަ ވަނައިގައި އޮތްއިރު ހަމަ އެ އަދަދަށް ޕޮއިންޓް ހޯދައިގެން ލަނޑުގެ ތަފާތުން ފަސް ވަނައިގައި އޮތީ ސުޕަ ޔުނައިޓެޑް ސްޕޯޓްސް (ސަސް) އެވެ. ދަ ގްރާންޑޭ އަށް މުބާރާތުގައި އަދި ލިބުނީ ޕޮއިންޓެކެވެ. ފަސް މެޗުން ބަލިވިއިރު އެޓީމު އޮތީ ފުލުގަ އެވެ.\nމެޗުގެ ފުރަތަމަ ހާފުގައި ޓީސީ އިން ވަނީ ތިން ލަނޑު ޖަހައިފަ އެވެ. ފުރަތަމަ ލަނޑު ލިބުނު ޕެނަލްޓީއަކުން 14 ވަނަ މިނެޓުގައި ޖެހީ މުހައްމަދު ދާނިޝް އިބްރާހީމް އެވެ. ޓީސީ އަށް މި ޕެނަލްޓީ ލިބުނީ ދަ ގްރާންޑޭގެ މުސްރިފު މޫސާ ޓީސީގެ އަހުނަފް މުހައްމަދު ތަސްނީމް އަށް އޭރިޔާ ތެރެއިން ފައުލް ކުރުމުންނެވެ. ޓީސީގެ ދެ ވަނަ ލަނޑު 18 ވަނަ މިނެޓުގައި ޖެހީ އަހުނަފް އެވެ. ފުރަތަމަ ހާފު ނިމެން ތިން މިނެޓަށް ވެފައިވަނިކޮށް ޓީސީގެ ތިން ވަނަ ލަނޑު ޖެހީ ތޮލާލް ނަސީރު އެވެ. މެޗުގެ ދެ ވަނަ ހާފު ރަނގަޅަށް ފަށައި 47 ވަނަ މިނެޓުގައި ދަ ގްރާންޑޭ އިން ވަނީ ފަރަގު ކުޑަކޮށްފަ އެވެ. މި ލަނޑު އެޓީމަށް ޖަހައިދިނީ މުސްރިފް އެވެ. މެޗުގެ ބާކީ ބައިގައި ދަ ގްރާންޑޭ އިން ޓީސީ ގޯލެއް ޖެހިޔަނުދީ ހިފެހެއްޓިއިރު އެޓީމަށް ލިބުނު ފުރުސަތުތަކުގެ ބޭނުމެއް ނުހިފުނެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ޓީސީގެ ޒުވާން މިޑްފީލްޑަރު ނިޝާމް މުހައްމަދު ރަޝީދު އެވެ.\nޕްރެޒިޑެންޓްސް ކަޕްގައި ވާދަކުރާ އަށް ޓީމުގެ މެދުގައި ލީގު ބުރެއް ކުޅުމަށް ފަހު ފައިނަލުގައި ވާދަކުރާނީ އެންމެ ކުރި ހޯދާ ދެޓީމެވެ. މިވަގުތު 16 ޕޮއިންޓާ އެކު ކްލަބް ވެލެންސިއާ އެއް ވަނައިގައި އޮތްއިރު ދެ ވަނައިގައި އޮތް ކްލަބް ގްރީން ސްޓްރީޓްސް އާއި ތިން ވަނައިގައި އޮތް މާޒިޔާ އަށް ވަނީ 15 ޕޮއިންޓް ލިބިފަ އެވެ. ހަތަރު ވަނައިގައި އޮތީ ހަތް ޕޮއިންޓް ހޯދާފައިވާ ކްލަބް އީގަލްސް އެވެ. މުބާރާތުގައި މިރޭ ކުޅޭނީ ހަތް ވަނައިގައި އޮތް ޔުނައިޓެޑް ވިކްޓްރީ އާއި ސަސް އެވެ.\nދަ ގްރާންޑޭ ބަލިކޮށް މާޒިޔާ އެއް ވަނަ އަށް\nދަ ގްރާންޑޭ އާ އެކު މާފުށީ ޒުވާނުން ގަލޮޅު ދަނޑަށް


ރިޔާޝާ (3ވަނަ ބައި) | Esfiya - Dhivehi Vaahaka Site\n“ނޫނޭ. އަސްލު މަށަށް ހެވުނީ އަޔާ އަދިވެސް އެއްބަސްނުވާތީ.” ޝިފާން ލާނެތް ގޮތަކަށް ބުނެލިއެވެ. “ކޮންކަމަކާތަ މަ އެއްބަސްނުވެގެން ތިއުޅެނީ؟” އަޔާޒް ރުންކުރު ގޮތަކަށް އަހާލިއެވެ. “އޭނަދެކެ ހޫމްހޫމް ވާކަމަށް.” “އަޅެ ކަލެއަށް ތިނޫން އެއްޗެއް ކިޔާކަށް ނޭނގޭތަ؟ ދާންއުޅޭ މިތަނުން. މަ ބޭނުމީ އެކަނިވެލަން.” އަޔާޒް ހަޅޭއްލަވައިގަތެވެ. “އޯކޭ އޯކޭ. މަމިދަނީ. ފަހުން އަންނާނަން އިނގޭ ތިކަމަށް ހައްލެއް ހޯދޭތޯ މަސައްކަތްކޮށްލާފަ. އެހެން ކުއްޖަކު ހޯދައިގެން.” ޝިފާން ދޮރު ލައްޕަމުން ބުނެލި ޖުމްލައިން އަޔާޒްގެ ލޭ ކެކިގަތެވެ. “ނާންނާތި!” އަޔާޒް އެނދުން ބާލީހެއް ނަގާ ދޮރާއި ދިމާއަށް ހޫރާލިއެވެ.\nއަޔާޒް ޝިފާންއާއި ދިމާއަށް އެތިވަރު ގޮވައިގަތެވެ. “މިޝިފާން މީ ކިހިނެއްވެގެން އުޅޭ ފިރިހެނެއްތަ؟ މަ މިއުޅެނީ ފަހެ އިންނާނެ މީހަކު ނުވެގެންތަ؟ އަދި އެ ރިޔާޝާ ނޫން މީހަކާވެސް އަޅުވާ ކިޔާކަށް ނޭނގުނޭ. ހުރެބަލަ ނިކަން. ދެން އަންނަ އިރަކުން ހޭއަރުވާލާނަން.” އަޔާޒް ފުން ނޭވައެއްލަމުން ދެލޯ މަރާލިއެވެ. އެއަށްވުރެ އަވަހަށް އޭނާ ލޯ ހުޅުވިއެވެ. ލޯ މަރާލިއިރަށް ރިޔާޝާ ފެނުމުން އޭނާއަށް ހައިރާންކަމާއެކު އެނަން ކިޔާލެވުނެވެ.\nއެރޭގެ ފަހުންވެސް އަޔާޒް ރިޔާޝާއަށް ގުޅޭތޯ މަސައްކަތްކުރަމުން ދިޔައެވެ. ބައެއްފަހަރު ފޯނު ނެގިނަމަވެސް ރިޔާޝާއާއި ދިމާވާގޮތެއްނުވެއެވެ. ރިޔާޝާ އަދިވެސް އުޅެނީ އެގޭގައޭ އޭނާގެ ހިތް ބުނަމުންދިޔައީ ކީއްވެކަމެއް ނޭނގެއެވެ. ނަމަވެސް ކުރިން ދުވަހަކު އޭނާ އެގެއަށް ގުޅައިގެން އުޅެނިކޮށް އޭނާއަށް ރިޔާޝާގެ އަޑު އިވުނުހެން ހީވިއެވެ. އޭނާ އެގެއަށް ގުޅުން ހުއްޓާނުލި ސަބަބަކީވެސް އެއީއެވެ.\nއަޔާޒް ރިޔާޝާގެ ގެއަށް ގުޅީ މެންދުރު ކައިގެން ގެއަށް އައިސްފައެވެ. އަޔާޒްގެ ނަސީބުވެސް ރަނގަޅީތާއެވެ. ފޯނު ނެގީ ސީދާ ރިޔާޝާއެވެ. ފޯނު ނެގީ ކާކުކަން ޔަޤީންކޮށްލުމަށްޓަކައި އަޔާޒް ވާހަކަނުދައްކާ މަޑުކޮށްލިއެވެ. ގުޅީ އޭނާކަން އެނގިއްޖެނަމަ، ރިޔާޝާ އެގޭގައި އުޅޭ އެހެން މީހަކާ ފޯނު ހަވާލުކުރާނެކަން އަޔާޒަށް އެނގޭތީއެވެ.\n“ރިޔާޝާ! ޕްލީޒް. އަޅެ އިހަށް ފޯނު ނުބާއްވައްޗޭ. އަހަރެން ވަރަށް މުހިންމު ވާހަކައެއް ދައްކާލަން ބޭނުންވެގެން.” އަޔާޒް އާދޭހުގެ ރާގަކަށް ބުނެލިއެވެ. “ކީއްކުރަން؟ އަދިވެސް އަޔާޒް ހިތްހަމަޖެހޭވަރު ނުވަނީތަ؟ އަޔާޒް ބޭނުންވެގެން ތިއުޅޭ ކަމެއް ނިކަން ސާފުކޮށް ބުނެދީބަލަ. ކީއްވެތަ ބުނަން ނުކެރިގެން ތިއުޅެނީ؟ އަހަރެން ނިކަމެތި އަންހެނަކަށްވީމަ ހީނުކުރައްޗޭ ބޭނުންހާ ގޮތެއް ހެދިދާނެޔޭ.” އަޔާޒް ބުނާ އެއްޗެއް އަޑުއެހުމެއްނެތި ރިޔާޝާ ފޯނު ބޭއްވިއެވެ. ފޯނު ބާއްވާފައި ދާން ހިނގައިގަތްތަނާ އަނެއްކާވެސް ގުޅިއެވެ.\n“މީ ދެން ކިހާ ދެރަ ކަމެއްތަ؟ އަހަރެންގެ އިހުބަހާ ފަހުބަސް މީ. އަޔާޒް އަހަރެންނާ ދައްކަންޖެހޭ ވާހަކައެއް ނޯންނާނެ. އަޑު އިވިއްޖެތަ؟ މީގެ ފަހުން މިގެއަށް ނުގުޅާތި! އާންމު އުނދަގޫ ކުރަންޏާ ރިޕޯޓުކުރަން ޖެހިދާނެ!”ރިޔާޝާ އެހެން ބުނުމަށްފަހު ފޯނު ބޭއްވިތަނާ އަތްތިލަބަޑި ޖަހަންފެށި އަޑަށް ސިހިފައި ދޮރާއި ދިމާއަށް ބަލާލިއެވެ. އޭރު އޭނާގެ އަވަށްޓެރިއެއްކަމަށްވާ ޢައިޝާ ވަދެގެން އަންނަނީއެވެ.\n“ސާބަހޭ. މަ ނަމަވެސް ހަދާނީ ހަމަ ތިހެން. ކުރިންވެސް ތިހެން ހެދިނަމަ މަށަކަށް އެހުރިހާ ދޮގުތަކެއް ހަދާކަށް ނުޖެހުނީހެއްނު.” ޢައިޝާ ބުނެލިއެވެ. ޢައިޝާއަކީ ރިޔާޝާގެ މާގާތް އެކުވެރިއެކެވެ. މީގެ ކުރިން އަޔާޒް އެގެއަށް ގުޅި ދުވަސްތަކުގައި ރިޔާޝާގެ އެދުމުގެ މަތިން ވާހަކަދެއްކީ ޢައިޝާއެވެ.\n“މަ ކުރިންވެސް އޭނައާއި ދިމާއަށް ހާދަ އެއްޗިއްސެއް ކީމޭ. އަދި އެވެސް މަގުމަތިން. ހަފްތާއެއް ވަންދެން ވަރަށް އަމާން. މިހާރު އަނެއްކާވެސް އެފެށީ. ފޮނި ބޮޑުވެގެން އުޅުނަސް އެއީ ދެން ބޮޑުވަރެއްނު ދޯ.” ރިޔާޝާ ފޫހިވެފައި އިނދެ ބުނެލިއެވެ. “ވެދާނެއެއްނު އޭނަ ރިޔާއަށް ހިތްކީ ކަމަށް.” ޢައިޝާ ދިމާކޮށްލިއެވެ.\n“އައްޗީޑި. މަ އޭނަޔާ؟ ނެވަރ. އިންނާނެ މީހަކު ނުވިޔަސް މަށެއް އޭނައަކާ ނީންނާނަން. އޭނަ ހުރޭ ބޮޑާކަންމަތީ މީހުންނަށް ފޮނި ދައްކަން.” ރިޔާޝާ އަނގައަށް ވައްތަރެއް ޖައްސާލިއެވެ. “ތިހެން ނުބުނޭ. ކިހިނެއް ކަންތައްވާނެ ގޮތް އިނގޭނީ؟” ޢައިޝާ ބެލީ ރިޔާޝާއަށް ވިސްނައިދެވޭތޯއެވެ. “ދެން ހެވޭ. މަގުމަތީ ސަލާންޖަހަން ޖެހުނަސް އެ ބޮޑާ ފިރިހެނާއަކާ މަށެއް ނީންނާނަން.” ރިޔާޝާ ބުނެލިއެވެ.\n“ހޫން. މީ ދެން ކޮން ވާހަކައެއް؟ އޭނަގެ ވާހަކަ ދައްކަންވެއްޖެއްޔާ ދައްކާ ކޮޅަކުން ނުލާނެ. ދެންވެސް ހިނގާބަލަ އަވަހަށް ތި ދާންއުޅޭ ފިހާރައަކަށް ދެވޭތޯ އުޅެން. މިހާރު އެހެރަ3ޖަހަނީ. މިހެން ވާހަކައިގައި ތިއްބާ ކަންނޭނގެ ޢަޞްރަށް ބަންޤި ގޮވާނީ.” ރިޔާޝާ ބުނެލިއެވެ. އަދި ދެމީހުން އެކުގައި ފިހާރައަށް ދާން ނުކުތެވެ.\nއެދުވަހުގެ ފަހުން އަޔާޒް ރިޔާޝާއަކަށް ނުގުޅައެވެ. އޭނާގެ ސަބަބުން ރިޔާޝާއަށް އިތުރު އުނދަގުލެއްވާން އޭނާ ނޭދޭތީއެވެ. އޭނާއަށް މިލިބުނީ ހާދަ ބޮޑު ނާކާމިޔާބީއެކޭ ހިތަށް އެރިއެވެ. އޭނާ ރިޔާޝާއަށް ގުޅީ އުނދަގޫކުރާކަށް ނޫނެވެ. ނަމަވެސް ރިޔާޝާ އެވާހަކަ އަޑު ނޭހީއެވެ. ކަންތައްވެފައި އޮތްގޮތުން ވާނީ އެހެންކަންވެސް އަޔާޒަށް ވިސްނެއެވެ. ހުރިހާ ކަމެއްވެސް މި ދިމާވީ އޭނާގެ ސަބަބުންކަން އޭނާ ޤަބޫލުކުރެއެވެ.\nކުރިންރޭ އަޔާޒްގެ ގެއިން ދިޔަފަހުން ޝިފާންއެއް އެގެއަކަށް ނާދެއެވެ. ގެއަށް ނައިތާނގައި ގުޅާވެސްނުލިއެވެ. ކޮންމެވެސް މީހަކާއި ދިމާކޮށް ރުޅިއަރުވާލުމަކީ ޝިފާންގެ މިޒާޖެވެ. އެކަން އެނގިހުރެ އަޔާޒް މާގަދައަށް ރުޅިއައުމުން ޝިފާން ނައީކަމުގައި އޭނާ ނިންމިއެވެ. ނަމަވެސް އޭނާވެސް ގޮތްދޫކުރާކަށް ބޭނުމެއްނުވިއެވެ. އެހެންކަމުން އޭނާ ޝިފާނަށް ގުޅަން އުޅެފައިވެސް އެޚިޔާލު ދޫކޮށްލިއެވެ. އެހެނަސް އޭނާއަށް އެގޮތުގައި ހިފަހައްޓާލެވުނީ ކުޑަ އިރުކޮޅަކުއެވެ. އޭނާގެ ހިތަށް ކުޑަނަމަވެސް ހަމަޖެހުމެއް ލިބޭނީ އެވާހަކަ ކޮންމެވެސް މީހަކާއި ހިއްސާކޮށްލެވިގެންނެވެ. އެހެންކަމުން އޭނާ ޝިފާނަށް ގުޅިއެވެ.\n“ހަލޯ! އަހަރެން ހީކުރީ ދެން ދުވަހަކުވެސް އަހަރެންނަކަށް ނުގުޅާނެކަމަށް.” އަޔާޒަށް އެއްވެސް އެއްޗެކޭ ނުބުނެވެނީސް ޝިފާން ފެށިއެވެ. އޭނާ އެހުރީ އަދިވެސް ހިތްހަމަނުޖެހިފައިކަން އޭނާގެ ރާގު ހުރިގޮތުން އެނގެއެވެ. “އެކީއްވެ؟ އަހަރެން މިހާ ހާލުގައި އުޅޭއިރުވެސް ޝިފާން މިގެއަށް އައިސްނުލި. ކުޑަމިނުން ގުޅާލާފަ ހާލުވެސް ބަލާނުލި. ޝިފާނަށް ހަމަ ރަނގަޅަށް އެނގޭނެ އަހަރެން ޝިފާންގެ އެހީ ބޭނުންވާނެވަރު. ތީ ހަމައެކަނި އަހަރެންގެ ބެސްޓް ފްރެންޑެއްނޫން. ތީ އަހަރެންގެ ބޭބެއެއް ކަހަލަ މީހެއް.” އަޔާޒް އޭނާގެ ޝަކުވާތައް ބަންޑުންކޮށްލިއެވެ. ޙަޤީޤަތުގައިވެސް އަޔާޒް ހުރީ ވަރަށް ދެރަވެފައެވެ.\n“އަހަރެން ބޭނުންވި ދާން. އެކަމަކު ހިތަށްއެރީ އަޔާއަކަށް އަހަރެންގެ އެހީ ބޭނުމެއްނުވާނެއޭ.” ޝިފާން ބުނެލިއެވެ. “އެކީއްވެ؟” ބޭބެއެއް ގޮތަށް ދެކެމުންއައި އޭނާގެ އެންމެ ގާތް އެކުވެރިޔާ، އޭނާ އެހާ ދުރުކޮށްލީތީ އަޔާޒް ވަރަށް ދެރަވިއެވެ. “އެހެންވެގެންތާ އަހަރެން ކައިރީ ނާންނާށޭ ބުނީ.” ވީގޮތް އަޔާޒަށް ރޭކާލީ އަދި ކިރިޔާއެވެ.\n“ދެން އާދޭ!” އަޔާޒް ނުރުހިފައި ބުނެލިއެވެ. “ތިހާ ރުޅިއައިސްފަ ބުނީމަ ނުދާނަން.” ޝިފާން ކުޑަކުއްޖެއްހެން ބޮޑާ ހާކާލުމުން އަޔާޒް ގާތަށް ކުޑަކޮށް ހިނިވެސްއައެވެ. “ދެން އާދެބަލަ.” އަޔާޒް އާދޭހުގެ ރާގަކަށް ބުނެލިއެވެ. “ހެހެހެ. 15 ވަރަކަށް މިނެޓުތެރޭ މި ގާތްކުރަނީ.” ފޯނު ބާއްވާފައި ޝިފާން ދެފަރާތަށް ބޯހޫރާލިއެވެ. “ކޮބާ؟ މިފަހަރު ގޮތްދޫނުކޮށެއް ނުހުރެވުނެއްނު.” ޝިފާން ހިތާހިތާ ކިޔާލިއެވެ.\nޝިފާން އައިސް ދޮރުގައި ޓަކި ޖަހާލުމުން އަޔާޒް ދޮރު ހުޅުވިއެވެ. “ޕިސްޕިސްޕިސް. ނޫނޭ ވާ ރަނގަޅު!” ތަރުތީބު ގެއްލިފައިވާ ކޮޓަރި ތެރެއަށް ނަޒަރު ހިންގާލަމުން ޝިފާން ބުނެލިއެވެ. “ތީ ދެން މާރަނގަޅު މީހެއްތަ؟” އަޔާޒް ރުންކުރު ގޮތަކަށް އެހެން ބުނެލުމުން އަޔާޒް އަދިވެސް އެހުރީ ހިތްހަމަނުޖެހިފައިކަން ޝިފާނަށް އެނގުނެވެ.\n“މަ ނުބައިވެގެން ކީއްތަ ކުރީ؟” “ހަމަ މަ އެހެން ބުނެގެން ޖެހޭތަ ނައިސް ހުންނަން؟” އަޔާޒް ހިތްހަމަނުޖެހިފައި ހުރިވަރުން އެހެން ބުނެވުނީވެސް އާދައިގެ ވަރަށްވުރެ ބާރަށެވެ. “އާނ. ދެން ގޭގެ ވެރިންގެ ހުއްދަ ނެތީސް ނުވާނެތާ އެގެއަކަށް ވަންނާކަށް.” ޝިފާން މަލާމާތުގެ ރާގަކަށް ބުނެލިއެވެ. “އަލަށް ބުނި އެއްޗެއް ނޫންދޯ އެއީ؟ އެހެންނޫނަސް އެއީ ސީރިއަސްކޮށް ބުނާ އެއޗެއް ނޫންކަންވެސް ޝިފާނއަށް އެނގޭނެ. ގައިމު އެހެން ފަހަރުތަކުގައި ތިހެން ނައިހެއް ނުހުރޭ. ދެން ކީއްވެ މިފަހަރު؟ ޝިފާން ހަމަ އަހަރެން ދުރުކޮށްލީ.” އަޔާޒް ދެރަވެލާފައި ބުންޏެވެ.\n“އޭރާއި މިހާރު ވަރަށް ތަފާތެއްނު.” ޝިފާން މާނަވީ ގޮތަކަށް ބުނެލިއެވެ. “މިހާރު ވަކި ކޮން ތަފާތެއްހުރީ؟” އަޔާޒް ހައިރާންވެފައި އަހާލިއެވެ. “ވިސްނަބަލަ. އަޔާވެސް ކިހާ ތަފާތު. މިހާރު ކުރީގައިހެން ކުޅެންގޮސް މަޖާކޮށެއްވެސް ނޫޅެމެއްނު. އޭރު އަބަދު ތިހެން ގޭގައެއްވެސް ނޯންނަމެއްނު.” ޝިފާން އެބުނި ވާހަކައާއި ދޭތެރޭ އަޔާޒް ވިސްނާލިއެވެ. ތެދެކެވެ. އޭނާގެ މިޒާޖު ވަރަށް ބޮޑަށް ބަދަލުވެއްޖެކަމުގައި އޭނާވެސް ޤަބޫލުކުރިއެވެ.\n“އޭތް. ކިހިނެއްވެފަ ތި ހުންނަނީ؟” ވިސްނުމަކަށް ގެއްލިފައި ހުއްޓާ ޝިފާން އަޔާޒްގެ ކޮނޑުގައި ޖަހާލުމުން ސިހުނެވެ. “ކީކޭ؟” “މަބުނީ ކިހިނެއްވެފަހޭ ތިހުރީ؟” ޝިފާން ބުނެލިއެވެ. “ކަމެއްނުވޭ.” އަޔާޒް ގޮސް އެނދުގައި އޮށޯވެލިއެވެ. “އޭތް. އެބައޮތް ވަރަށް އުފާވެރި ޚަބަރެއް. ރިޔާޝާ އެބައިން އާޓިފިޝަލް ބީޗްގައި.” ކުއްލިއަކަށް ހަނދާންވާ ކަހަލަ ގޮތަކަށް ޝިފާން ބުނެލިއެވެ. އަޔާޒް ކުއްލިއަކަށް ތެދުވިއެވެ. “ކިހިނެއް ޝިފާނަށް އެނގުނީ؟” އަޔާޒް ހައިރާންވެފައި އަހާލިއެވެ. “ބަލަ މަމިއައީ އެތަނުންނޭ.” ޝިފާން އެހެން ބުނެލުމުން އަޔާޒްގެ މޫނުގެ ކުލަ ފަނޑުވިއެވެ.\n“ހަމަ ރިޔާޝާއާ ދިމާ ނުވެގެންތަ ތިހުރިހާ ގޮތެއް ތިވަނީ؟” ޝިފާން އަހާލި ގޮތުން އަޔާޒް ބަލާލިއެވެ. “އާނ. އޭނަ ކައިރިން މާފަށް ނޭދެވެނީސް މަށަކަށް ހަމަޖެހުމެއް ނުލިބޭނެ. މީހަކަށް ދެރައެއް ދެވުނުކަން އިހުސާސްކުރެވުމަކީ ކިހާ ހިތް ނުތަނަވަސްވާ ކަމެއްކަން ޝިފާނަށް ތިއުޅެނީ އަދި ނުވިސްނިގެން.” އަޔާޒް ވަރަށް ސީރިއަސްކަމާއެކު ބުނެލިއެވެ.\n“ނޫނޭ. އެހެނެއްނޫން. ރުޅި ނާންނައްޗޭ. މީ އަހަރެން ވަރަށް ސީރިއަސްކޮށް ބުނާ ވާހަކައެއް. އަހަރެންނަށް ހީވަނީ އަޔާއަށް ތިހެން ތިވަނީ ހަމައެކަނި އޭނަ ކައިރިން މާފަށް ނޭދެވިގެނެއް ނޫންހެން.” ޝިފާން ބުނެލިއެވެ. “ދެރަ ކަމެއްނުދޯ. ތިނޫން އެއްޗެއް ކިޔާބަލަ. ބަލަ ޝިފާންވެސް އުޅުނިންދޯ އޭނަގެ ޚަބަރެއް ނުވެގެން. ދެން އެއަށް ކިޔަންވީ ލޯބި؟ ތިހެންވިއްޔާ މަށަށްވެސް ބުނެވިދާނެ ދޯ ޝިފާން އޭނަދެކެ ލޯބިވަނީއޭ.” އަޔާޒް ހިތްހަމަނުޖެހިފައި ބުންޏެވެ.\n“އެހެންދޯ ވާނީ އަހަރެން އޭނަދެކެ ލޯބިވަންޏާ.” ޝިފާން ވަރަށް ހަމަޖެހިލާފައި ބުނެލިއެވެ. އަޔާޒް ހައިރާންވެފައި ޝިފާނަށް ބަލާލިއެވެ. އަޔާޒްމެން ރިޔާޝާއާއި ދިމާއަށް އުނދަގޫކޮށް ހަދާ ކޮންމެ ފަހަރަކު ޝިފާން ރިޔާޝާގެ ދިފާއުގައި ވާހަކަދައްކާ ހަދައެވެ. އެހެންކަމުން އޭނާއަށް އަބަދުވެސް އެދެމީހުންގެ ގުޅުމެއް އޮންނަ ކަމަށް ޝައްކުވެއެވެ. އޭނާއަށް އެދެމީހުންގެ ގުޅުމާ ދޭތެރޭ ޝައްކުވީ ނަމަވެސް މިހާ ފާޅުކަންބޮޑު ގޮތެއްގައި ޝިފާން އެއްބަސްވާނެ ކަމަކަށް އޭނާ ހިއެއްނުކުރެއެވެ. “އާނ. އަހަރެން ނޫޅެން ކޮންމެހެން އެއްބަސްނުވާކަށް. އަހަރެން ރިޔާޝާދެކެ ވަރަށް ލޯބިވޭ.”\nthi hindhi kon filmeh kan bunevidhaanetha vaahaka dhaaleh reethi kamun film balan varh beynun vehje pls\nޝުކުރިއްޔާ! ވާހަކަ ނިމުނީމަ ބުނެލާނަން ފިލްމުގެ ނަން\nWhat shifan love’s riyasha …\nPis pis hama meehaku vaahakaeh liyaairah bunaane knmes film ehge copy ekey…..bala film vx kulhenee vaahaka liyumah fahugaey..pls vaahaka ige kuri numarabala\nDheevana vaahakai ge thanthan kolhu kiyey hen mivaahaka keema heevaneeevahakaige shifan n naveen he dialogu v .ehgoh anyway rethi\nBeautiful story. I love this story. Plx next part up soon ……………………. l am waiting for next part ????????\nޝުކުރިއްޔާ! އިރާދަކުރެއްވިއްޔާ މާދަމާ 4ވަނަ ބައި ގެނެސްދޭނަން\nReethi vaanehen heevany\nvarah reethi mi.partves.vaahaka kuriyah dhaa goives vvv reethi.mi story up kollaafa angaala dhee fiyyaa varah ufaavaane..noonee up kollaa dhuvasthah bubela dhiniyyaa rangalhu..varah interest story. keep it up.\nޝުކުރިއްޔާ! ކަމެއް ދިމާނުވަންޏާ ކޮންމެ ދުވަހަކު އަޕްކޮށްދޭނަން… އިންޝާ ﷲ\nethoofanee rey ge dialogues tha meega riyasha beynun kohfa mi hury…\ngabool nukuran ya kudhin kudhin alhe balaalaba..\nޝުކުރިއްޔާ ވާހަކަ ކިޔާލީތީ\nDhen aneh partves avas kodhecehy\nMi partves vvv reethi….\nޝުކުރިއްޔާ! އިރާދަކުރެއްވިއްޔާ މިއަދު 4ވަނަ ބައި އަޕްކޮށްލާނަން\nOh..mi story v nice ey hama..huttaanula kuriah gendhaache..\nޝުކުރިއްޔާ! އިރާދަކުރެއްވިއްޔާ މިވާހަކަ ނިމެންދެން ގެނެސްދޭނަން\nV reethi thankolheh kuru mi part\nޝުކުރިއްޔާ! ކުރުތަ؟ އެހެންވިއްޔާ 4ވަނަ ބައި ތަންކޮޅެއް ދިގުކޮށްލެވޭތޯ ބަލާނަން\nreeethi hama mi part vx\nNice story saandy\nލޯ މެރޭ ހިނދު ހީވޭ ގާތުގާ ވާހެން (21)\nހިތާމަ އެހެނިހެން ލޯބި April 23, 2017


Africa ah leggi mathindhaa boatuge baithakakee MH370 ge baeh kan gaaigandakah yageen | Mihaaru\nމެލޭޝިއާ އެއާލައިންސްގެ މަތިންދާ ބޯޓެއް: ގެއްލިފައިވާ އެމްއެޗް370 ގެ ބައިތަކެއް ކަމަށް ބެލެވޭ އެއްޗެހިތަކެއް ވަނީ ފެނިފައި\nއެފްރިކާ އަށް ލެއްގި މަތިންދާ ބޯޓުގެ ބައިތަކަކީ އެމްއެޗް370 ގެ ބައެއްކަން ގާތްގަނޑަކަށް ޔަގީން\n11 މެއި 2016 - 23:54\nދެކުނު އެފްރިކާ އާއި މޮރިޝަސް އަށް ލެއްގި މަތިންދާ ބޯޓުގެ ބައިތަކަކީ ގެއްލިފައިވާ މެލޭޝިއަން އެއާލައިންސްގެ ބައިތަކެއްކަން ގާތްގަނޑަކަށް ޔަގީން ކުރެވިފައިވާ ކަމަށް މެލޭޝިއާ އާއި އޮސްޓްރޭލިއާގެ އޮފިޝަލުން ބުނެފި އެވެ.\nކުއާލަ ލަމްޕޫރުން ފުރައިގެން 239 މީހުންނާ އެކު ބެއިޖިން އަށް ދަތުރުކުރި ފްލައިޓް އެމްއެޗް370 ގެއްލުނީ މާޗް 2014 ގަ އެވެ. ގިނަ ބަޔަކު ބުނަނީ އެ ބޯޓު ކަނޑަށް ވެއްޓިފައިވާނެ ކަމަށެވެ. ގެއްލުނު ބޯޓު ހޯދުމަށް ކަނޑު އަޑި ބަލަމުންދާ ތިން ބޯޓުން ދަނީ އިންޑިއާ ކަނޑުގެ ދެކުނުން 120،000 އަކަ ކިލޯ މީޓަރުގެ ސަރަހައްދެއް ބަލަމުންނެވެ. މީގެ ތެރޭން ބޮޑު ބަޔަކީ ދުވަހަކު ވެސް ބަޔަކު ބަލާފައި ނުވާ ސަރަހައްދެކެވެ.\nއެމްއެޗް370 ގެ ބައިތައް ކަމަށް ބެލެވޭ ފަސް އެތިކޮޅެއް މިހާތަނަށް ވަނީ ފެނިފަ އެވެ. މި ބައިތައް ފެނިފައި ވަނީ ބޯޓު ހޯދަން މިހާރު ބަލަމުންދާ ސަރަހައްދާ ވަރަށް ދުރުންނެވެ. ކަނޑުގެ އޮއިވަރު ހުންނަ ގޮތުން ބޯޓުގެ ބައިތައް ދުރު ހިސާބުތަކަށް ދިއުމަކީ އެކަށީގެންވާ ކަމެއް ކަމަށް ތަޖްރިބާކާރުން ބުނެ އެވެ.\nލައްގާފައި ވަނިކޮށް ފެނުނު މަތިންދާ ބޯޓުގެ ބައިތައް ތަހްލީލު ކުރަމުންދަނީ އޮސްޓްރޭލިއާގެ ޓްރާންސްޕޯޓް ސޭފްޓީ ބިއުރޯ (އޭޓީއެސްބީ) އާއި އެހެނިހެން ތަޖްރިބާކާރުންނެވެ.\nއެފްރިކާގެ ބައެއް ގައުމުތަކަށް ލައްވެފައި ވަނިކޮށް ފެނުނު ބައިތަކަކީ ގެއްލިފައިވާ އެމްއެޗް370 ގެ ބައިތަކެއް ކަމަށް ގާތްގަނޑަކަށް ޔަގީން ކަމަށް އޮފިޝަލުން ބުނޭ. --ފޮޓޯ:ބީބީސީ\nމެލޭޝިއާގެ ޓްރާންސްޕޯޓް މިނިސްޓަރު ލިއޯ ޓިއޮން ލައި ވިދާޅުވީ ދެކުނު އެފްރިކާ އާއި މޮރިޝަސް އިން ފެނުނު މަތިންދާ ބޯޓުގެ ބައިތަކަކީ އެމްއެޗް370 ގެ ބައިތައް ކަމަށް ތަހްލީލު ޓީމަށް ގާތްގަނޑަކަށް ޔަގީން ކުރެވިފައިވާ ކަމަށެވެ. އޭޓީއެސްބީން ވެސް ބުނެފައި ވަނީ ފެނުނު ބައިތަކަކީ އެމްއެޗް370ގެ ބައިތަކެއްކަން "ގާތްގަނޑަކަށް ޔަގީން" ކަމަށެވެ.\nބޯއިން 777 ގެ ބޯޓެއް ދެކުނު ހެމިސްފިއާ އަށް ވެއްޓިފައިވާ ކަމަށް މިހާތަނަށް ރިޕޯޓްކޮށްފައެއް ނުވެ އެވެ.\nއިތުރު ލިޔުންތައް މޮރިޝަސް ސައުތު އެފްރިކާ މަތިންދާ ބޯޓު ވެއްޓުން މެލޭޝިއާ އެއާލައިންސް އެމްއެޗް 370\nމިހާރު ބަލާ ސަރަހައްދުން އެމްޗް370 ފެނުން ދުރު\nބޯޓުގެ ބައިތައް ހޯދަން އެމްއެޗް370 ގެ އާއިލާތައް މަޑަކަސްކާ އަށް\nއެމްއެޗް370 ވެއްޓިފައިވާނީ މިހާރު ބަލާ ސަރަހައްދުގެ އުތުރަށް


BREAKING: Yamin Ge Dhifaaee Hekin Hushahalhan5Dhuvas Dheefi - Vaguthu\nޔާމީންގެ ދިފާއީ ހެކިން ހުށަހަޅަން ފަސް ދުވަސް ދީފި\n6 މަސް ކުރިން ( ޖުލައި 21, 2019 )\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ކުރާ މަނީ ލައުންޑަރިންގ މައްސަލާގެ ޝަރީއަތަށް ދިފާއީ ހެކީން ހުށަހަޅަން ފަސް ދުވަހުގެ މުހުލަތެއް ދިނުމަށްފަހު މިއަދުގެ އަޑުއެހުންތައް ނިންމަލައިފިއެވެ.\nޔާމީންގެ މައްޗަށް މަނީ ލޯންޑްރިންގެ ދައުވާ ކުރަނީ އެމްއެމްޕީއާރްސީގެ ޚިޔާނާތުގެ ފައިސާ ބޭނުން ކުރި އެސްއޯއެފް އިން ޔާމީންގެ ބޭންކް އެކައުންޓަށް ޖަމާކުރި އެއް މިލިއަން ޑޮލަރުގެ މައްސަލައިގައެެވެ.\nޔާމީން މިނިވަން ކުރަން ޣައްސާން ޔޫރަޕަށް، ބައިނަލްއަގްވާމީ ވަކީލުންގެ ޓީމެއް އެކުލަވާލަނީ\nޖުލައި 21, 2019 15:47\nހައިލަމްއަކީ ވަރަށް އަދުލުވެރިނޫން ގާޒީއެއްކަމަށް ގިނަބަޔަކު ދެކޭ، އަދި ހުރިހާ ސިޔާސީމީހުންގެ ކަންތައް އަބަދުވެސް ބައްލަވަނީ މިޤާޒީ،،ރ.ޔާމިނަށް މީނާގެ ސިޔާސީ ހުކުމެއް ކުރުމީ ވަރަށް ކައިރިކަމެއް... އެކަމަކު ހަދާންކުރަންޖެހޭނެ، އޮޑީގެ މިސްރާބު ބަދަލުވާނެ. އެހެންދުވަހެއް އަންނާނެ، އަދުލުވެރިނުވެ ހުކުމް ކުރާމީހަކީ ނަރަކަޔަށް އެއްލާލެވޭނެ މަސްގަޑެއް...\nޖުލައި 21, 2019 22:35\nސާބަސް ކޯޱުގަދެއްކެވި ސާބިތުކަމައް ސަރުކާރުން ރާވާމަކަރުވެރި ރޭވުން އަތައްގޮވާނެ انشالله ،


Godin aai Robben Inter ah? | Mihaaru\n2010 ވަނަ އަހަރުގެ ވޯލްޑް ކަޕުގައި ރޮބެން (ވ) އަތުން ބޯޅަ ހޯދަން ގޮޑިން މަސައްކަތްކުރަނީ. --ފޮޓޯ: ގެޓީ އިމޭޖަސް\nގޮޑިން އާއި ރޮބެން އިންޓަ އަށް؟\n06 ޖެނުއަރީ 2019 - 11:464comments\nމިލާން (ޖެނުއަރީ 6) – އެތުލެޓިކޯ މެޑްރިޑުގެ އުރުގުއޭ ޑިފެންޑަރު ޑިއެގޯ ގޮޑިން އާއި ބަޔާން މިއުނިކުގެ ނެދަލެންޑްސް ވިންގާ އާޔެން ރޮބެން ހިލޭ ޓްރާންސްފާއެއްގައި އިންޓަ މިލާނާ ގުޅޭ ގޮތަށް ހަމަޖެހެމުން އަންނަ ކަމަށް ރިޕޯޓްތައް ބުނެފި އެވެ.\nއެތުލެޓިކޯއާ އެކު ގޮޑިން ހަދާފައިވާ ކޮންޓްރެކްޓް ޖޫން މަހު ހަމަވާނެ އެވެ. ރިޕޯޓްތައް ބުނާ ގޮތުގައި އޭނާ ވަނީ އިންޓަ އަށް ބަދަލުވާން އެއް ކްލަބާ އެކު އުސޫލެއްގެ ގޮތުން އެއްބަސްވެފަ އެވެ. އުމުރުން 32 އަހަރުގެ ގޮޑިން އަކީ ތަޖުރިބާކާރު އަދި ލީޑާޝިޕް ވެސް ރަނގަޅު ކުޅުންތެރިއެކެވެ.\nއުމުރުން 34 އަހަރުގެ ރޮބެން ބަޔާނާ އެކު ހަދާފައިވާ ކޮންޓްރެކްޓް ވެސް ޖޫން މަހު ހަމަވާނެ އެވެ. އޭނާ އެނބުރި ނެދަލެންޑްސްގެ ކްލަބަކަށް ދިއުމުގެ ފުރުސަތު ވެސް އެބައޮތެވެ. ރެއާލް މެޑްރިޑާއި ޗެލްސީގެ ކުރީގެ ކުޅުންތެރިޔާ 2009 އިން ފެށިގެން ބަޔާން މިއުނިކަށް ކުޅެ ގިނަ ކާމިޔާބީތަކެއް ވަނީ ހާސިލްކޮށްފަ އެވެ. އެކަމަކު އަނިޔާގެ ސަބަބުން ކުޅުމަށް ހުރަސް އެޅުނެވެ.\nއިންޓަ އިން އާދައިގެ ދުވަސްތަކަށް ފަހުން އަލުން ކުރީގެ މަގާމް ހޯދަން ކުރާ މަސައްކަތުގައި މި ސީޒަނުގައި ވަނީ ކުރިއެރުން ހޯދައިފަ އެވެ. ޗެމްޕިއަންސް ލީގުގެ ގްރޫޕް ސްޓޭޖުން ކެޓި ނަމަވެސް އިޓާލިއަން ލީގުގައި އެ ޓީމު އަންނަނީ އެއްވަރެއްގައި ދަމަހައްޓަމުންނެވެ. އަންނަ ސީޒަނުގައި ސީދާ ލީގަށް ވާދަކުރަން އެ ޓީމުގެ ވިސްނުން ހުރިއިރު ކޯޗަކަށް، ކުރީގެ ކާމިޔާބު ކޯޗު ހޯސޭ މޮރީނިއޯ ގެނައުމުގެ ފުރުސަތު އެބައޮތެވެ.


SCEAM in Villingili gai kaaboathaketheege maurazeh baavvanee - AO News\nސްކީމް ގެ ގއ. ޗެޕްޓަރ ގެ މެމްބަރުންނާއި ސްކީމްގެ ރައީސާ އަތޮޅު ކައުންސިލާ ކުރި ބައްދަލުވުމުގެ ތެރެއިން: ފޮޓޯ /ސްކީމް\nގައުމީ އެއްބައިވަންތަ ކަމުގެ ދުވަހާ ގުޅުވައިގެން ގއ. ވިލިނގިލީގައި ކާބޯތަކެތީގެ މައުރަޒެއް ބޭއްވުމަށް ސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް ( ސްކީމް) ގެ ގއ. އަތޮޅު ޗެޕްޓަރ އިން ނިންމައިފިއެވެ.\nއެކްސްޕޯ ވިލިނގިލީގައި ބޭއްވުމަށް ނިންމާފައިވަނީ ، ސަރަހައްދީ ފެންވަރުގައި އެއްބައިވަަންތަކަމުގެ ރަސްމިއްޔާތުތައް ބޭއްވުމަށް ހަމަޖެހިފައިވަނީ ވިލިނގިލީގައި ކަމަށް ވުމާއެކު އެ ރަސްމިއްޔާތުތަކާއި ގުޅުވައިގެންނެވެ. މި ރަސްމިއްޔާތުތަކުގައި ބައިވެރިވުމަށް ރާއްޖޭގެ ނައިބު ރައީސް ފައިސަލް ނަސީމް ވެސް އެރަށަށް ވަޑައި ގަންނަވާ ގޮތަށް ވަނީ ހަމަޖެހިފައެވެ. މީގެ އިތުރުން ދެކުނުގެ4އަތޮޅުގެ ކައުންސިލް މެމްބަރުންނާއި ގއ. އަތޮޅުގެ ގިނަ ބަޔަކު މި ރަސްމިއްޔާތު ތަކުގައި ބައިވެރިވާ ގޮތަށް ވަނީ ހަމަޖެހިފައެވެ.\nއެކްސްޕޯ އާއި ބެހޭ ގޮތުން މައުލޫމާތު ދެއްވަވަމުން ސްކީމްގެ ގއ. އަތޮޅުގެ ޗެއަރޕާސަން ޝަރީޒާ އަޙްމަދު ވިދާޅުވީ މިއީ ގޭތެރޭގައި މަސައްކަތް ކުރާ އަންހެން ކަބަލުންގެ މަސައްކަތްތެރިކަން ދައްކާލުމުގެ ގޮތުން ބޭއްވި ގެންދާ ކާބޯތަކެތީގެ މަޢުރަޒެއް ކަމަށާއި އެކްސްޕޯގެ މައިގަނޑު މަޤްސަދަކީ އަންހެންކަބަލުން ގޭގައި ތިބެގެން އާމްދަނީ ހޯދުމައްޓަކާ އުފައްދާ އެއްޗެހި އިޝްތިހާރުކޮށްދީ ވިއްކުވައިދިނުން ކަމަށެވެ. މީގެ އިތުރުން މި މަޢުރަޒުގައި ބައިބެރިވާން ބޭނުންވާފަރާތްތަކުން އުއްފަދާ ތަކެތި ލޭބަލް ކުރުމުގައި ވެސް ސްކީމުން އެހީތެރިކަން ފޯރުކޮށްދޭނެ ކަމަށް ޝަރީޒާ ވިދާޅުވިއެވެ.\n“މައިގަނޑު3ކެޓަގަރީ އަކަށް ހުޅުވާލައިގެން ވަނަ ހޮވާގޮތަށް މި އެކްސްޕޯ ކުރިއަށް ގެންދާނީ. ވަނަ ހޮވުމަށް ހަމަޖެހިފައިވަނީ ޕޭސްޓްރީ ކެޓަގަރީއާއި ( ވަގުތުން ރަހަ ބަލާލެވޭ ކާބޯތަކެތީގެ ބައި) އަތްތެރިމަސައްކަތުގެ ބަޔާއި އަދި ދިގު މުއްދަތަކަށް ހަލާކު ނުވެ ބަހައްޓައިގެން ކެވޭ ކަހަލަ ކާބޯތަކެތީގެ ބައިން. މިފަހަރު އެކްސްޕޯގައި ބައިވެރިވާން ފުރުސަތު މި ހުޅުވާލަނީ ވިލިނގިލީގައި އެފަދަ މަސައްކަތް ކުރާ ފަރާތްތަކަށް. އަދި މުޅި އަތޮޅަށް ހުޅުވާލައިގެން މިކަހަލަ އެކްސްޕޯއެއް ބޭއްވުމަށް ކުރިއަށް އޮތް ތަނުގައި ވިސްނުން ހުރީ” އެކްސްޕޯއާއި ބެހޭ ގޮތުން ޝަރީޒާ ކިޔައިދެއްވިއެވެ.\nވިލިނގިލީ “ވަޅަގަނޑާ ބީޗް” ގައި ޑިސެމްބަރު މަހުގެ 28 ވަނަ ދުވަހު މެންދުރު ބާއްވާ މި އެކްސްޕޯ ހުޅުއްވާދެއްވުމަށް ހަމަޖެހިފައިވަނީ ނާއިބް ރައީސް ފައިސަލް ނަސީމެވެ. އެކްސްޕޯގައި ބައިވެރިވުމުގެ އެންމެ ފަހު ތާރީޚަކީ ޑިސެމްބަރު މަހުގެ 26 ވަނަ ދުވަހެވެ. އެކްސްޕޯއާ ބެހޭ އިތުރު މައުލޫމާތު 9127718 އަދި 7574702 މި ނަމްބަރުން ލިބޭނެއެވެ.\nދެކުނުގެ4އަތޮޅަށް އަމާޒުކޮށްގެން ހިންގަމުން އަންނަ ސަރަހައްދީ ޖަމިއްޔާއެއް ކަމަށްވާ ސްކީމުން މީގެ ކުރިންވެސް ވަނީ ގއ.އަތޮޅުގައި ތަފާތު ޕްރޮގްރާމުތައް ހިންގާފައެވެ. އެގޮތުން އަތޮޅު ޗެޕްޓަރ އިން އިސްނަގައިގެން 2019 ވަނަ އަަހަރު މުދައްރިސުންގެ ދުވަހާގުޅުވައިގެން ކުރިއަށް ގެންދިޔަ ހަރަކާތާއި މިއަހަރު ގއ. ގައި ކުރިއަށް ގެންސިޔަ ނޫސްވެރިން ތަމްރީނު ކުރުމުގެ ޕްރޮގްރާމު ފާހަގަކޮށްލެވެއެވެ. މި ޕްރޮގްރާމުގައި ގއ އަތޮޅުގެ 47 ޒުވާނުން ވަނީ ނޫސްވެރިކަމުގެ ދާއިރާއިން ތަމްރީނުކޮށް ދާއިރާއަށް ނެރެދީފައެވެ.\nއެއްބައިވަންތަކަމުގެ ދުވަސްގއ. ވިލިނގިލިގއ.އަތޮޅުސަދަން ކޮމިޔުނިޓީ އެމްޕަވަރމެންޓް އެސޯސިއޭޝަންސްކީމްސްކީމް ގއ. އަތޮޅު ޗެޕްޓަރ\nދަތް އަޅައި މީހެއްގެ އިނގިލި ބުރިކޮށްލި މީހާ ޝަރީޢަތް ނިމެންދެން އަލުން ބަންދުކޮށްފި\nގއ. ވިލިނގިލީގައި 50 ރޯހައުސް ހަދަން ދޮންބޭސް ޕްރައިިވެޓް ލިމިޓެޑަށް\nދާންދޫ ބިން ހިއްކުން: ބަންޑް ވޯލް އަޅައި ނިމި، ބޮޑުހިލައިގެ ދެވަނަ ޝިޕްމަންޓް ސައިޓަށް\nގއ. ވިލިނގިލީގައި 50 އެނދުގެ ޒަމާނީ ހޮސްޕިޓަލެއް އިމާރާތްކުރަނީ!


ގޭތެރޭގެ މަސައްކަތްތަކުގައި އަނބިންނަށް އެހީވުމަކީ ހުތުރުކަމެއް ނޫން! – Dhen.mv\nގޭތެރޭގެ މަސައްކަތްތަކުގައި އަނބިންނަށް އެހީވުމަކީ ހުތުރުކަމެއް ނޫން!\nFebruary 4, 2020 - 9:02 am\nޒަމާން ބަދަލުވެއްޖެއެވެ. ހާލަތު ބަދަލުވެއްޖެއެވެ. އަންހެނުންނަށް ގޭގައި ތިބެވޭކަށް ނެތެވެ. ތައުލީމީ ގޮތުން ގިނަ ކުރިއެރުންތަކެއް ހޯދައި، އަންހެނުން އަންނަނީ އެކި ފަންނުތަކުގައި ކާމިޔާބީތައް ހޯދަމުންނެވެ. މިހާރު ގިނަ އަންހެނުން ބޭނުންވަނީ ވަކި ފަންނެއްގެ ވަޒީފާއެއްގައި އުޅެ، އާމްދަނީއެއް ހޯދާށެވެ.\nމީގެ ކުރިން އަންހެނުންނަކީ ގޭގެ މަސައްކަތަށް ތިބޭ ބަޔަކަށް ވަނީ ވެފައެވެ. ނަމަވެސް މިހާރު ވަރަށް ބޮޑަށް ހާލަތު މިވަނީ ބަދަލުވެފައެވެ. އަމިއްލަ ގެދޮރުގައި އުޅެ، ދަރިންނަށް މަތީ ތައުލީމު ހޯދައިދިނުމަށް އަންހެނުން ވެސް ވަޒީފާއަށް ދާން މަޖުބޫރެވެ.\nމާލެއަށް ދިރިއުޅުން ބަދަލުކޮށް ދަރިންނަށް ރަނގަޅު ތައުލީމެއް ހޯދައިދޭން މަސައްކަތްކުރާ މީހުން އެތައް ހަރަދެއް ކުރަން ޖެހެއެވެ. ފިރިމީހާއަށް ލިބޭ އެއްޗަކުން ހަރަދު ބެލެހެއްޓޭނެ ގޮތެއް ނެތެވެ. ގޭގެ ކުއްޔަށް ދާ ހަރަދު ވެސް އެހާ ބޮޑެވެ.\nއެ ހާލަތުގައި އަންހެނުން ވަޒީފާ އަދާކުރުމަށްފަހު، ގެއަށް އައިސް ގޭގެ މަސައްކަތައިގެން އުޅެން ޖެހެއެވެ. ފިރިމީހާ އާއި ދަރިންގެ އަންނައުނު ދޮވެ، އިސްތިރިކުރަން ޖެހެއެވެ. ކާ އެއްޗެހި ތައްޔާރުކުރަން ޖެހެއެވެ. ގޭތެރެ ސާފުތާހިރުކުރަން ޖެހެއެވެ. ދަރިން ސްކޫލުގައި ނިންމަން ޖެހޭ މަސައްކަތްތައް ނިންމުމުގައި އެހީތެރިވާން ޖެހެއެވެ. އެ ނޫން ވެސް ގޭތެރޭގެ ގިނަ މަސައްކަތްތަކެއް ކުރަން ޖެހެއެވެ.\nހިތާމައަކީ ބައެއް ފިރިންނަށް އެމީހުންގެ އަނބިން ކުރަން ޖެހޭ ބުރަ މަސައްކަތް ވަޒަންކުރަން ނޭނގުމެވެ. ބައެއް މީހުން ދެކޭގޮތުގައި އަނބިންނަށް އެންމެ މުހިންމު ކަމަކަށް ވާން ޖެހޭނީ ފިރިންނަށް ކައްކައި ދިނުމެވެ. ފިރިންގެ ހުރިހާ ކަމެއް ކޮށްދިނުމެވެ. އަދި ވަޒީފާ ނިންމާ ގޮތަށް ރައްޓެހިންނާއެކު ކޮފީތަކުގައި ދުވަހުގެ ބާކީބައި އުޅުމަކީ ބައެއް ފިރިހެނުންގެ އާދައެކެވެ.\nއެ ވިސްނުންތައް މުޅިން ގޯހެވެ. ހާއްސަކޮށް ހާލަތު އޮތް ގޮތާ މެދު ވިސްނަން ޖެހެއެވެ. އަންހެނުންނެކޭ އެއްގޮތަށް ފިރިހެނުން ގޭތެރޭގެ މަސައްކަތްކުރުމަކީ ލަދުގަންނަން ޖެހޭ ކަމެއް ނޫނެވެ. ހާއްސަކޮށް އަނބިމީހާއަށް މީރު ކާއެއްޗެއް ތައްޔާރުކޮށްލުމަކީ ލަދުގަންނަން ޖެހޭ ވަރުގެ ކަމެއް ނޫނެވެ. ހަމަޔަގީނުން ވެސް ތިމާގެ އަނބިމީހާ އެކަން ބަލައިގަންނާނީ ލޯތްބާއެކުއެވެ.\nކޮފީތަކުގައި އުޅޭ ގަޑިތައް މަދުކޮށްލާފައި ފިރިހެނުން ވެސް ގޭތެރޭގެ މަސައްކަތެއްގައި ބައިވެރިވެލަން ޖެހެއެވެ. އުފާވެރި ކައިވެންޏެއް ދެމެހެއްޓުމަށް އަނބިމީހާއަށް އެހީވުން މުހިންމެވެ. ކުރަން ނޭނގޭ ކަމެއް ނަމަ، އެކަން ދަސްކޮށްލުން ރަނގަޅުވާނެއެވެ.\nނުހައްގު މުއްސަނދިކަން ހޯދުން ކުށަކަށް ހަދައިފި


Ahannah Kaley Varah Reeccheve - Vaguthu\nއަހަންނަށް ކަލޭ ވަރަށް ރީއްޗެވެ\n10 މަސް ކުރިން ( މެއި 3, 2018 )\nހިތްއެދޭ ސިފަތަކެއް ލިބިފައިވާ، ނުވަތަ ލޯބިވާ އަންހެނަކު ޙާސިލްކުރަން ފިރިހެނުން ބައެއް ހާލަތްތަކުގައި އެކި ގޮތްގޮތުން ވަރަށް ގިނަ މަސައްކަތް ކުރެއެވެ. އެހެނަސް ގިނަ ފަހަރަށް އެކަން ކާމިޔާބުނުވެ، ހިތާމައާއި ކުރިމަތިލާން ޖެހެނީ އެކަމުގެ ފަހަތުގައި ސަބަބުތަކެއް ވާތީއެވެ. ބައެއް ފަހަރަށް ލޯބި ޙާސިލް ކުރުމުގެ ވިސްނުމުގައި، ވިސްނާނުލައި ކުރެވޭ ކަމަކުންނެވެ. އަތެއް އޮތަކަސް ބަތެއް ނުކެވޭނެއޭ ބުނަނީ މިހެންވެގެންނެވެ.\nލޯބިވާ މީހެއްގެ ކައިރީގައި އެވާހަކަ ބުނުމަކީ، ބައެއް މީހުންގެ ނަޒަރުގައި "ވިޔާނުދާ" ކަމެކެވެ. ނަމަވެސް އެގޮތުގައި ބަލާން ތިއްބައި ތެޔޮ ނާށި ކާޅު ޖަހައިގެންދާ މަންޒަރު ދެކެން އެއިން މީހަކުވެސް ބޭނުމެއް ނުވެއެވެ. އެހެންކަމުން، އެ ލޯބި ޙާސިލް ކުރުމަށް އެދޭނަމަ ސަމާލުކަން ދޭންވީ ބައެއް ކަންކަންވެސް ހުންނާނެތާއެވެ.\nމާ ސުވާލު ގިނަ ނުކުރޭ\nގިނައިން ވާހަކަ ދެއްކުމަކީ ގިނަ އަންހެނުން ގަޔާވާ ކަމެކެވެ. އެހެނަސް މާގިނައިން އޭނާގެ ޙަޔާތާއި ގުޅޭގޮތުން ސުވާލުކޮށް، ހެދުމަކީ އޭނާގެ "މޫޑް އޮފް" ވެދާނެ ކަމެކެވެ. ތިބާއީ އޭނާ މޫޑް އޮފްވާފަދަ ވާހަކަ ދައްކާ މީހެއް ކަމުގައި ވާނަމަ، ތިބާއަށް އޭނާގެ ހިތުން ޖާގައެއް ލިބޭނީ ކިހިނެއް ހެއްޔެވެ. އެހެންކަމުން ދިމާވާތަނާ، "ބޯއި ފްރެންޑެއް" ހުރޭތޯ ނަމަނަމަ ނާހައްޗެވެ.\nރަހުމަތްތެރިއަކަށް ވާން ނުވިސްނާތި\nލޯބިވާ މީހާއަކީ ރަހުމަތްތެރިއެއްގެ ގޮތުގައި އަމިއްލައަށް ދެކުމަކީ މައްސަލައެއް ނޫނެވެ. އެހެން ނަމަވެސް އެފަދަ އިހުސާސެއް އޭނާއަށް ކުރެވިއްޖެ ނަމަ، އޭނާގެ ވިސްނުން ތިބާ ބޭނުންވާ ގޮތަށް ބަދަލު ކޮށްލުމަކީ ފަސޭހަ ކަމަކަށް ނުވެދާނެއެވެ. އެހެންކަމުން ތިބާ އޭނާދެކެ ލޯބިވަނީ ރަހުމަތްތެރިކަމަށް ވުރެ ބޮޑަށްކަން އިހުސާސްކޮށް ދިނުމަކީ ކުރެވިދާނެ ކަމެކެވެ. ޢަމަލުން އެކަން ދައްކަންވީއެވެ.\nނޫނެކޭ ބުނެފާނެ ކަމަށް ބިރުން ނުހުންނާތި\nބިރަކީ ތިބާގެ ކާމިޔާބީއަށް ހުރަސް އަޅާ އެންމެ ބޮޑު ދުޝްމަނޭ ބުނެވިދާނެއެވެ. އެ ބިރަށްޓަކައި ލޯބިވާ މީހަކާއި ކުރިމަތިލާން ނުކެރި ހުއްޓައި އެމީހަކު ގެއްލި ގޮސްދާފަހަރު އާދެއެވެ. ވަގުތު އޮއްވައި އަމިއްލަ ނަފްސަށް އިތުބާރުކޮށް، ކަންކަމާއި ކުރިމަތިލުމަކީ އެންމެ މޮޅު ގޮތެވެ.\nފެންނަ ކޮންމެ ތަނަކުން ނަމްބަރު ހޯދަން ނޫޅޭ\nމިއީ ފަހަކަށް އައިސް ޒުވާން ފިރިހެނުންގެ މެދުގައި ފެޝަނަކަށް ވެފައި އޮންނަ ކަމެކެވެ. އެގޮތުން ފެންނަހައި ތަނަކުން ނަމްބަރު ހޯދަން އުޅުމާއި، އަމިއްލަ ނަމްބަރު ކިޔަމުން ފަހަތުން ދިއުމަކީ ވަރަށް ގިނައިން ފެންނަމުންދާ މަންޒަރެކެވެ. ނަމަވެސް މިއީ އަންހެނުން މާ ގަޔާވާ ކަމަކަށް ނުވެއެވެ.\nނުލިބުނު ލޯތްބެއްގެ ފަހަތުން އަބަދު އުޅެން ނަހަދާ\nއެންމެ ލޯބިވާ އަދި އެންމެ ބޭނުންވާ މީހަކު ޙާސިލް ނުވުމަކީ ވެދާނެ ކަމެކެވެ. އެހެނަސް ހިއްވަރުކޮށްފައި ޙަޔާތާއިގެން ކުރިއަށް ދިއުމަކީ ކޮންމެ މީހަކަށްވެސް ލިބިގެންވާ އިޚްތިޔާރެކެވެ. ކާމިޔާބެއް ނެތްކަމެއްގެ ފަހަތުން އަބަދު އުޅުމަކީ، ލިބެން އޮތް ކާމިޔާބީތަކަށްވެސް އެޅިދާނެ ހުރަހެއްކަން ދަންނާށެވެ.\nނާކާމިޔާބީން އިބުރަތް ލިބިގަނޭ\nކާމިޔާބަކީ އެންމެނަށް އޮތްކަމެއް ނޫނެވެ. ކޮންމެ މީހަކީވެސް ޙަޔާތުގެ ކޮންމެވެސް ހިސާބެއްގައި ނާކާމިޔާބީއަކާއި ކުރިމަތިލާނެ މީހެކެވެ. އެހެންކަމުން އެފަދަ ހާލަތްތަކުން އިބުރަތް ލިބިގަތުމަކީ، ކުރިއަށް އޮތް މުސްތަޤުބަލް ކާބިޔާބުކަމާއި އެކު ބައްޓަން ކުރުމަށް ލިބޭ އަލި މަގެއްކަމުގައި ދެކޭށެވެ. ލޯބިވާ މީހަކު ހާސިލް ނުވިނަމަވެސް، އެއީ ލިބުނު ތަޖުރިބާއެއް ކަމުގައި ދެކޭށެވެ.\nއަބަދުވެސް ހުންނަންވާނީ ރީތިވެގެން\nތިބާއަށް އެންމެ ކަމުދަނީ ފަހަރުގައި ތިބާ އެއްވެސް ވަރަކަށް ނުދަންނަ އަންހެނެއް ކަމުގައި ވެދާނެއެވެ. އެހެންކަމުން އޭނާގެ ސަމާލުކަން ލިބިގަތުމަށް ހުރިހައި ގޮތަކުންވެސް މަސައްކަތް ކުރެވިދާނެއެވެ. އެހެން ނަމަވެސް ސާފުތާހިރުވުމާއި ރީތިވެގެން ހުރުމަކީ އެންމެ ބޮޑަށް އިސްކަންދޭންވީ ކަންކަމެވެ. އޭނާއަށް ތިބާގެ ހިތް ރަނގަޅަށް އެނގުމުގެ ކުރިން، އެފަދަ ކަމެއް ފާހަނގަވެއްޖެ ނަމަ، ތިބާ މަތިން ވާނީ ފޫއްސެވެ.\nބެސްޓް ފްރެންޑް ލޯބިވެރިޔާގެ މަގާމަށް ގެންނާނީ ކިހިނެއް؟\nއެކްސް އަނބުރާ ހޯދާނީ ކިހިނެއް؟\nވަރިވާން ޖެހެނީ ކީއްވެ؟\nމެއި 3, 2018 17:40\nލޯބިވާ އަންހެން ކުއްޖެއް ގާތު އޭނާ ދެކެ ހަގީގީ ލޯބިވާ ފިރިހެން ކުއްޖަކު އިސްވެ ރަށްޓެހި ވާން ވެސް ނާހާނެއޭ އަދި ލޯބި ވާ ކަމަށް ވެސް އިސްވެ ނުބުނާނެއޭ އެއީ ފިރިހެނުން ކުރާ ކަމެއް ނޫނޭ އާންމު ކޮށް އަންހެން ކުދިން ނޭ ފިރިހެން ކުއްޖާ ގާތު ބުނާނީ އެކި ގޮތް ގޮތުން ލޯބިވާ ވާހަކަ އަދި އެންމެ ފަހުން ރަށްޓެހިވާން އަންހެން ކުއްޖާ އަމިއްލަ އަށް އަހާނެއޭ ކޮންމެވެސް އެއް ދުވަހަކުން އެ ގޮތަށް ފިރިހެން ކުއްޖާ އިންތިޒާރު ގައި ހުންނަ އިރު އެހެން ފިރިހެނަކު އައިސް އެ އަންހެން ކުއްޖާ ޖަހައިގަތް ނަމަވެސް އޭގައި ކުރެވޭނެ ކަމެއް ނޯންނާނެއޭ އެއީ ތަގްދީރު ގައި އެކަން ލިޔެވިފައިވާ ގޮތޭ. ފާރ އެކްރޮސް ދަ ޑިސްޓެންސް އެން ސްޕޭސެސް ބިޓްވީން އަސް ޔޭއް ފާރ ވެއަރ އެވަރ ޔޫއާރ އައި ބިލީވް ދެޓްސް ދަ ހާރޓް ގޯސް އޮން ވަންސް މޯރ ޔޫ އޯޕަން ދަ ޑޯރ އެން ޔޫ ހިއަރ މައި ހާރޓް އެން މައި ހާރޓް ވިލްގޯ އޮން އެން އޮން. ލަވް ކޭން ބީ އެކްސްޕީރިއެންސްޑް ވަން ޓައިމް އެން އިޓް ވިލް ލާސްޓް ފޯރ އެވަރ. ޔޫއާރ ހިއަރ ދެއަރ އިޒް ނަތިންގް އައި ފިއަރ އެން އައި ނޯ ދެޓް މައި ހާރޓް ވިލް ގޯ އޮން އެން އޮން ވީ ވިލް ސްޓޭ ފޯރ އެވަރ ދިސް ވޭ..\nމެއި 3, 2018 23:07\nމީ އެއްކަލަ ޑޮޓޭގެ ލިޔުމެއް ދޯ....


Fannu Expo: rashu vaadhaaverikamun inaameh!\nފަންނު އެކްސްޕޯ: ރަށު ވާދަވެރިކަމުން އިނާމެއް!\nކާށިދޫ ދަނޑަކަށް ފެންދެނީ: ފަންނު އެކްސްޕޯގައި ރަށު ފެންވަރުގައި ވާދަ ކުރުމުގެ ފުރުސަތު ހުޅުވާލާފައިވޭ-\nރާއްޖޭގެ އެކި ހިސާބުތަކުގައި މަސައްކަތްތެރިކަން ތަފާތެވެ. ހުނަރުތައް ވެސް ތަފާތެވެ. ނަމަވެސް މި ހުނަރު ދައްކާލަން ފުރުސަތު ނުލިބޭ އެއް ސަބަބަކީ މިކަމުގައި ވާދަވެރިކަން ނެތުމުންނެވެ. ވާދަކޮށްލެވޭނެ "ޕްލެޓްފޯމެއް" ނުދެއްކޭތީ އެވެ. މިހެންވެ މި ހުނަރުވެރިކަން ތަރައްގީކޮށް، މޮޅެތި އުފެއްދުންތައް ފެންނަލެއް މަދެވެ. ނަމަވެސް މި އަހަރުގެ ނޮވެމްބަރު މަހު ބާއްވާ، ދިވެހި އުފެއްދުންތެރިކަމުގެ ގައުމީ މައުރަޒު "ފަންނު އެކްސްޕޯ 2019" އިން މިވަނީ މަސައްކަތްތެރިން ވާދަކޮށްލައިގެން އިނާމު ހޯދުމުގެ ފުރުސަތު ހުޅުވާލާފަ އެވެ. މި މައުރަޒުގެ ވާދަކުރެވޭ ކެޓަގަރީތަކުގައި ރަށު ފެންވަރުގައި ވާދަ ކުރެވިދާނެ އެވެ. ނޫނީ އަތޮޅު ފެންވަރުގައިވެސް ވާދަކޮށްލަންވީ އެވެ. މިއާއެކު ޖެހިގެން އޮތް ރަށާ ވާދަކޮށް އިނާމެއް ހޯދުމުގެ ފުރުސަތު މިވަނީ ހުޅުވާލާފަ އެވެ.\n"ރަށު ފެންވަރުގައި ވާދަކުރަން މިއީ ރަނގަޅު ޕްލެޓްފޯމެއް. މިސާލަކަށް ދަނޑުވެރިކަން ކުރާ ދެ ރަށެއް، ދަނޑުވެރިކަމުގެ ކެޓަގަރީ ވާދަ ކުރެވިދާނެ. މިވާނެ ތަފާތު ވާދަވެރިކަމެއް ފެނިގެންދާނެ ކަމަކަށް،" އިކޮނޮމިކް މިިނިސްޓްރީގެ ސްޓޭޓް މިނިސްޓަރު ހުސައިން ޒާމިރު އަވަސް އަށް ވިދާޅުވި އެވެ.\nވާދަކުރެވޭނެ ބައި ތަކަކީ ކޮބާ؟\nމަރުކަޒުގައި 77 ގިންތިއެއް ހިމެނެ އެވެ. މި ގިންތިތަކުގައި އާއްމު ގޮތެއްގައި ރާއްޖޭގައި ކުރާ ހުރިހާ މަސައްކަތެއް ހިމަނާފައިވެ އެވެ. ރާއްޖޭގެ ބައެއް ރަށްރަށުގައި އަތްތެރި މަސައްކަތް ވަރަށް ފުޅާ ދާއިރާއެއްގައި ކުރެ އެވެ. އެފަދަ ރަށްރަށުން ލިޔެލާޖެހި ތަކެތި އުފެއްދުމާއި ރާއްޖެ ރަމްޒުކޮށްދޭ ހަނދާނީ ހަދިޔާ (ސުވެނިއަ އުފެއްދުން) ކަނޑައިނެގުން (ކާވިން) ގެ މަސައްކަތާއި ކަސަބުން ތަކެތި އުފެއްދުން އަދި ވިޔުމުގެ މަސައްކަތުގެ އިތުރުން ކުނަލާއި ކުނަލުގެ އުފެއްދުންތައް އުފެއްދުން އަދި އަތްތެރި މަސައްކަތުގެ އެހެނިހެން ބައިތަކުގައި ވާދަ ކުރެވިދާނެ އެވެ.\nއުފެއްދުންތެރިކަމުގެ ގައުމީ މައުރަޒުގެ ވާދަކުރުމުގެ ބައިގައި ހަމައެކަނި ހިމެނެނީ އަތްތެރި މަސައްކަތުގެ މަސައްކަތް އެކަންޏެއް ނޫނެވެ. ކުރިން މިއީ އަތްތެރި މަަސައްކަތުގެ މައުރަޒެއްގެ ގޮތުގައި މަޝްހޫރުވެފައި ވީނަމަވެސް މިހާރު މި މައުރަޒު މިވަނީ "ރީބްރޭންޑް" ކޮށްފަ އެވެ. މި މައުރަޒުގައި މިހާރު ދަނޑުވެރިކަމާއި މަސްވެރިކަން އަދި ދަތުރުފަތުރާއި އިމާރާތްކުރުމުގެ އިތުރުން އިންފޮމޭޝަން އެންޑް ކޮމިއުނިކޭޝަން ޓެކްނޮލޮޖީ (އައިސީޓީ) ދާއިރާ އަދި އުފެއްދުންތެރި ކުރެހުމާއި ފަރުމާކުރުން (ކްރިއޭޓިވް އާޓްސް އެންޑް ޑިޒައިން) އާއި ފެޝަން އެންޑް ޑިޒައިން އަދި ޖުވެލަރީ އެންޑް އެކްސަސަރީޒް އުފެއްދުމާއި ކާބޯތަކެތި އުފެއްދުން އަދި މެޝިނަރީ އެންޑް އިކްއިޕްމަންޓްސް އުފެއްދުން ވެސް ހިމެނެ އެވެ. މީގެ އިތުރުން ލަކުޑީގެ އުފެއްދުންތަކުގެ ބަޔާއި ބަހުގެ އުފެއްދުންތައް އަދި އެހެނިހެން ބައިތައް ވެސް ހިމެނެ އެވެ.\nމި މައުރަޒުގައި ވާދަކޮށް މަޝްހޫރު ރަށްތައް "ބަލިކޮށް" ލުމުގެ ފުރުސަތު މިއޮތީ ހުޅުވިފަ އެވެ. މިސާލަކަށް ރަނާއި ގަހަނާ އުފައްދަން މަޝްހޫރު ރަށަކާ ވާދަކޮށް، އެ ކަމަށް އެހާ މަޝްހޫރު ނޫން ރަށަކަށް ވެސް ވަނަ އެއް ހޯދިދާނެ އެވެ. ނޫނީ އިންފޮމޭޝަން އެންޑް ކޮމިއުނިކޭޝަން ޓެކްނޮލޮޖީ (އައިސީޓީ) ގެ ދާއިރާ އިން އެހާ މަޝްހޫރު މީހުން ނެތް ރަށެއްގައި ހުރި ޒުވާނަކަށް ވެސް މި ކެޓަގަރީގައި ވާދަކޮށް މަޝްހޫރު ގިނަ މީހުން ތިބި ރަށެއް ބަލިކޮށް ލެވިދާނެ އެވެ. އެހެންވެ މިއީ ރަނގަޅު ޕްލެޓްފޯމްއެއްގެ ގޮތުގައި ބެލިދާނެ އެވެ. މިކަމުގައި ބޭނުންވަނީ ދުރާލާ ތައްޔާރު ވުމެވެ. މައުރަޒުގައި ބައިވެރިވުމުގެ ފުރުސަތު އަންނަ މަހުގެ 30 ވަނަ ދުވަހުގެ ނިޔަލަށް އޮންނާނެ އެވެ.\nއިނާމާއެކު އިތުރު އެހީ\nޖަރުމަނުގައި ބޭއްވި ފެއާއެއްގައި ލިޔެލާ ޖެހުމުގެ މަސައްކަތް ދައްކާލަނީ: .--ފޮޓޯ: ޕީއެސްއެމް\nއުފެއްދުންތެރި އަކަށް ލިބޭނެ އެންމެ ބޮޑު އިނާމަކީ އެ މީހަކު ތައްޔާރު ކުރާ އެއްޗެއް މާކެޓުކޮށް ފުޅާ ކުރަން ލިބޭނެ ފުރުސަތެވެ. ފަންނު އެކްސްޕޯ އިންތިޒާމުކުރާ އިކޮނޮމިކް މިނިސްޓްރީގެ ފޯކަސް މިހާރު ހުރީ މިގޮތަށެވެ. އެކްސްޕޯގެ ވަނަތަކަށް ދާ ފަރާތްތަކަށް ދޭ އިނާމުތަކުގެ އިތުރުން ޕްރޮޑަކްޓް ވިއްކުން ފުޅާ ކުރަން އެހީވެދޭނެ އެވެ. މިގޮތުން އެންމެ ރަނގަޅު ފަސް ޕްރޮޑަކްޓެއް ހޮވައި، ވިޔަފާރި ފުޅާ ކުރަން އެއް މިލިއަން ރުފިޔާގެ ލޯނެއް ދޭނެ އެވެ.\n"އެއާޕޯޓް ޑިއުޓީ ފްރީގައި ހުޅުވާ ފިހާރައެއްގައި ދިވެހި އުފެއްދުންތައް ބަހައްޓަން ފުރުސަތު ލިބޭނެ. އެތަނުގައި ބަހަށްޓާނެ ވަކި އަދަދެއް އަދި ނުނިންމަން. އެކަމަކު އެކަށީގެންވާ ވަރަކަށް އުފައްދާނަމަ ޑިއުޓީ ފްރީ އިން ފުރުސަތު ލިބިގެންދާނެ،" ޒާމިރު ވިދާޅުވި އެވެ.\nފަންނު އެކްސްޕޯ އޮތީ ނޮވެމްބަރު މަހު އެވެ. ދަރުބާރުގެ އާއި ކަލާފާނު ސްކޫލްގައި އޮންނަ މި ފެއާގައި ރަށު ފެންވަރުގައި ވާދަ ކުރަން ތައްޔާރު ވާން ވީ އެވެ. މި މައުރަޒުގެ ސަބަބުން ލިބޭ އިނާމުތަކުގެ އިތުރުން އުފެއްދުންތެރިކަން އެހެން ހަރުފަތަކަށް ގެންދަންވެސް މަގު ފަހިވެގެންދާނެ އެވެ.\nކްރޮސްރޯޑުގެ ވެރިން ފަންނު އެކްސްޕޯއަށް\nއީ-ޓުކުރި: ފަންނުވެރިންނަށް ހާއްސަ\nފަންނު އެކްސްޕޯގެ ރަންވަނަ ފަސް ފަރާތަކަށް\nފަންނު އެކްސްޕޯ ހުޅުއްވައި ދެއްވައިިފި


SunOnline: FAM aa medhu fiyavalhu naalhaa massala majileehah\nއެފްއޭއެމްއާ މެދު ފިޔަވަޅު ނާޅާ މައްސަލަ މަޖިލީހަށް\nޢަބްދުﷲ އައިމަން 30 Jun 2020, 01:48\nރާއްޖޭގެ ފުޓުބޯޅަ އިދާރާގެ އިސްވެރިން ކޮންގްރެސްގައި --- ފޮޓޯ/ އެފްއޭއެމް\nމިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެންޕަވަޔަރމަންޓުން ދިވެހިރާއްޖޭގެ ކުޅިވަރު ގާނޫނާ އެއްގޮތަށް އެފްއޭއެމްއާ މެދު ފިޔަވަޅު އަޅާފައި ނުވާތީ އެ އިދާރާއާ މެދު ގާނޫނުގައިވާ ގޮތަށް ފިޔަވަޅު އަޅައިދިނުމަށް އެދި ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު އަލީ އާޒިމް މަޖިލީހަށް މައްސަލައެއް ހުށަހަޅުއްވައިފި އެވެ.\nއެފްއޭއެމްގެ ކުރީގެ ރައީސްކަން ކުރެއްވި އަލީ އާޒިމް ހުށައެޅުއްވި މި މައްސަލަ ބެލުން މަޖިލީހުން މިއަދު ބާއްވާ ޖަލްސާއަށް ތާވަލުކޮށްފައިވާ އިރު، ކުރިން އެފްއޭއެމްއާއި ސަރުކާރާ ދެމެދު އުފެދުނު ކޯޅުންގަނޑަށް ނިމުމެއް އައިސް ވަނީ އެކުގައި މަސައްކަތް ކުރަން ފަށައިފަ އެވެ.\nއެގޮތުން ސްޕޯޓްސް މިނިސްޓަރު އަހުމަދު މަހުލޫފު މިރޭ ރާއްޖެ ޓީވީއިން ގެނެސްދިން ކުޅިވަރު ފައިލްގައި ވާހަކަ ދައްކަވަމުން ވެސް ވަނީ އެފްއޭއެމްއާއި އެ އިދާރާއިގެ ރައީސް ބައްސާމްއާ އެކު ގުޅުން ކުރިއަށް ވުރެން ވެސް ރަނގަޅު ކަމަށް ވިދާޅުވެފަ އެވެ. އަދި އެފްއޭއެމްގެ ހިންގުމާއި، އެ އިދާރައިގެ އިންތިހާބުގެ ކަންކަމަށް އެއްވެސް ނުފޫޒެއް ނުފޯރުވާނެ ކަމަށާއި، އެކަންކަމުގެ ތެރެއަށް ނުވަންނާނެ ކަމުގެ ޔަގީންކަން ވެސް މަހްލޫފް ވަނީ މިރޭ ދެއްވާފަ އެވެ.\nނަމަވެސް އާޒިމްގެ މި މައްސަލައާ އެކު ސަރުކާރާއި އެފްއޭއެމްއާ ދެމެދު ނުތަނަވަސްކަމެއް އަދިވެސް އޮތްކަން ފާހަގަވާއިރު އެފްއޭއެމުން އަންނަނީ އެ އިދާރައިގެ އިންތިހާބު އަންނަ މަހުގެ ތެރޭގައި ބޭއްވުމަށް މަސައްކަތް ކުރަމުންނެވެ. މި އިންތިހާބުގައި ވާދަކުރެއްވުމަށް މިހާރުގެ ރައީސް ބައްސާމް އަދީލް ޖަލީލް ފިޔަވާ އެހެން ބޭފުޅަކު ކުރިމަތިލައްވާފައި ނުވާއިރު އާޒިމް ކުރިން ޗެއާމަންކަން ކޮށްފައިވާ ނިއުރޭޑިއަންޓް ވަނީ އެފްއޭއެމުން ސަސްޕެންޑް ވެސް ކޮށްފަ އެވެ.\nޖޫން 2، 2020: 2020 ވަނަ އަހަރުގެ ދެވަނަ ދައުރުގެ2ވަނަ ޖަލްސާ -- ފޮޓޯ/ މަޖިލިސް\nމަޖިލިހަށް ހުށައެޅުނު މައްސަލައިގައި އޮތީ ކޯޗެއް؟\nއެފްއޭއެމްގެ ހިންގާ ގަވާއިދާއި، ދިވެހި ކުޅިވަރު ގާނޫނާ އަދި ފުޓްބޯޅައިގެ މައި ޖަމްއިއްޔާ، ފީފާގެ ހިންގާ ގަވާއިދާ ޚިލާފު އެތައް ކަމެއް ފާހަގަކޮށް އާޒިމް ހުށައެޅުއްވި މައްސަލައިގައި ހަ ނުކުތާއެއް ވަނީ ފާހަގަކޮށްފަ އެވެ. އަދި ފުރިހަމަ ކުރަންޖެހޭ އެންމެހާ ކަންކަމަށް އަމަލުކުރުމަށް ފަހު މެނުވީ އެފްއޭއެމްގެ އިންތިހާބު ނުބޭއްވުމަށް އެންގުމަށާއި އަދި ވަގުތުން ވަގުތަށް މިކަންކަން ބަލައި އަޅަން ޖެހޭ ފިޔަވަޅުތައް އެޅުމަށް ކުޅިވަރާ ބެހޭ ވުޒާރާއަށް އެންގުމަށް ވަނީ މި މައްސަލައިގެ ނުކުތާތަކުގައި ފާހަގަ ކޮށްފަ އެވެ.\nއެގޮތުން އެފްއޭއެމްގެ ހިންގާ ކޮމިޓީ 20 ނޮވެމްބަރު 2016 ގައި އިންތިހާބުވީފަހުން ތަފާތު އެކި ދުވަސްވަރު ކޮމިޓީއަށް ރަސްމީކޮށް އިންތިހާބުވި ބައެއް ފަރާތްތަކުން އިސްތިއުފާ ދެއްވާފައިވާ އިރު އަލުން އެ މަގާމުތަކަށް މީހުން އައްޔަން ކުރީ ގަވާއިދާ ޚިލާފަށް ކަމަށް އާޒިމް ހުށައެޅުއްވި މައްސަލައިގައި ވަނީ ބުނެފަ އެވެ.\nއަދި އެފްއޭއެމްގެ ހިންގާ ގަވާއިދުގެ 33 ވަނަ މާއްދާގެ ދަށުން، ހިންގާ ކޮމިޓީ އިންތިހާބުވުމަށް ފަހު، ހިންގާ ކޮމިޓީގެ މަގާމުތައް ނުވަތަ 50 ޕަސެންޓް މަގާމާ ހަމަޔަށް މަގާމެއް ހުސްވެއްޖެ ނަމަ ޖެހިގެން އޮންނަ ކޮންގްރެސްއާ ހަމަޔަށް އެ ހުސްވި މަގާމުތަކަށް މީހުން އައްޔަން ކުރުމުގެ ބާރު އެފްއޭއެމްގެ ހިންގާ ކޮމިޓީ އަށް ލިބިގެންވާ ކަމަށެވެ.\nއެއާއެކު ޖެހިގެން އަންނަ ކޮންގްރެސްގައި ހިންގާ ކޮމިޓީގެ ދައުރުގެ ބާކީ އޮތް ބަޔަށް އެ "އައްޔަނު" ކުރެވުނު މަގާމުތަކަށް އަލުން މީހުން "އިންތިހާބު" ކުރަން ޖެހޭކަން ސާފުކޮށް އެނގެން އެބައޮތް ކަމަށް ވެސް ވަނީ ބުނެފައެވެ.\nމީގެ އިތުރުން ކްލަބް ޖަމިއްޔާ ރަޖިސްޓްރީކޮށް ހިންގުމުގެ ގަވާއިދުގެ 23 ވަނަ މާއްދާގެ (ށ) ގައި ޖަމްއިއްޔާގެ ހިންގާ ކޮމިޓީގެ ދައުރު ހަމަވުމުގެ 30 ދުވަސް ކުރިން ހިންގާ ކޮމިޓީ އަލުން އިންތިހާބު ކުރަން ވާނެ ކަމަށާއި އަދި ހިންގާ ކޮމިޓީގެ ދައުރު ހަމަވުމުގެ ކުރިން ހިންގާ ކޮމިޓީގެ މަގާމެއް ހުސްވެއްޖެ ނަމަ އެ މަގާމަށް 30 ދުވަހުގެ ތެރޭގައި އިންތިހާބުކުރަން ވާނެ ކަމަށް އޮތް ކަމަށް ވެސް އޭއެފްސީގެ އެގްޒެކެޓިވް ކޮމިޓީގެ ކުރީގެ މެމްބަރު އާޒިމްގެ މައްސަލައިގައި ވަނީ ބުނެފަ އެވެ.\nއާޒިމްގެ މި މައްސަލައިގައި އެފްއޭއެމްގެ އިތުރުން ކުޅިވަރާ ބެހޭ ވުޒާރާއިން ވެސް އެދެވޭ ފިޔަވަޅުތަކަށް ނާޅާތީ ކަންބޮޑުވުން ފާހަގަ ކުރައްވާފައިވާ އިރު، ކްލަބް ޖަމިއްޔާ ރަޖިސްޓްރީކޮށްގެން ހިންގުމުގެ ގަވާއިދުގެ 39 ވަނަ މާއްދާގެ (ހ) ގައި ޖަމްއިއްޔާ ރަޖިސްޓްރީކުރާ ތާރީހުން ފެށިގެން ދެ އަހަރުވާއިރު، އެ ޖަމިއްޔާއަކުން ކުރުމަށް ކަނޑައަޅާފައިވާ ކަންތައްތަކުގެ ތެރެއިން އެއްވެސް ކަމެއް ނުކުރާ ނަމަ، ނުވަތަ އެއިން އެއްވެސް ކަމެއް ނުކޮށް ވިދިވިދިގެން ދެ އަހަރު، ވެފައިވާނަމަ އެ އެސޯސިއޭޝަނެއްގެ ރަޖިސްޓްރޭޝަން ބާތިލްކުރުމުގެ ބާރު ކޮމިޝަނާ އޮފް ސްޕޯޓްސް އަށް ލިބިގެންވާކަން ވެސް ވަނީ ފާހަގަ ކޮށްފަ އެވެ.\nއެހެން ކަމުން އެފްއޭއެމްގެ ހިންގާ ގަވާއިދާއި ކުޅިވަރު ގާނޫނާއި އަދި ފީފާގެ ހިންގާ ގަވާއިދާ އެއްގޮތަށް އަމަލުކުރުމަށް ކުޅިވަރާ ބެހޭ ވުޒާރާއަށް އެންގުމަށާއި އެ ކަންކަމަށް އަމަލުކުރުމަށް ފަހު މެނުވީ އެފްއޭއެމްގެ އިންތިހާބު ނުބޭއްވުމަށް އެންގުމަށް އަދި ވަގުތުން ވަގުތަށް މިކަންކަން ބަލައި އަޅަން ޖެހޭ ފިޔަވަޅުތައް އެޅުމަށް މަޖިލިހުގެ ލަފަޔަކަށް އާޒިމް ވަނީ އެދެފަ އެވެ.\n"ދީނީ ޝިއާރުތަކާމެދު އިތުބާރު ގެއްލޭ ގޮތަށް އަމަލު ނުކުރޭ"\n"ދީނުގެ ކަންކަން ބުނެދިނުމުގައި ފަހަތަކަށް ނުޖެހޭނަން"\nހަކަތައިގެ ބިލަށް އާންމުންގެ ހިޔާލު ހޯދަން ހުޅުވާލައިފި


ONE Photo: Raajje enme bodu Fenaruvaavadaan Hulhumale Central Park gai, varah higgaimu - One Online\nވަން ފޮޓޯ: ރާއްޖޭގެ އެންމެ ބޮޑު ފެންއަރުވާވަޑާން ސެންޓްރަލް ޕާކްގައި، ވަރަށް ހިތްގައިމު\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި އިންޓަރެކްޓިވް ފެންއަރުވާވަޑާމެއް ހުޅުވުމަށް ބޭއްވި ރަސްމިއްޔާތުގެ ތެރެއިން --- ވަން ފޮޓޯ: ޔޫސުފް ސޮފްވާން\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި މިއަދު ހުޅުވި ފެންއަރުވާވަޑާން --- ވަން ފޮޓޯ: ޔޫސުފް ސޮފްވާން\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި އިންޓަރެކްޓިވް ފެންއަރުވާވަޑާމެއް ހުޅުވުމަށް ބޭއްވި ރަސްމިއްޔާތުގައި އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވާހަކަ ދައްކަވަނީ --- ވަން ފޮޓޯ: ޔޫސުފް ސޮފްވާން\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި އިންޓަރެކްޓިވް ފެންއަރުވާވަޑާމެއް ހުޅުވުމަށް ބޭއްވި ރަސްމިއްޔާތުގައި ފިޝަރީޒް މިނިސްޓަރު ޑރ. ހުސެން ރަޝީދު ހަސަން ވާހަކަ ދައްކަވަނީ --- ވަން ފޮޓޯ: ޔޫސުފް ސޮފްވާން\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި އިންޓަރެކްޓިވް ފެންއަރުވާވަޑާމެއް ހުޅުވުމަށް ބޭއްވި ރަސްމިއްޔާތުގައި ޑރ. ހުސެން ރަޝީދު ހަސަން އަދި އެޗްޑީސީގެ އެމްޑީ ސުހެއިލް އަހުމަދު --- ވަން ފޮޓޯ: ޔޫސުފް ސޮފްވާން\n12 ނޮވެމްބަރު 2021: ހުޅުމާލެ، ހުޅުމާލޭ ސެންޓްރަލް ޕާކުގައި މިއަދު ހުޅުވި ފެންއަރުވާވަޑާމުގައި ކުދީން އުފާކުރަނީ --- ވަން ފޮޓޯ: ޔޫސުފް ސޮފްވާން\nގުޅޭ ޓެގު އެޗްޑީސީ ހުޅުމާލެ ހުޅުމާލޭ ސެންޓްރަލް ޕާކް


މި އަންނަ މަހު ހެލިކޮޕްޓަރުގެ ހިދުމަތް ފަށަން ހުއްދަ ދެނީ | Landhooinfo\nމި އަންނަ މަހު ހެލިކޮޕްޓަރުގެ ހިދުމަތް ފަށަން ހުއްދަ ދެނީ\nހަމިންބާރޑު ހެލިކޮޕްޓަރ ދުންވި ދުވަސްވަރަށްފަހު ގާތްގަނޑަކަށް 20 އަހަރުގެ މެދުކެނޑުމަކަށް ފަހު، ރާއްޖޭގައި ހެލިކޮޕްޓަރު އޮޕަރޭޓްކުރުމުގެ ހުއްދަ އަންނަ ޖެނުއަރީ މަހު ތެރޭގައި ދޭނެ ކަމަށް ސިވިލް އޭވިއޭޝަން އޮތޯރިޓީން މިއަދު ބުނެފި އެވެ.\nއެ އޮތޯރިޓީގެ އޮފިޝަލަކު ވިދާޅުވީ ރާއްޖެ އާއި ބޭރުގެ ބަޔަކު ގުޅިގެން އުފައްދާފައިވާ ކުންފުންޏަކުން، ހެލިކޮޕްޓަރުގެ ހިދުމަތް ފަށަން ހުށަހަޅާފައިވާ ކަމަށެވެ. އަދި އަންނަ މަހުގެ ތެރޭގައި އެކަމުގެ ހުއްދަ ދޭނެ ކަމަށް ވެސް އޮފިޝަލް ވިދާޅުވި އެވެ.\nއެކަމަކު އެއީ ކޮން ކުންފުންޏެއް ކަމެއް އެ އޮތޯރިޓީއަކުން ނުބުނެ އެވެ.\nއޮފިޝަލް ވިދާޅުވީ މިހާރު ކުރިއަށް ދަނީ އެ ހިދުމަތާ ގުޅޭ ގަވައިދާއި އުސޫލުތައް ކަނޑައެޅުމުގެ މަސައްކަތް ކަމަށާއި ވަރަށް އަވަހަށް އެ މަސައްކަތް ނިންމާލެވޭނެ ކަމަށެވެ. ރާއްޖޭގައި ވިޔަފާރީގެ އުސޫލުން ހެލިކޮޕްޓަރުގެ ހިދުމަތަށް ހުއްދަ ދިން ނަމަވެސް، އަމަލީ ގޮތުން އެކަން ފަށަން ފަސް ވަރަކަށް މަސް ނަގާނެ ކަމަށްވެ އވެެ.\nރާއްޖޭގައި މިހާރު ހެލިކޮޕްޓަރު ދުއްވަނީ އެމްއެންޑީއެފުން އެކަންޏެވެ. އިންޑިއާ ސަރުކާރުން ހިލޭ އެހީގެ ގޮތުގައި ދިން ދެ ހެލިކޮޕްޓަރު ދުއްވަނީ ވެސް އިންޑިއާ ސިފައިންނެވެ. އާއްމުގޮތެއްގައި މި ހެލިކޮޕްޓަރ ބޭނުންކުރަނީ ރާއްޖޭގެ ކަނޑުގެ ސަރަހައްދު ބެލުމަށާއި ހާލުދެރަ ބަލިމީހުން މާލެގެނައުމަށެވެ.


ޤުރުއާން ކިޔެވުމުގެ ޗެލެންޖް: ޣައްސާން ވެސް ބައިވެރިވެވަޑައިގެންފި ، ކިޔެވުން ވަރަށް ރީތި! – Dhen.mv\nޤުރުއާން ކިޔެވުމުގެ ޗެލެންޖް: ޣައްސާން ވެސް ބައިވެރިވެވަޑައިގެންފި ، ކިޔެވުން ވަރަށް ރީތި!\nMarch 31, 2020 - 8:34 pm\nކުރީގެ އިސްލާމިކް މިނިސްޓަރ ޑރ.މުޙައްމަދު ޝަހީމް ޢަލީ ސަޢީދު ފެއްޓެވި ޤުރުއާން ކިޔެވުމުގެ ޗެލެންޖުގައި ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ތ.ގުރައިދޫ ދާއިރާގެ މެމްބަރު މުޙައްމަދު ޣައްސާން މައުމޫން ވެސް ބައިވެރިވެ ވަޑައިގެންފިއެވެ.\nކޮވިޑް19 އާއި ގުޅިގެން އާންމުން ގޭގައި ތިބެން ޖެހުމުން ކުރާނެ ކަމެއްގެ ގޮތުގައި ޑރ.ޝަހީމް ފެއްޓެވި ޤުރުއާން ކިޔެވުމުގެ ޗެލެންޖުގައި ބައިވެރިވެ ޣައްސާން ކިޔަވާ ވިދާޅުވެފައިވަނީ ސޫރަތުލް ޙަސްރުގެ ފަހު އާޔަތްތަކެވެ.\nޣައްސާންގެ ކިޔެވުން އާންމު ކުރައްވަމުން ޑރ.ޝަހީމް ވިދާޅުވެފައިވަނީ ޣައްސާނާއި މެދު ފަޚުރުވެރި ވަޑައިގަންނަވާ ކަމަށާއި ކިޔެވުން ވަރަށް ފުރިހަމަ ކަމަށެވެ.\n''އަޚް ޣައްސާނާއި މެދު ފަޚުރުވެރިވަން ، މިއީ ޣައްސާނު ކިޔެވުން އަޑުއެހި ފުރަތަމަ ފަހަރު، މާޝާﷲ ، ވަރަށް ފުރިހަމަ ، ﷲ ތިބާއަށް ހެޔޮ ޖަޒާ މިންވަރު ކުރައްވާށި!'' ޝަހީމް ވިދާޅުވެފައިވެއެވެ.\nGhassaan Maumoon ge kiyavaa vidhaalhuvun..\nޑރ.ޝަހީމް ފެއްޓެވި ޤުރުއާން ކިޔެވުމުގެ ޗެލެންޖަށް ބޮޑު ތަރުހީބެއް ދަނީ ލިބެމުންނެވެ. އެކި އުމުރުފުރާ ތަކުގެ ވަރަށް ގިނަ ދިވެހިން މި ޕްރޮގްރާމްގައި ބައިވެރިވެ ޤުރުއާން ކިޔަވާފައިވާއިރު މަޝްހޫރު ދީނީ އިލްމްވެރިޔާ މުފްތީ މެންކް ވެސް ވަނީ ޝަހީމްގެ މި ޕްރޮގްރާމްގައި ޤުރުއާން ކިޔަވާ ވިދާޅުވެފައެވެ.\n"ޑުޕަ ފިފްޓީން" މަޅި ފުޓްސަލް ޗެލެންޖު: ވޯންޓެޑްއާ ދެކޮޅަށް ޓީވައިޕީއަށް ހަނި މޮޅެއް\nޤައުމީ ޚިދުމަތުގެ ދާއިރާތަކުން ކުރިއަށް ދިއުމުގެ ފުރުޞަތު ކޮންމެ މީހަކަށް ވެސް ފަހިކޮށްދިނުގެ މަސައްކަތް ކުރާނަން: ރައީސް


Project guardian aai anhen fuluhunah haassa viuga eh ifthithaahu kohffi | Jazeera\tޕްރޮޖެކްޓް ގާޑިއަން އާއި އަންހެން ފުލުހުންނަށް ހާއްސަ ވިއުގައެއް އިފްތިތާހުކޮށްފި - Jazeera\nޕްރޮޖެކްޓް ގާޑިއަން އާއި އަންހެން ފުލުހުންނަށް ހާއްސަ ވިއުގައެއް އިފްތިތާހުކޮށްފި\nމޫސާ ރަޝީދު September 1, 2020 60 views0\nދިވެހި ފުލުހުންނަކީ މަދަނީ ބައެއްގެގޮތުގައި ހަމަޖެހިގެންދިޔަތާ 16 އަހަރު ފުރޭ މުނާސަބަތާ ގުޅުވައިގެން، ޕްރޮޖެކްޓް ގާޑިއަން އިފްތިތާހުކޮށް، ވިމެން އިން ޕޮލިސިންގެ ނަމުގައި އަންހެން ފުލުހުންނަށް ހާއްސަ ވިއުގައެއް އުފައްދައިފިއެވެ.\nއިސްކަންދަރު ބިލްޑިންގައި މިއަދު ބޭއްވި ރަސްމިއްޔާތު ޝަރަފުވެރިކޮށްދެއްވެވީ ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހުމަދެވެ.\nއެކަމަނާ ދެއްކެވި ވާހަކަ ފުޅުގައި، ދިވެހި ފުލުހުންނަކީ ގާނޫނު ތަންފީޒުކުރުމުގެ އެންމެ ކުރީސަފުގައި ހަރަކާތްތެރިވާ ހިދުމަތްތެރިންކަމުގައި ފާހަގަކުރެއްވިއެވެ. އަދި ދިވެހި މުޖުތަމައުގެ އަންހެނުންނާއި ކުޑަކުދިން އަދި އާއިލާތަކަށް ކުރިމަތިވާ ބޮޑެތި އަނިޔާތަކުގެ މައްސަލަ ހައްލުކޮށްދިނުމަށް އެންމެ ފުރަތަމަ ރައްޔިތުން އެދޭ ބަޔަކީ ފުލުހުން ކަމުގައި ފާހަގަކުރެއްވިއެވެ. އަދި އަންހެނުންނާއި ކުޑަކުދިންނަށްކުރާ އަނިޔާތައް ހުއްޓުވުމުގައި އެންމެ ކުރީސަފުގައި އެންމެ މުހިންމު މަސައްކަތެއްކުރާ ބަޔަކީ ފުލުހުން ކަމަށް ވެސް ފަޒްނާ ވިދާޅުވި އެވެ.\nއޭގެ އިތުރުން ކުޑަކުދިންނާ ގުޅުންހުރި މައްސަލަތައް ތަހުގީގު ކުރުމަށް ފުލުހުންގެ ތެރޭގައި ގާއިމުކޮށްފައިވާ ޔުނިޓަކީ، ކުޑަކުދިންނަށްކުރާ އަނިޔާގެ މައްސަލަތައް ތަހުގީގުކުރުމާއި ހެކި ހޯދުމާއި ކޭސް ބިލްޑްކުރުމުގެ ބެސްޓް ޕްރެކްޓިސް އެނގޭ، ފަންނީ ގާބިލުކަންހުރި، މައްސަލައިގެ މުހިންމުކަން ދެނެގަނެގެން މަސައްކަތްކުރާ ޔުނިޓަކަށްވާނޭކަމަށް އުންމީދުކުރައްވާ ކަމަށް އެކަމަނާ ވިދާޅުވި އެވެ.\nޕްރޮޖެކްޓް ގާޑިއަންއަކީ ފުލުހުންގެ ސްޓްރެޓެޖިކް ޕްލޭންގައި ކުޑަކުދިންނާއި، އަންހެނުންނާއި، އާއިލާތަކާ ގުޅޭގޮތުން ހިންގުމަށް ކަނޑައަޅާފައިވާ ޕްރޮގްރާމްތަކާއި، ހަރަކާތްތަކުގެ މައްޗަށް އެކުލެވޭ ޕްރޮޖެކްޓެކެވެ. އެގޮތުން ކުޑަކުދިންނާއި އަންހެނުންނާ ދެކޮޅަށްކުރާ ކުށުގެ އަމަލުތައް ހުއްޓުވައި އެކަށީގެންވާ އަވަސް މިނެއްގައި ޒިންމާދާރުކަމާއި ރޭވުންތެރިކަމާ އެކީގައި ފިޔަވަޅުއެޅޭނެ މަގު ފަހިކުރެވިގެންދާނެއެވެ.\nއެފަދަ ކުށްތަކާގުޅޭ ރީސަރޗް ސެލްއެއް ގާއިމުކުރުމާއި، އެފަދަ ކުށްތަކާބެހޭ ދިރާސާތައްކުރުމާއި، މުޖުތަމައަށް ބޭނުންވާ އެކިބާވަތުގެ ހޭލުންތެރިކުރުމުގެ ޕްރޮގްރާމްތައް ހިންގުމާއި، ކުށްކުރާ ސަބަބުތަކާއި، ކުށްކުރުމަށް ފުރުސަތުލިބޭ ސަބަބުތައް ދެނެގަނެ ރައްކާތެރިކަމުގެ ފިޔަވަޅުތައް އެޅުންހިމެނެއެވެ.\nމީގެ އިތުރުން ޖިންސީ ކުށްތަކާއި، މަސްތުވާތަކެއްޗާ އޭގެ ވަށައިގެން ހިނގާ ކުށްތަކާއި، ހަރުކަށިފިކުރުގެ ތެރެއިން ކުޑަކުދިންނާއި އާއިލާތަކުގެ ހައްގުތައް ގެއްލޭގޮތަށްކުރާ މަސައްކަތްތައް ހުއްޓުވައި އެފަދަ ފިކުރުތަަކަށް ހުށަހެޅުން ހުއްޓުވުމުގެ މަސައްކަތް އިތުރަށް ފުޅާކުރެވިގެންދާނެއެވެ. އަދި އޮންލައިން ޕްލެޓްފޯމްތަކުގައި ކުޑަކުދިން އެކްސްޕްލޮއިޓްކުރުން ހުއްޓުވުމާއި، ޗައިލްޑް ސޭފް ޓުއަރިޒަމްއަށް ހާއްސަ ތަމްރީނުތަކާއި، ސެންސިޓައިޒޭޝަން ޕްރޮގްރާމްތައް ހިންގާނެއެވެ.\nހަމައެއާއެކު މިފަދަ ތަހުގީގުތަކުގެ ފެންވަރު ރަނގަޅުކުރުމާއި، މައްސަލަތަކުގެ އެކި މަރުހަލާތަކުގެ ކުރީސަފުގައި މަސައްކަތްކުރާ ފުލުހުންނާއި، ތަހުގީގުކުރާ ފަރާތްތަކާއި، ސުޕަވައިޒަރީ އަދި މެނޭޖްމަންޓްގެ ރޯލުތަކާއި ސިޔާސަތުތައް ކަނޑައަޅާ ފަރާތްތަކަށް ބޭނުންވާ ތަމްރީނު ލިއްބައިދިނުމާއި، ވަސީލަތްތައް ހަމަކޮށްދިނުންވެސް މި ޕްރޮޖެކްޓްގެ ތެރޭގައި ހިމެނެއެވެ. އަދި މިފަދަ މަސައްކަތްކުރާ ފަރާތްތަކަަށް ބޭނުންވާ ނަފްސާނީ، އިޖުތިމާއީ އެހީތެރިކަން ފޯރުކޮށްދިނުމާއި، ކޭސް މެނޭޖްމަންޓް އޯޑިޓްތައް ހެދުމާއި، ތަހުގީގުކުރުމާއި، ތަހުގީގުތައް މެނޭޖުކުރުމުގެ ސިޔާސަތުތަކަށް ގެންނަންޖެހޭ ބަދަލުތައް ދެނެގަނެ އެބަދަލުތައް ގެނައުމަކީވެސް މި ޕްރޮޖެކްޓުން ހާސިލުކުރުމަށް ކަނޑައަޅާފައިވާ ކަމެކެވެ.\nވިމެން އިން ޕޮލިސިންގެ މަގްސަދަކީ ފުލުހުންނާއި، އަންހެން މުވައްޒަފުން ބާރުވެރިކުރުވައި އޮޕަރޭޝަނަލް އަދި ފްރަންޓްލައިންގައި މަސައްކަތްކުރާ އަންހެން ފުލުހުން އިތުރުކުރުވުމަށް މަސައްކަތްކުރުމެވެ. އަދި ރެކްރޫޓުކުރެވޭ އަންހެން ފުލުހުން އިތުރުކޮށް މުއައްސަސާގައި އަންހެނުންގެ ނިސްބަތް އިތުރުކުރުވުމާއި މަސައްކަތުގެ މާހައުލަކީ އަންހެނުންނާ ރައްޓެހި ފަހި މާހައުލަކަށް ހެދުމާއި ހަމަހަމަ ފުރުސަތުތަކެއް ހޯދައިދިނުމަށް މަސައްކަތްކުރުމެވެ. އަދި މުއައްސަސާގައި ނިންމާ ނިންމުންތަކުގައި އަންހެން މުވައްޒަފުން ބައިވެރިކުރުވުމާއި ފުލުހުންގެ ތެރޭގައި އަންހެނުންގެ ދައުރު ފުޅާކުރުމެވެ.\nފުލުހުންގެ ސްޓްރެޓެޖިކް ޕްލޭންގައި ވިމެން އިން ޕޮލިސިންގެ ނަމުގައި އަންހެން ފުލުހުންނަަށް ހާއްސަ ޕްރޮޖެކްޓެއް ހިމަނާފައިވެއެވެ. އަދި ފުލުހުންގެ ލީޑަރޝިޕްގެ ވިސްނުމަކީ ފުލުހުންގެ ހިދުމަތުގައި ސިޔާސަތު ކަނޑައެޅުމާއި ތަންފީޒުކުރުމުގައި އަންހެން މުވައްޒަފުންގެ ދައުރު އިތުރަށް ފުޅާކުރުމާއި ފުލުހުންގެ ހިދުމަތުގައި މުވައްޒަފުންނަށް، ޖިންސަށް ބެލުމެއްނެތި ހަމަހަމަ ފުރުސަތުތައް ފަހިކޮށްދިނުން ހިމެނެއެވެ.


Nora ge mi photo thakah gina baehge loathah!\nނޯރާގެ މިފޮޓޯއަށް ގިނަ ބައެއްގެ ލޯތައް!\nމަޝްހޫރު ނެށުންތެރިޔާ އަދި އެކްޓްރެސް ނޯރާ ފަތޭހީގެ ފޮޓޯއަކަށް ގިނަ ބައެއްގެ ލޯތައް އަމާޒުވެއްޖެއެވެ.\nއިންސްޓަގުރާމު މެދުވެރިކޮށް ނޯރާ ހިއްސާކުރި އެފޮޓޯއިން އޭނާ ފެނިގެންދަނީ ނޫކުލައިގެ ހެދުމެއް ލައިގެން ހުރި މަންޒަރެވެ. ގިނަ ބަޔަކަށް އެ ފޮޓޯ ކަމުގޮސްފައިވާއިރު މިއީ އޭނާ ބްރޭންޑެއް އިޝްތިހާރު ކުރުމަށްޓަކައި ނަގާފައި ހުރި ފޮޓޯތަކެކެވެ.\nއަމިއްލައަށް ކޮރިއޮގްރާފްކުރަމުން އަންނަ ނޯރާއަކީ ލަވަ ޕްރޮޑިއުސްކޮށް ޑައިރެކްޓްވެސް ކުރަމުން އަންނަ ފަރާތެކެވެ. އޭނާ ވަނީ އެމްޓީވީން ދައްކަމުން އަންނަ ޝޯއެއްކަމަށްވާ ޑޭޓިން އިން ދަ ޑާކްގެ ހޮސްޓެއްގެ ގޮތުގައި މަސައްކަތް ކޮށްފައެވެ.\nކަލާސް ޓީވީ އިން ދައްކާ މަޝްހޫރު ޝޯ، ބިގް ބޮސް ނުވައެއްގައި ވެސް ފެނިފައިވާ ނޯރާ ބޮލީވުޑުގައި މަސައްކަތް ކުރަން ފަށާފައިވަނީ 2014 ވަނަ އަހަރުއެވެ.\nނޯރާ ގިނަ ބައެއްގެ ސަމާލުކަން ހޯދާފައިވަނީ ސަތްޔަމޭވަ ޖަޔަތޭގެ ލަވައެއްކަމަށްވާ "ދިލްބަރް" އަށް ފަހު ގައެވެ. އެއަށް ފަހު ގިނަ ބޮލީވުޑް ލަވަތަކުން ނޯރާ ފެނިފައިވާއިރު ދާދި ފަހުން އޭނާ ކުޅުނު "ސާކީ ސާކީ" ލަވައަށް ވެސް ވަނީ ބޮޑު ތަރުހީބެއް ލިބިގެން ގޮސްފައެވެ.